text:
በስመ አብ ወወልድ ወመንፈስ ቅዱስ አሃዱ አምላክ አሜን።
>
ናይ በስመ አብ ትርጉም
በስመ አብ ወወልድ ወመንፈስ ቅዱስ አሃዱ አምላክ ዝብል ጸሎት ንሓደ ክርስቲያን ኣብ ዝኾነ ተግባሩ መጀመርያ (መቅድሙ) እዩ። እዚ ናይ ጸሎት ንባብ ክፍሊ ምስ ትርጓሜኡ ኹሉ ክርስቲያን ክምሃሮ ይግባእ። ነዚ ዘይተማህረ ንዝኾነ ጉዳዩ መበገሲኡ ዘይገበረ ፍጹም ክርስቲያን ክበኃል ኣይግባእን ይብሉ አበው ሊቃውንቲ።
በስመ አብ ወወልድ ወመንፈስ ቅዱስ ክበኃል ዝግብኦ ስለ ብዙሕ ምኽንያት እዩ። ካብዚኦም ከም እግዚአብሔር ፍቓድ ዝተወሰኑ ክንርኢ ኢና፣-
1. ሥላሴ ዝምስገንሉ ስም ብምዃኑ
በስመ አብ ወወልድ ወመንፈስ ቅዱስ አሃዱ አምላክ ዝብል ናይ ቅድስት ሥላሴ ስም ብምዃኑ እዩ። ሥላሴ እምቅድመ ዓለም ክጽውዕሉ ዝነበረ ሕጅውን ኣብዚ ዓለም ዝጽውዕሉ ዳኅራይውን ነዛ ዓለም ኣኅሊፎም ብሓድነት ብኣፈ መልኣኽትን ሰብን ንዘልዓለም ዝምስገንሉ ስሞም እዩ። ሥላሴ ማለት ሠለስትነት ማለት እዩ። እግዚአብሔር ኣምላኽ ሓደ ኣምላኽ እዩ። ሓደ አምላኽ ዝኾነ እግዚአብሔር ናይ ስም ናይ ግብሪ ናይ ኣካል ሠለስትነት ኣለዎ። እዚ ከኣ ቅድስት ሥላሴ ብስም ብኣካል ብግብሪ ሠለስተ ይኾኑ።
ብስም ፣- አብ ፣ ወልድ ፣ መንፈስ ቅዱስ፣
ብኣካል፣- ንአብ ፍጹም ገጽ ፍጹም መልክዕ ፍጹም ኣካል ኣልዎ።
ንወልድ ፍጹም ገጽ ፍጹም መልክዕ ፍጹም ኣካል ኣልዎ።
ንመንፈስ ቅዱስ ፍጹም ገጽ ፍጹም መልክዕ ፍጹም ኣካል ኣልዎ።
ብግብሪ ፣- አብ ወላዲ ኣስራጺ። ወልድ ተወላዲ። መንፈስ ቅዱስ ሰራጺ።
ሓደነቶም ከኣ፣ ብኣገዛዝኣ ብሥልጣን ብመለኮት ነዛ ዓለም ብምፍጣርን ፣ ነዛ ዓለም ብምሕላፍን … እዩ።
ስለዚ ብስም ሥላሴ ከነማዕትብ ከሎና ናይ ሥላሴ ናይ ሠለስትነት ዘመልክት ስም እዩ።
“ አንሰ ሶበ እቤ እግዚአብሔር እብል በእንተ አብ ወወልድ ወመንፈስ ቅዱስ፣ ኣነ እግዚአብሔር ክብል ከለኹ አብን ወልድን መንፈስቅዱስ ማለተይ እዩ።> ከምዚ በለ ቅዱስ ባስልዮስ ። ስለዚ አብን ወልድን መንፈስ ቅዱስን ክንብል ከለና እግዚአብሔር ማለትና እዩ። ነብየ እግዚአብሔር ኢሳይያስ “ ቅዱስ ቅዱስ ቅዱስ እግዚአብሔር ጸባኦት ፍጹም ሙሉእ ሰማያተ ወምድረ ቅድሳተ ስብሐቲከ < ቅዱስ ቅዱስ ቅዱስ እዩ እግዚአብሔር ጐይታ ሠራዊት ኩላ ምድሪ ብኽብሩ መሊኣ ኣላ።” እንዳበሉ ቅዱሳን መልኣኽቲ ከመስግኑ ርእዩን ሰሚዑን እዩ። ኢሳ.6፣3።
እዚ ከኣ ሥላሴ በስመ አብ ወወልድ ወመንፈስ ቅዱስ ተባሂሎም ከም ዝምስገኑ ይነግረና። “ቅዱስ” ዝብል ቃል ሰለስተ ሳዕ ምድግጋሙ ስመ አብን ስመ ወልድን ስመ መንፈስቅዱስን ይውክል። እዚ'ውን ኣብ መጽሓፍ ቅዱስ ብግቡእ በሪኁ ንረኽቦ ኢና። ኣብ ግዜ ቅዳሴ ካህን ብልዑል ቃል “ አሓዱ አብ ቅዱስ አሓዱ ወልድ ቅዱስ አሓዱ ውእቱ መንፈስቅዱስ፣ ሓደ አብ ቅዱስ ሓደ ወልድ ቅዱስ ሓደ መንፈስቅዱስ እዩ። እንዳበለ የመስግን። ሕዝቢ ድማ “ ብአማን አብ በአማን ወልድ ብአማን መንፈስቅዱስ ።” እንዳበለ ናይ ካህን ምስክርነት ሓቂ ምዃኑ የረጋግጸልና።
አባ ጊዮርጊስ ዘጋስጫ'ውን ኣብ ሰዓታት ድርሰቱ “ ቅዱስ ቅዱስ ቅዱስ እግዚአብሔር ዘበሠለስቱ ሥጋዌ ወዘበአሓዱ ህላዌ እግዚአብሔር ። ” ይብል።
2. ጐይታና ዘምሃሮ ትምህርቲ ስለዝኾነ
ጐይታና መድኃኒና ኢየሱስ ክርስቶስ ኣብዛ ምድሪ ክመላለስ ከሎ ንደቂመዛሙርቱን ንኹሉ ሕዝቢ ብዙሕ ትምህርቲ ኣምኂሩ እዩ።
ደቂ መዛሙርቱ ኣብ ትኅቲ እግሩ ኮፍ ተማኂሮም እዮም። እሱ ካብ ዘምኃሮም ንሶምውን ካብ ዝተመኃርዎ ትምህርቲ ሓደ ናብዛ ዓለም ንስብከት ወንጌል ክልእኾም ከሎ ብስሙውን ከጥምቁ ከምዝግባእ ዝገልጽ እዩ። እዚ ከኣ ብስም አብን ወልድን መንፈስ ቅዱስን ንኸጥምቁ ኣምኂርዎ እዩ። ማቴ.28-19።
ስለዚ ንሕና ብስም አብ ወልድ መንፈስ ቅዱስ ሓደ ኣምላኽ ክንብል ከለና ጐይታና መድኃኒና ኢየሱስ ክርስቶስ ንሓዋርያቱ ብዘምኃሮም መሠረት እዩ። ናይ ሥላሴ ውሉድነት ኣብ ምእመናን ዝጸኖውን በዚ ስም ምዃኑ ኣምኂርዎም እዩ።
ቅዱስ ጴጥሮስ ጐይታና መድኃኒና ኢየሱስ ክርስቶስ ኣብ ወንጌል  > ዮሓ.10-30። ዝበሎ ነዚ መሠረት ጌሩ ዝረቀቐ ምሥጢር ኣብሪኁን ሙሉእ ጌሩ  > ዝብል ተዛሪቡ እዩ። ንጐይታና መድኃኒና ኢየሱስ ክርስቶስ ሰባት ዝተፈላለየ ስምን ስያሜን ይህብዎ ኔሮም እዮም፣ ኣብዚ እዋን ኣምላኽና መድኃኒና ኢየሱስ ክርስቶስ ንደቂ መዛሙርቱ  > ኢልዎም ። ቅዱስ ጴጥሮስ ከኣ  > ማቴ. 16፣16-18። ብምባል ኣምላኽ ወዲ ኣምላኽ ፣ ምስ አብን መንፈስቅዱስን ሓደ ምዃኑ ገሊጹ እዩ። ቅዱስ ጴጥሮስ ካብ ጐይታና መድኃኒና ኢየሱስ ክርስቶስ ተማኂሩ መንፈስ ቅዱስ ገሊጺሉ ዝተዛረቦ ስለዝኾነ ንሕና̕ውን ከሙኡ ንብል።
> ብምባል 1ይጴጥ.1፣1-2። ስም አብን ወልድን መንፈስ ቅዱስን ገሊጹ እዩ።
3. ትውፊት ስለዝኾነ
ትውፊት ውርሻ ምቅብባል ማለት እዩ። እዚ ከኣ ሓደ ወለዶ ካብቲ ቅድሚኡ ዝነበረ ዝወረሶ ተቐቢሉ ነዚ ዝመጽእ ወለዶ ዘረክቦ ወይ ዘውርሶ እዩ። እዚ ከኣ እቲ ዝተቐበለ ኣብኡ ጥራሕ ከይተወሰነ እቲ ናይ ምቅብባል ጉዕዞ ብምቅጻል እሱውን ብተራኡ ንዝመጽእ ወለዶ የመሓላልፎ። እዚ ጸሎት ካብ ዝቐደሙ አበው እንዳተዋራረሰ ናባና ዝበጽሐ እዩ። ነዚ ኣመልኪቱ ኣብ መበል ካልኣይ ክፍለ ዘመን ዝነበረ አበው ጠርጡላስ  > ብምባል ትውፊታዊ ምቅብባል ሓደ ቀንድን ኣብ ሃይማኖትና ምዃኑ ኣብሪሁ ነጊሩና እዩ። ንሕና'ውን ናይ ኣቦታትና ትውፊት መሠረት ጌርና ክንኣቱ፣ ክንወጽእ፣ ኮፍ ክንብል ክንትሥእ ከሎና ፣ መግቢ ክንምገብን ክንሰትን ክንድቅስን ክንትሥእን ከለና ብሥመ ሥላሴ ከነማዕትብ ይግበኣና።
4, ቅዱሳን አበው (ኣቦታት) ሥርዓት ዝሰርዑልና ብምዃኑ
በብእዋኑ ዝተላዕሉ አበው ሊቓወንቲ ናይ ኣምላኽና መድኃኒና ኢየሱስ ክርስቶስ ትምህርቲ መሠረት ብምግባር ጉባኤ ሰሪዖም ነቲ ዘመን ትውፊት ደጎማን ቀኖናን ከይብረዝ ኢሎም ምስቲ እዋን ክኸዱ ከለዉ ሕግታት ኣርቒቆም እዮም ፣ እዞም ሕግታት ሓድሽ ነገር ንምምጻእ ዘይኮነ ቅድስቲ ቤተክርስትያን ካብ ሓዋርያት ጀሚራ ትኣምኖ ትምህርቲ ንምጽናዕን ዝያዳ ንምሕባርን ንምምኃርን እዩ። ቅዱስ ኣትናቴዎስ   ኢሉ ኣዋጅ ብምንጋር ን40 ዘመናት መጽሐፍቲ ክቓጸሉ ክርስቲያን ክሳደዱ ጌሩ እዩ፣፣ ንምሕረቱ ወሰን ዘይብሉ ልዑል እግዚአብሔር ድሕሪ እቲ መከራ ዘመን ርህሩህ ንጉስ ቆስጠንጢኖስ ኣተሢኡ ። ኣብቲ እዋን ንጉስ ዲዩቅልጥያኖስ ነቲ ዝነበረ ኣዋጅ ብአዋጅ ጌሩ ሰሪዙ ብምእላይ   ብምባል ኣዋጅ ኣዊጁ። ። ነዚ ኣዋጅ ዝሰምዑ ምእመናን ካብቲ ዝተሰደድሉ ኩሎም ተመሊሶም ነቶም 340 ዘመናት ዝተበታተኑ ዝተደርበዩ መጽሐፍቲ ኣኪቦም ፣ናይ ቤተክርስቲያን ኣቦታት ጉባኤ ኣዳልዮም ሕጊ አርቒቆም   ንሕና'ውን ነዚ ሕጊ መሰረት ብምግባር ንጥቐመሉ ። ፍትሐ ነገስት በስመ ሥላሴ ከነማዕትብ ከምዘለና ይነግሩና'ዩ ። ፍ.ነ ዓንቀጽ 14 -532 ገጽ 142 / ረስጣ 49::
ኣበው ሊቃውንቲ ናይ ኩሉ ነገር መጀመርያ ይኹን ኢሎም ከም ሥርዓት ኣርቒቆሞ ኣብ መቅድም ምጽሓፎም ናይ ኩሉ መጀመርያ ብምዃኑ ናይ ስራሕ መጀመርትኡ ንምርግጋጽን ኣብ ተግባር ከኣ ክጸንዕ ንምግባር እዩ ። ከምኡ ከኣ ኣብ ኣርባዕትኡ ኩርንዓት ዓለም ፣ ዝርከቡ ክርስቲያን ካብ ኣረማውያን ዝፍለየሉ ትእምርቲ ( ምልክት ) ይኹን ብምባል ጺሒፎም'ዮም እዚ ከኣ ወዲ ደማስቆ ቅዱስ ዮሓንስ ከምዚ ብምባል ገሊጽዎ እዩ   ስለዚ ከኣ'ዩ ነብዩ እግዚአብሔር ቅዱስ ዳዊት ብ መዝ.60፣-4 ወወሃብከሙ ትእምርተ ለእለ ይፈርሁከ ፣   ዝበለ ። ናይ ኢዩርሳሌም ቅዱስ ቄርሎስ'ዉን   ይብል።
5, ንኣጋንንቲ ነርሕቐሉ ስለዝኾነ
ኣቐዲሞም ሊቓውንቲ በስመ ሥላሴ ኢሎም መቅድም ክጽሕፉ ከለዉ ንሥራሕ መጀመርያ ንምርግጋጽ ጺሒፎም ማለትና ዝዝከር እዩ ፣ በዚ መሠረት ነብየ እግዚአብሔር ሶፎንያስ   ክርስቲያን ዝኾነ ኩሉ በዚ ስም እምነት ተኣሚኑን ዝኾነ ሥራሕ ኣብ ንጅምረሉ እዋን ብትእምርተ መስቀል ብአጻብዕቱ ገጹ ኣማዕቲቡ በስመአብ ወወልድ ወመንፈስ ቅዱስ አብ ዝበለሉ እዋን ሠራዊተ ድያብሎስ ይርዕዱን ይርሕቁን ከም ትኪ በኒኖም ይጠፍኡ ። ጐይታና መድኃኒና ኢየሱስ ክርስቶስ በስመ እግዚአብሔር ብምምዕታብ ንአጋንንቲ ምርሓቕ ከምዝከኣል ክነግረና ከሎ   ሉቃ.11፣-20፣፣ ኢሎና እዩ ።
ምግባር ምስ ሃይማኖት ኣተሓባቢሩ ሒዙ ዝርከብ ኩሉ ክርስቲያን ዝኾነ ሥራሕ ቅድሚ ምጅማሩ ነዚ ስም እዚ ብምዝካርን ብምቅዳምን ከማዕትብ ከሎ ሠራዊተ ድያብሎስ ዓቅሎም ጸቢብዎም መውጽእን መተንፈስን ይስእኑ።
ነብየ እግዚአብሔር ቅዱስ ዳዊት   መዝ.44፣-5 ከምዝበለ ፣ ኣብቲ እዋን ኩሉ እቲ ዝተጀመረ ሥራሕ ይቀንዕን ዝሠመረ ከኣ ይኸዉን ። ቅዱስ ዳዊት ከምዝበሎ   ኢሉ ከምዝተዛረበ ረዲኤተ እግዚአብሔር ይበጽሐና ንኣጋንንቲ'ውን ንስዕሮም ኣብ ቅዱስ ወንጌል ከምዝተዛረቦ ፣ ሉቃ 10፣17   ዝብል ቃል ስም ኣጋንንቲ ዘርዕድን ዘሰንብድን ዝግስጽን ምዃኑ ዘረድእ እዩ ። እዚኦም ሰብዓን ክልተን ( 72 ) ኣርድእቲ ዋላኳ ንኣገልግሎት ሓደሽቲ እንተነበሩ፣ ኣጋንንቲ ናይ ምውጻእ ሥልጣን ተዋሂብዎም ከምዝነበረ ንርኢ። ሕጂ ከኣ ጐይታና መድኃኒና ኢየሱስ ክርስቶስ   ማር.16፣-17 ። ቅዱሳን ኣቦታትና ሓዋርያትው'ን በዚ ቃልኪዳን መሠረት ኣጋንንቲ የውጽኡ ከምዝነበሩ መጽሓፍ ቅዱስ ይነግረና እዩ ። ሓዋርያ ቅዱስ ጳውሎስ ኣብ ፊልጲ ብናይ ኣጋንንቲ መንፈስ እንዳተሓገዘት እንዳጠንቆለት ንጐይቶታ ገንዘብ ተእቱ ዝነበረት ሰበይቲ ካብቲ ዝሓደራ ጋኔን ምፍዋሱ ነዚ ሓደ መረድኢ መርትዖ እዩ። ግ.ሓዋ.16፣-18 ። ስለዚ እዚ ኹሉ፣ ናይ እግዚአብሔር ቅዱስ ስም ንሠራዊት ኣጋንንቲ ካብ ጥንቲ ጀሚሩ የንቀጥቅጦም የርዕዶምን ምዃኑ እዩ ዘረድአና ። ስለዚ በስመአብ ወወልድ ወመንፈስቅዱስ አሃዱ አምላክ ክንብል ይግብኣና ። ኣዝዩ ብጣዕሚ ይጠቕመና ስለዝኾነ መንፈሳዊ ስንቅና ስለዝኾነ። ስለዚ እዩ ሓዋርያ ቅዱስ ጳውሎስ ኣብ ፊሊ.2፣-10   ከምዝበለ ።
ከመይ ? ንምንታይ ነማዕትብ
በስመአብ ወወልድ ወመንፈስ ቅዱስ አሃዱ አምላክ ኢልካ ምምዕታብ ከምዝግባእ ምስ ምኽንያቱ ሪኢና ኢና ፣ ስለዝኾነ ከኣ ኣመልካቲት ኣጻብዕትና ዘርጊሕና ማእከለይቲ ኣጻብዕትና ብምዕጻፍ መስቀል ብምስራሕ በስመ አብ ኢልና ኣብ ግንባርና፣ ወወልድ ኢልና ኣብ ኣፍልብና መንፈስ ቅዱስ ኢልና ጸጋም መንኩብና አሃዱ አምላክ ኢልና ኣብ የማናይ መንኩብና ኢልና ብትምእርተ መስቀል የማናይ ኢድ ናይ ኣጻብዕትና ብምምስቃል ነማዕትብ። መሠረት ኣብነት ኣምላኽና መድኃኒና ኢየሱስ ክርስቶስ ብምስዓብ ኣጋንንቲ ብምምዕታብ የዉጽኦም ። ሉቃ.11፣-20፣፣   ንሕና ከኣ ብትእምርተ ( ኣምሳል ) መስቀል ከነማዕትብ ከለና ብኃይሊ እግዚአብሔር ተአማሚንና ንጸላኢና ድያብሎስ ምኽሓድናን ምሕፋርናን እዩ ፣ ስለዚ ንሕና   ኢልና ኣብ ግንባርና   ኢልና ኣብ ኣፍልብና  ኢልና ኣብ ጸጋማይ መንኩብና   ኢልና ኣብ የማናይ መኩብና ብትእምርተ መስቀል ነማዕትብ። እዚ ዝኾነ ከኣ ንነፍሲ ወከፍ ናይ ገዛእ ርእሱ ሚሥጢርን ትርጉምን ኣለዎ ። እስከ ሓደ ብሐደ ንርኣዮ ።
በስመ አብ ኢልካ ኣብ ግንባርካ ምምዕታብ
ኣብ መጽሐፍ ቅዱስ   ራእ.14፣-2፣፣ ተባሂሉ ከምዝተጻሕፈ በዚ ስም ኣብ ግንባርና ምምዕታብ ወልድ ምስ መንፈስቅዱስ ብሓባር ብሓድነትን ብሰለስትነትን ኣብ ዝባነ ኪሩብ ብየማን አብ ቅድመ ዓለም ክውደስ ክቅደስ ምንባሩ ንኸረድአና እዩ፣፣ ሰይጣን ምስ ጭፍርኡ ኣብ ግንባር ሰብ ኮይኖም ደም እንዳፍሰሱ፣ እንዳተሓራረቁ፣ ሓው ምስ ሓው ዘመድ ምስ ዘመድ ሰብአይ ምስ ሰበይቲ ወላዲን ውሉድን ቤተሰብ ምስ ቤተሰብ ንኽፈላልዩ ኢድ ብኢድ ኣተሓሒዞም ቃል ብቃል ኣዘራሪቦም ብዝተፈላለየ ውዲት ንኹሉ ሰብ ሓጥያት ንኽሰርሕ ለይትን መዓልትን ይጽዕሩ እዮም ።1ይጴጥ.5፣-8፣፣   ከምዝበሎ
ካብዚ ንርዳኦ ዲያብሎስ ኣብ መንጎ ደቂ ሰባት ምርድዳእን ምስምማዕን ከይኅሉ ይገብር፣፣ ኣብ ቅዱስ ወንጌል  > ተባኅለ እግዚአብሔር ፍቅሪ ኣብ ዝዘርአሉ ሕይወት ኩሉ፣ ጸላኢ ሠናያት ዲያብሎስ ክርዳድ ጽልኢ ባእሲ ሓሜት ምፍልላይ ቅትለት ይዘርእ፣ እዚ ተረዲኢና ምስ ነማዕትብ ከም ትኪ በኒኑ ካብ ግንባር ይጠፍእ።
ከምኡ ኸኣ ቅዱስ ዮሓንስ   ዮሓ.1፣-14፣፣ ዝበሎ ክንሓስብን ክንርእይን ይገብረና ። ስለዚ በስመአብ ኢልና ኣብ ልዕሊ ግንባር ነማዕትብ ።
ስለዚ በስመ አብ ወወልድ ወመንፈስ ቅዱስ አሃዱ አምላክ ዝብል ጸሎት ንሓደ ክርስቲያን ኣብ ዝኾነ ተግባሩ መጀመሪኡ (መቅድሙ) እዩ ። እዚ ምዃኑ ፈሊጥናን ተረዲእናን ኩሉ ግዜ ሃይማኖትና ብምግባር ክንገልጾ ይግበኣና ። ነዚ ከኣ ናይ እግዚአብሔር ምሕረትን ሳህልን ናይ ኣዴና ቅድስት ድንግል ማርያም ኣማላድነት ናይ ቅዱሳን መልኣኽቲ ሓለዋ ናይ ጻድቃን ሰማእታት ተራዳኢነት ኣይፈለየና።
ወስብሐት ለእግዚአብሔር፣
ወለወላዲቱ ድንግል፣
ወለመስቀሉ ክቡር።


c: text/html

text:
ትንታነ ዜና 06-07-2017
ብልዕልና ሕጊ ኣብ ዝምርሓ ሃገራት ገበነኛ ብመጠን ጥፍኣቱ ክቕጻዕ፡ በዳሊ ክኽሕስ ተበዳሊ ድማ ክከሓስ ዝነበረን ዘሎን ዝነብርን ‘ዩ፡፡
ኣብ ቅድሚ ሕጊ ኩሎም ደቂ ሰባት ብማዕረ ይጥመቱ፡ ትሕዝቶ፡ ብሄር፡ ሃይማኖት ጾታ ብዝብል ኣፈላላያት ኣይግበርን ልዕሊ ኩለን ቅድሚ ኩሉን ድማ ህዝቢ ላዕለዋይ በዓል ስልጣን ምኳኑ ‘ዮም ሰነዳት ዝገልጹ፡፡
ሰላም ወሰናይ ክቡራትን ክቡራንን ተኸታተልቲ ሰሙናዊ መደብ ትንታኔ ዜና ኣብ ሬድዮ ወጋሕታን መርበብ ሓበሬታ ሳሊና ዶት ኮምን ከመይ ቀኒኹም፡፡
ኣብ ናይ ሎሚ ሓሙስ 6 ሓምለ 2017 ሰሙናዊ መደብ ትንታኔ ዜናና፡ ኣብ ኣብያተ ማእሰርቲ ሃገርና ይፍጸም ንዘሎ መግለጺ ኣልቦ በደላት ብኣብነት ኣደጊፍና ክንገልጽ ክንፍትን ምሳና ጽንሑ፡፡
ዓባይ ቤት ማእሰርቲ ንዜጋታት፡ ምድራዊት ገነት ንጸላእታ፡ ኣፍሪቃዊት ሰሜን ኮርያ፡ ዜጋታት ክርሱዑዋ ዝምነዩዋ ሃገር ወዘተ ገለ ካብቶም ኤርትራ ኣብዚ እዋን’ዚ እትጽወዓሎም ዘላ ኣስማት’ዮም፡፡
ኣብዛ ሃገር እቶም ፍሉጣት ጥራሕ ልዕሊ 350 ኣብያተ ማእሰርቲ ዘለው ኮይኖም፡ እዚኦም ንምስጢራውያን ኣብያተ ማእሰርቲ ኣየጠቓልሉን፡፡
ብርክት ዝበሉ ካብዚኦም ኣዝዩ ሕማቕ ኩነታት ኣየር ዘለዎም ኣብያተ ማእሰርቲ ኮይኖም፡ እቲ ምልካዊ ጉጅለ የስግኡኒ’ዮም ንዝበሎም ደለይቲ ለውጢ ዜጋታት ከም መሕቐቒ’ዩ ዝጥቀመሎም፡ ብመሰረት መጽናዕታት፡፡
ብመሰረት ዓለምለኻዊ ሕግታት፡ ኣብያተ ማእሰርቲ መሰል ዝተኣሰሩለን ዜጋታት ከኽብራ ብሕጊ መሰረት ክምርሓ ዝጥለባ ኮይነን ኣብ ሃገርና ግን ልዕልና ሕጊ ዝበሃል’ውን ፈጺሙ ስለዘየለ ካብ ኣብያተ ትምህርቲ ንላዕሊ ብዝሒ ኣብያተ ማእሰርቲ ከም ዝዛይድ’ዩ ዝግለጽ፡፡
ናኹራ፡ ዒራ ዒሮ፡ ዳህላክ እቶም ምስ ህዝቢ ወጊኖም ስልጣን ናይ ህዝቢ ስለዝኾነ ናብቲ ዋንኡ ዝኾነ ህዝቢ ይመለስ፡፡ ልዕሊ ኩሎም ሕግታትና ዝኾነ ቅዋምና ይተግበር፡ ዜጋታት ክመርጹን ክምረጹን መገዲ ንጽረገሎም ወዘተ ዝበሉ ሰበስልጣን ዝተኣሰሩሎም ምንባርካ ዘጽልኡ ኣብያተ ማእሰርቲ ኮይኖም፡ ከም ዓዲ ኣብየቶ፡ ኣደርሰር ፡ ሳዋ፡ ዊዓን ካልኦትን ድማ ዋላ ሓደ ኣበሳ ዘይብሎም ካብ ተራ ክሳብ ላዕለዎት ሓለፍቲ ዜጋታትና ዋላ ሓንቲ ከየስተንፈሱ ዝበልዩሎም ዘለው ኣብያተ ማእሰርቲ ’ዮም፡፡
ኣብዘን ኣብያተ ማእሰርቲ ብህግደፍ ኣብ ልዕሊ ዜጋታትና ዘይፍጸም በደል ከም ዘየለ ዝጠቐሱ ምንጭታትና፡ እዞም ዜጋታት ዋላ ሓደ ከይበደሉ፡ ኣሎ ዝበሃል መከራ ዝቕበሉለን ምዃኖም ዘሕዝን ኮይኑ ንረኽቦ ክብሉ፡ ተጣበቕቲ ሰብኣዊ መሰልን ደለይቲ ፍትሒ ዜጋታትናን ይገልጹ፡፡
ከብዲ እግርኻ ብኤሌክትሪክ ምቅጻል፡ ኦቶ ተባሂሉ ብዝፍለጥ እግርኻን ኢድካን ኣብ ዝባንካ ተኣሲርካ ኣብ መሬት ተዘርጊሕካ ክትህረም ምፍራድ ገለ ካብቶም ኣብ ቤት ማእሰርቲ ዓዲ ኣብየቶ ዝፍጸሙ ግፍዕታት’ዮም ዝበሉ ምንጭታትና፡ ብፍላይ ኣብ ዞባ ጋሽ ባርካ፡ ሳዋ ኣብ ዝርከብ ኣደርሰር ተደኲኑ ኣብ ዝርከብ ማሕዩር ዝፍጸም በደላት ንምግላጹ ኣዝዩ ዘስካሕክሕ ከም ዝኾነ ኣነጺሮም፡፡
ኣብ ጥቓ እዚ ቤት ማእሰርቲ ኣልማዝ ዝብል ስም ዝተዋህባ ገረብ ከም ዘላን ኣብዛ ገረብ እሱራት ብገመድ ተንጠልጢሎም ብኩርማጅ ክህርሙ ይግበር፡ ካብቲ ቤት ማእሰርቲ ከምልጡ’ዮም ብዝብል ስግኣት ድማ ካብ ተራ ብረት ክሳብ ብሬን ብዝዓጠቑ ወተሃደራት ሓለዋ ከም ዝግበር፡ ከም ገለ ከምልጥ ዝሓሰበ ዜጋ ብዘይ ምሕረት ከም ዝህረም፡ ሓበሬታ ምንጭታትና የብርህ፡፡
ብሕማም ኣብ እትጥቀዓሉ ሕክምናዊ ረዲኤት ዘይትረኽበሉ’ዩ ዝበሉ ምንጭታትና፡ ብፍላይ ከም ውጽኣት ዝበለ ግዜ ዘይህብ ሕማም ምስ እትጥቃዕ፡ ቅልጡፍ ሕክምና ክግበረልካስ ይትረፍ፡ ቀቀልጢፍካ ናብ ሽቓቅ ክትከይድ’ኳ ከም ዘይፍቀደልካ የነጽሩ፡፡ እኳ ደኣስ ብቅርዳድ ጀሪካን ንጉሆ ሓመድ መሊእኻ ክትኣቱ ጥራሕ ዝፍቀደልካ ኮይኑ፡ ሙሉእ መዓልቲ ኣብቲ ሓመድ ዝመለአ ጀሪካን ልክዕ ከም ድሙ ክትደፍእ ይፍረደካ፡፡ ከም ሳዕቤን ናይዚ ድማ ንዝያዳ ሕማም ክትቃላዕ ምኽንያት ይኸውን ምህላው’ውን የቃልዑ፡፡
መብዛሕትአን ኣብ ሃገርና ዝርከባ ኣብያተ ማእሰርቲ ንዜጋታትና ምድራውያን ገሃነም እየን ብምባል ድማ እዘን ኣብያተ ማእሰርቲ ምልካዊ ጉጅለ ክሳብ ዘሎ፡ ክስስና እምበር ክንክያ ትጽቢት ከም ዘይገብሩን፡ ስለዝኾነ ድማ ንምልካዊ ጉጅለ ኢሳይያስን ንሱ ዘስረጾ መርዛም ኣተሓሳስባን ሓንሳብ ንሓዋሩን ንምድምሳስ ኩሉ ዜጋ ኢደይ ኢድካ ክብል ኣተሓሳሲቦም፡፡

robotstxt: allowed

filter: keep


text:
መንበሪ-ገዛ
እተን ክልተ ዝዓበያ ትካላት ክራይ ኣባይቲ፡ እታ ናይ ኮምዩን ኖርሸለገንሀተርን እታ ብሕታዊት ኖርሸቡን ኤ.ቢን እያ።
ኣብ ኖርሸ ኮምዩን ብዙሓት ብሕታውያን ኣካረይቲ ገዛ ኣለዉ። መንበሪ ኣባይቲ ንምድላይ ኣብቲ ናይቲ ኮምዩን ወብሳይት እቶ ኣብኡ ድማ ናይ ኣካረይቲ ዝርዝር lista med hyresvärdar ዚብል ኣሎ።
ብዛዕባ መንበሪ ኣባይቲ ሕቶ ምስ ዚህልወካ ነቶም ናይ ስደተኛታት ኣተሓባበርቲ ርኸቦም። ናብቲ ናይቲ ኮምዩን መሳገሪ ተለፎን ደውል 0918-140 00።
ካልእ ቋንቋታት ዝዛረቡ ተቐማጦ መን ኣለዉ ኣብቲ ቦታ
ሶማሊ፡ ዓረብ፡ ትግርኛ፡ ኣምሓርኛ፡ ዳሪ፡ ስፓኛ፡ ሩስያ፡ ጀርመን፡ ሆላንድ።
ማሕበራትን ምትእኻባትን
ኣብቲ ኮምዩን ሽወደናዊት ቤትክርስትያን፡ ፐንተኮስት ሰበኻን ሚስዮን ቤትክርስትያንን ኣሎ። እተን ኣብያተክርስትያን ስሩዕ ንጥፈታት ኣለወን። ቀጻሊ ዚራኸቡ ናይ እስልምና ጉጅለውን ኣለዉ።
ኣብቲ ኮምዩን ብዙሓት ማሕበራት ኣለዋ። ክትራኸበን ምስ እትደሊ ናይ ማሕበራት ደብተር ኣሎ።
ናይቲ ኮምዩን ስርርዕ ዘርኢ ሓደ ገጽ ኣብኡ ክትረክብ ኢኻ።
ኣብቲ ከባቢ ብቐረባ እንታይ ይርከብ
ኣብ ኖርሸ ድኳናት፡ ቤትንባብ፡ ቤትጽሕፈት ዕዮ፡ ቤትጽሕፈ ኮምዩን፡ ናይ ዕረፍቲ ቦታን ባንክታትን ኣሎ።
ንገዛኻ ኣቕሑት ምስ እትደሊ ኣብቲ ክኑትን Knut’n ዚብሃል ናይ ሰከንድሃድን ድኳን ካብ ኣቕሑ ገዛን ሸሓኒታትን ክሳዕ ክዳውንትን ትረክብ።
ኣገልጎት ክንክን ወይ ሕብሐባ ቆልዑ
ኣብቲ ኮምዩን ናይ ህጻናት ኣብያተትምህርቲ፡ ናይ ስድራቤት መውዓሊ ከምኡውን ክፉት ቤትትምህርቲ ህጻናት ኣሎ።
ናይ መባእታን ካልኣይን ደረጃን ኣብያተ-ትምህርቲ
ሽወደናውያን ወለድን መምህራንን ንኖርሸ ሓንቲ ካብተን ኣብዚ ሃገር ዝበለጻ ናይ ትምህርቲ ኮምዩናት ገይሮም ይቖጽሩዋ። ኣብቲ ኮምዩን ክለት መባእታ ኣብያተትምህርቲ ኣለዋ፡ ሓንቲ ኣብ ባስቱትረስክ ትምህርታዊ ዓመት F-5 ከምኡውን ኣብ ከተማ ኖርሸ ትምህርታዊ ዓመት F-9። ኣብኡ ፍሉይ ቤትትምህርትን ካልኣይ ደረጃ ቤትትምህርትን ኣሎ።
ዕድላት ትምህርቲ
ትምህርቲ ንዓበይቲ ክትወስድ ተኽእሎ ኣሎ። ብተወሳኺ ኣብ ዩኒቨርሲቲ ክትምሃር ወይ ኣብ ኮለጅ ብርሑቕ ትምህርቲ ክትመሃር ዕድል ኣሎ።
ኣብ ኖርሸን ኣብ ባስቱትረስክ ናይ ኤስኤፍኢ ስልጠና ኣሎ።
ኣብቲ ናይ ኖርሸ ለርሰትራ ወብሳይት ብተወሳኺ ኣንብብ።
ኣገልጎት ጥዕና
ኣብ ከተማ ኖርሸ መወልዳንን ናይ ህጻናት ክሊኒክን ዝጠርነፈ ማእከል ጥዕና ኣሎ። ኣብቲ ህንጻ ባዕሉ፡ ህዝባዊ ሕክምና ስኒ ኣሎ።
ናይ ቋንቋ ድግፍ-ተርጓሚ ምርካብ
እቲ ኮምዩን ከከም ኣድላይነቱ ናይ ትርጉም ኣገልግሎት የዳሉ። ትርጉም መብዛሕትኡ ግዜ ብተለፎን እዩ ዚካየድ፡ ኣብ ፍሉይ ኩነታት ግን ብኣካል ይካየድ እዩ።
ኣገልግሎት መጎዓዝያ
ክትገይሽ ምስ እትደሊ ኣብኡ ባቡር ጣብያ ኣሎ፡ ምስቲ ከባቢ ድማ ግሩም ናይ ኣውቶቡስ ኣገልግሎት ኣሎ። ናብቲ ዝቐረበ መዓርፎ ነፈርቲ መገዲ ሓደ ሰዓት እዩ።
ስራሕን ትካላት ናይ ምምስራት ተኽእሎታትን
ኣብቲ ኮምዩን እተን ዝዓበያ ወሃብቲ ስራሕ እዘን ዚስዕባ እየን፤ ኖርሸ ኮምዩን (ትምህርቲ፡ ክንክን ምእላይን)፡ ትረትራፑር (ናይ ሉሕ ፋብሪካ)፡ ኢንቪዶ (ናይ ሉሕ ፋብሪካ)፡ ኤክስተና (ናይ ፕላስቲክ ፋብሪካ)፡ ኖርሸ በቶንግ (ቸመንቶ ኣርማቶ)።
ብዙሓት ተቐማጦ ኖርሸ ናብ ኸለፍተዮ፡ ሊክሰለን ማሎን ብምግያሽ ሰሪሖም ይምለሱ።


text:
ሰብኣይን ሰበይትን ዝተባእሱሉ,መኣዲ ይፍጠረለይ በለ ሐላፊ መንገዱ,
ሐደ ክልተ ጠንቅታት ክገልጽ,ተጋድሎ ሐርነት ኤርትራ, ህዝባዊት ስለ ዝነረበረት, ውሽጣዊ ግርጭታታ ከይፈትሔት ከላ, ብስልኳ ጉሒላ ብረኢቶ ብዙሐት ተማቓቒላ,,ህዝባዊ ግንባር ግን ባዕሉ ስለ ዝተኸላ, ንፉሉይ ሐሳብ ዘለዎም ቀናጺላ, እንሆ ክሳብ ሕጂ ኣትኪላ ንህዝቢ ኤርትራ ተጽንት ኣላ, ከምቲ ሐፊ መንገዲ ዝበሎ,ኢሰያስ ኣባኢሱና ይነብር ስለ ዘሎ, ንጌጋና ንቀበሎ፡ተጋደልቲ ተሐኤ ግንባር ነበር, ብዝያዳ ካድራት, ካብ ላዕሊ ንታሕቲ ኩሉና ነዚኣ ንእመነላ፡እሞ ዝቐደምናን ዝደሐርናን፡ደንበ ተቓውሞ, ተሳኒና ናይ ሐርነት ቃልሲ ክንዛዝሞ፡
ሕጂ ውን ንወይጦ መልሲ, ንሰማይ ዝምድራ ኣውሊዕና ባንዴራ ንኣምን ኤርትራዊያን ኣለና፡ኣይኮነን ዶ ንሓና ህዝቢ ኤርትራ ውን, ትርሐሰና ኢሉ ቆጽሊ ስለ ዘየንበረላ፡ባንዴራናስ እንሆ ኣብ ዳዕሮ ዓደቦ ተሰቒላ ተንበልብል ኣላ፡
መን ጠበቓ ገሩካ ወዲ ሃለቃ, ክንደይ ዓቐብ ዘይደየብና በለት ኣድጊ, በየናይ ሕጊ, ብናይ መን ባህጊ, በዛ ባንዴራ ዘይኮርዕ ናብ ትግራይ ወይ መቐለ ከይዱ የግይርዕ, ዶ በልካ ወዲ ሃለቃ, ትግራይን መቐለንስ ንዓኻን ንመራሒኻን ትቐርብ እሺልካ, ሎቕመጽመጽ ዝለመደት ልሳንካ, ጭፍራ ህግደፍ ነባሪ ከይመስለካ, ሱቕ ምባል መን ከልኣካ,
ንደቀባት ኤርትራ, ኣይገርመናን ናይ ወይጦታት ገዳይ ፈኸራ, ንሕና ብሰማይ ዝምድራ ኣውሊዕ ባንዴራ, ብመንነትና ንኾርዕ, ምዃና ኣይትዘንግዕ, መቐለ ንዓኻ ትቐርብ ንሳኻ ንመቐ ከድካ ኣጉርዕ,,
ነቲ ከም ኣባሐጎታቱ ንደቀባት ቀጥቃጢ,ንባንዴራ ከይገበርካ መሸቀጢ, ንዲክታቶር ንበረለይ እንዳ በልካ ግዳ ዘይትዋጢ,
መን ዝሃበኩም ስልጣን, ናብ ውላዱ ዝሳጋገር ንግስነት ኣይኮነን ውርሻ
ወለዶ ሎሚ ኣይትዓሹ
ኣብ ጥቓ ቆልቋል ዝተጸገዔት ኦም ክትነብዕ ትነብር
ኢሰያስ ዓመታት ኮይኑ ንጥፍኣትና ጉድጓድ ክፍሕር
ተቃወሞ ደንበ ክንኮኖ ምድሕን ኣቢና ከይንሐብር
እንሆ ህዝቢ ኤርትራ ኣያ ሲኢኑ እንታይ ክገብር..
ዘይመረጽናዮ ተሳነና ክንዲ ንኣልዩ, ግዜና ኣብ ሕድ ሕድ ቆዮቛ ኣሕሊፍናዮ, ብኣፍና ግና ኣሲርናዮ ቀቲልናዮ,, ጸብሒ ጾም ዓንጋሊት ስድራቤት ምቅርቲ, ኣውሊዔይ ለምለም እያ ኣይኮነትን ንቕጽቲ፡፡
ኣፍልጦና ንወሎዶ ሎሚ ክንገልጸሉ
ኣነ ክዛረብ ኣቦይ ኣደይ ጽንሑ ዝብሉ
ነቲ ግሩህ መንእሰይ መታን ከየታልሉ..
ህዝቢ ዝፈትዎም ደቁ ከፊሉ ትማሊ, ንዳግማይ መስዋእቲ, ተሳጢሕና, ወጮ እንተ ገምጠልዮ ወጮ ኮይኑ ዕጫና,ብኢትዮጵያ ዝብሉ ጸሚምና ንኤርትራ ኣትሸጥም ዝበሉ ሲዒርና ብደቆም ንግዛእ ኣለና, ንጀጋኑ ኣናሺኻ, ንጎባጢ ሰራዊት ደርጊ ሐወልቲ, ምስ ኢሰያስ ዘለዎም ስልቲ ጉድኩም ተቐሊዑ መዕነውቲ,,
ብሐይሉ ኣብ ስልጣን ዝተወጠሔ
ፈታዊ ተመሲሉ ሐሊፉ ብምሔ
ዕምሪ ጭፍራ ህግደፍ ዘናወሔ
እንበር ካሳብ ሎሚ ዶ ምጸንሔ..
ንኤርትራ ምስ ህዝባ ናብ ዳግማይ መግዛእቲ ክመልሱ, ዕላማ ዘለዎም, ንናይ ፓልቶክን ፌስቡክን ንዚኦም ኣብ ባይታ መንዩ ክስዕቦም, ከይገርሁኻ መንእሰይ ኣትገረሃሎም፡
ስልጣን ናብ ውላዱ, ዝሳጋገር, ንግስትነት ኣይኮነን ውርሻ, ንጉጅለ ህግደፍ ኣቃቢጽና ቀልጢፍና ከይነምጽእ ለውጢ, ደላይ ፍትሒ ተመሲሉ ዝዋጢ, ዕንቅፋት ኮይኖምና እኒ መንቀላዋጢ,,
ውላድ ኢሰያስ ማንኪ ክሻ ፍሊጶስ, ደቅ ቶም ጉሒላታት, እንታይ ክትደግሙና ሕጂ ኸ, መን ኣሎ ዓገብ ዝበለ ወዲ ታ ዋዕሪ ጅግና እንዳ በኸ,
ራዛ ናይ ኣቡኡ ሐዛ ንገርዋ
ነታ ንወዳ ክተውርስ ሕልሚ ዘለዋ
ንሳባ እዛ ሃገር ሰብ ኣለዋ በልዋ
ምሳኽም ኣይርከንብዩ ራሃዋ..
ሕድሪ ሰማእታትና ክቡር እዩ, በርሀ ዑቁባዝጊ ሃገር ጀርመን, ስዕረት ንጃንዳ ህግደፍን ዓንገልቶምን


text:
Date: Friday, 19 January 2018
ሓሶት እነተደጋጊምካዮ ሓቂ ይመስለካ ካብ ዝብል ሰረተ እምነት ዝነቀለ ወፍሪ ማዕከን ስኑዕ ወረ (fake news) Al jazeera ንኻልኣይ ግዚኡ ኣርኪቡልና እነሀ……
ድሕሪ ናይ ሱዳን ወጻኢ ጉዳይ ሚኒስተር Ibrahim Ghandour ብ15 ጥሪ 2018 ኣብ ካይሮ ነዚ እዋናዊ ጉዳይ ኣመልኪቱ ከምዚ ምስ በለ…. The Sudanese government has withdrawn its accusations against Egypt and Eritrea of mobilizing military forces along its eastern borders and justified massive military build-up by the Sudanese army in the area of Kassala near Eritrea by saying there were possible threats from Sudanese armed opposition forces, without revealing the nature of these threats. (ASHAQ AL AWSAT 15 january 2018)
ትቅብል ኣቢሉ ፕሬሰደነት ግብጺ Abdel-Fattah al-Sisi “We are not willing to enter into war with our brothers or with anyone ... our peoples deserve every single penny,” “I say this to our brothers in Sudan and Ethiopia: Egypt doesn’t conspire. We don’t conspire, neither do we meddle in the internal affairs of anyone and we are very, very keen to have a very good relationship,” ኢሉ ኢላ ብ15 ጥሪ 2018 Sudan Tribune ምስ ገለጸቶ……
እሞ ደኣ! እዘን ብዝተሰነዐ ወረ ኮነ ኢለን ንመንግስቲ ግብጽን ኤርትራን ጉዶም ዘውጸአኦ ዝመሰለን: ንዓናን ንህዝቢ ሱዳንን ከደናግራ ዝቀነያ፡ ብኤርትራዊ ገዲም ተጋዳላይ Mohammed Taha Tewekel እትምራሕ Al jazeera ኣዲስ ኣበባን EBC ኢትዮጵያን ሕጂ ደኣ እንታይ ክብላና እየን?
ዘገርም እኮ እዩ! "ጉድጓድ" ብናይ ገዛእ ርእሱ ሓመድ ኣይመልእን እዩ ዝተባህለስ ለካ ከምዚ እዩ! ናይ ኣልጀዚራ ሓሶት ዝተሰንዐ ወረያ ወረ ብናይ ኢትዮጵያ ማዕከናት ዜና ድምር ዝተኸሸነ ፕሮፖጋንዳ ክመልእ ኣይከኣለን!… ዘተሓሳሰብ እዩ!!!
ካብ ኣልጀዚራ ከምዚ ዝተሰንዐ ወረ ክሰምዕ ኣይገርምንን። ምኽንያቱ ይትረፍ ሎሚ ናባና ክሳብ ሕጂ ንማእከላይ ምብራቕ ሓሰያን ሰኒዓን ዘናወጸቶ ናይ ቐረባ ጭብጢ ስለ ዘሎኒ። ኣልጀዚራ ካብ እተሕልፎ እሙን ሓበሬታ ንላዕሊ ንፖለቲካዊ ፕሮፖጋንዳ ከም መትከል ሒዛ ክትሰርሓሉ ጸኒሓ ኣላ። እንተ ፈቲሸና ናይዚ ምስክር ዝኾኑና ብዙሓት ጽሑፋት ንረክብ ኢና። ንኣብነት ንርኣዮ እንዶ! እንታይ እዩ ተገይሩ ኣብ Arab spring (ቀውዒ ዓረብ)? ናይ Al Jazeera ፕሮፖጋንዳዊ effectኸ እንታይ ግደ ተጻዊቱ? ብዙሓት ዝንበቡ ኣልዉና።
እዚ ገዚፍ “እስላማዊ ፖለቲካዊ ፍልስፍና” muslim brothers አብ ግብጺ “ብሓሰን አልበና” ዝተወለደ ብቀንዱ አንጻር ምዕራብ ይኹን እንበር ምስ ዓረባዊ ሪፑብሊካዊ ስርዓታት ክቃዶ ስለ ዘይከኣለ እዩ ኣማሲኡ ኣንጻር እዘን ብናይ ተቃውሞ እንቢታ ዝፍለጣ ሃገራት ቀሌቤታዊ ሰንሰለት ማእከላይ ምብራቕ ናብ ፍልስጤም፤ ሊባኖን፤ ስርያ፤ ኢራቅን ከምኡ ከኣ ግብጽን ቱኒዝያን የመንን ዘትከለ። እቲ አብ ቱኒዝያ ሓደ ውጹዕ መንእሰይ አብ አፍደገ ቤተ መንግስቲ ነብሱ ምስ አቃጸለ ዝጀመረ፡ ናብ ሊብያን ግብጽን ሉሒኹ፡ ሲዒቡ ንየመን ሰጊሩ ደው ዘይበለ ናብ ስርያን ባሕሬንን ዘበለ፡ ኖትጕ ተቋውሞ ህዝብታት ዓረባውያን ሃገራት ብቀውዒ ዓረብ (Areb Spring) ዝተሰምየ፡ አማሲኡ ብmuslim brothers ተወዲቡ እዩ ዓረባዊ ሪፑብሊካዊ ስርዓታት ክቅይር (ክሰብር) ዝፈተነ።
እንበኣር ስነ ኣእሙራዊ ዂናቱ ኣብ ጎደናታት ከተማታት ዓረብ ከም ካይሮ፤ ባቕዳድን ደማስቆስን ዝኣመሰላ ኣይኮነን ተኻይዱ፡ መብዛሕትኡ ብዝተሰንዐ ፕሮፖጋንዳ ኣብ news broadcasts and talk shows ናይ Al Jazeera እዩ ተፈጺሙ። እቲ ዝዓበየ ሓደገኛ ክፋሉ ከኣ ነቲ ናይ በሓቂ ኣብ ባይታ ዘሎ ሓቀኛ ኩነት ዝገልጽ ሓብሬታን፡ ንፖለቲካዊ መልእኽቲ ዘለዎ ፕሮፖጋንዳን ንኽንፈላልዮ (Al Jazeera) ከም እንጽገም ጌይራትና እያ። ብሓፈሽኡ ንኣጀንዳ ወይ ኣተሓሳስባ Muslim brotherhood ዘገልግል ፕሮፖጋንዳ ጥራይ እያ ክትሰርሕ ጸኒሓ።
ሎሚ ህዝብታት ዓረባዊ ዓለም ካብዚ ኣዳናጋሪ ፕሮፖጋነዳ ናይ Al Jazeera ወጺኡ ንወድዓዊ ኩነታት ማእከላይ ምብራቅ ብቀረባ ንኽከታተል ናብ Al Mayadeen news broadcasts and talk shows እዩ ጊዒዙ ዘሎ።
ውሩይ ተንታንን ጋዜጠኛን Abdel Bari Atwan (Head editor Al Qudus Al arabi) ከም ዝበሎ Al Jazeera ኣብ ግዜ ውግእ ዒራቕ 60 ሚልዮን ተዓዛቢ ዝነበራ ሎሚ ኣብ ግዜ ቀውዒ ዓረብን ውግእ ሕድሕድ ሱርያን ግን ብሰንኪ መርገጻታ 10 ሚልዮን ተዓዛቢ ንኽትረክብ እዃ ጋዶ ኮይንዋ ኣሎ ክብል ኣብ ጽሑፋቱ ኣስፊርዎ ኣሎ። ሓደ ካብቲ ከምዚ ዝኾነሉ መኽንያት፥ ናይ ሎሚ ወለዶ cyber technology እናነቅሐ ምስ መጸ ኣየናይ ስእሊ ካበይ ተሰኒዑን? ኣብ ሞንጎ ገስጋሲ ፕሮፖጋንዳን የዕናዊ ፕሮፖጋንዳን ክፈላሊ ስለ ዝኸኣለ እዩ።
እቲ ገሪሙኒ ዘሎ ናይ ኢትዮጵያ ማዕከን ዜናታት ብስንኪ ጽልኢ ሻዕብያን ንሕንሕ ምስ ግብጽን መንበድበዲት ናይ ቐጠርን ኣለጀዚራን ክኾና ምምራጸን እዩ!
ብቀንዱ! ሱዳን ካብዚ ሰለስተ ዝማእዝኑ (ሴሜን ሱዳን፣ ዳርፉር፣ ምብራቅ ሱዳንን) ንዘለዋ ውሽጣዊ ቅሉውላው ከተህድእን ወይ ማእዝኑ ክትቅይርን ከምኡ ከኣ ካብቲ ንዓመታት ዝጸንሐ ተጽዕኖንን ጸብለልትነት ግብጻውያን መታን ክትወጽእ ኢላ: ምስ እስላማዊ ሕውነት ቱርክን ቐጠርን ክትጽጋዕ ዝመረጸት ትመስል። ምኽንያቱ ፖለቲካዊ መንፈስ እስላማዊ ሕውነት ጥራይ እዩ ንሱዳን ዳርጋ ኣብ ሓደ ክገብራ ዝኽእል ዝብል እምነት ምስ ተኸተለቲ Muslim brotherhood ኣበ ሱዳን ጎሊሑ ይርኣ ስለ ዘሎ። (Muslim brotherhood ብ1954 እዩ ናብ ሱዳን ብመሪሕነት Hassan al-Turabi ኣትዩ) እዚ ኸኣ ንግብጻውያን ብጋህዲ ኣሰኪፉ ከም ዘሎ ተፈሊጡ ኣሎ። በቲ ሓደ ሸነኽ ከኣ ግብጻውያን ኣብ መሬት ኤርትራ ኣለው ዝብል ዘይተጨበጠ ወረ ንሱዳን ኣሻቂሉን እኳ ደኣ ኣብ ዝለዓለ ጥርዙ በጺሑስ ምስ ኤርትራ ዝዳወብ ምብራቅ ሱዳን ህጹጽ state of emergency (command post) ከም ዝተኣወጀሉ ተገይሩ እዩ። ምስ ምምጻእ ቱርኪ (ተኸታሊት እስላማዊ ሕውነት) ኣብ ስዋኪን (ሱዳን)፡ ዲፕሎማስያዊ ጎንጺ ምስ ግብጽን (ግብጺ ኣንጻር እስላማዊ ሕውነት ምዃናን) ብዝሒ ተኸትለቲ እስላማዊ ሕውነትን ኣበ ሱዳን ምህላዎምን ኣሰዒቡ ኣብ ሞንጎ ሱዳንን ግብጽን ዝሓንኮረ ዝምድና ከም ዘሎ ንርዳእ ኣሎና።
እዚ ከምዚ ኢሉ ከሎ: ግብጻውያን ኣብ ሳዋ ኣለው ዝብል ፍርካሽ ሓሶት ንኢትዮጵያ ዝያዳ የሻቅላ ከም ዘሎ ኣምሲልካ: ኢትዮጵያ ነቲ ባዕላ ምስ ምዕራባውያን ኮይና ዘዋደደቶ "ዝበለየ ስልታ" ተጠቂሞም ግብጻውያን ምስ ናውቲ ብረቶም ኣብ ኤርትራ ምእታዎም ኣንጻር “ማዕቀብ” ስለ ዝኾነ ኤርትራ ነቲ እገዳ UN (ውሳኔ ጸዓዱ ክብሎ) ትግህሶ ኣላ እናበሉ ኣብ ረብሓ ፖለቲካውን ዲፕሎ ማሴኛውን ኢትዮጵያን ሱዳንን መታን ከውዕልዎ ማዕከናት ዜና ኢትዮጵያ መንበድበዲት ቐጠርን ኣልጀዚራን ኮይኖሙልና ቀንዮም። መቸም መንግስቲ ኢትዮጵያ በዚ ሃተውቶው ናይ ዜና ማሰኛታቱ ክደናገር እዩ ኣይብልን። እኳ ደኣ "ሳግላ ብላዕ ኣይትቅላዕ" ከይገብሮ ደኣ እንበር ኣብ ሃገሩ መን እዩ ብድሕሪ እዚ ሕሱር ነውጺ ዘሎ ዘይርድኦ ኣይመስለንን በሃላይ እየ…
እዚ ኹሉ ግን እንታይ ኣምጸኦ?
ባእሲ ኪዳን ሱዑድን ግብጽን ምስ እስላማዊ ሕውነት ቱርክን ቐጠርን፣ ብሰንኪ ዶባውን ቁጠባውን ዕብለላ ኩራ ግብጽን ሱዳንን፣ ጽልኢ ሻዕብያን ወያነን፣ ሓዲሽ ጽልኢ ቐጠርን ኤርትራን ምእታው ቱርኪ ንስዋኪን ምስ ተደመሮ ኣብ ነንሕድሕዱ ተሓናዂሩ እነሀለ መሬት ኤርትራ ናይ ጽልኦም መውጽኢ ኣሬና ንኽኸውን ቐጠርን ኣልጀዚራን ስለ ዝደለይኦ እዩ ግብጻውያን ኣብ ሳዋ ኣለዉ ዝብሉና ዘለዉ። ያኢ ኤርትራስ ገመል ሰሪቃስ ጉንብሕ ጉንብሕ ጌራቶ ይብሉና ኣለዉ። ብዓቢኡ ግን ጅኦ ፖልቲክ ቅይሕ ባሕሪ እዩ እቲ ጠንቂ…
ኣብ መጀመርታ 80‘ታት ዝተዳቀለ ናይ ቁጠባ ዘመተ ዝኾነ "ምዕራባዊ ፍልስፍና" The neoliberalism world order of free trade globalization ዝብልዎ ኣተሓሳስባ ነዛ ዓለምና ክግብታ ኢሉ ን35 ዓመት ክዘውር ድሕሪ ምጽናሕ ሕጅስ ደኺመ ንገዛይ ክምለስ (Trump) ምስ በለ ድዩ: ነዚ ን13% ናይ ዓለምና ንግድን 18 ሚልዮን ፋት ዘይትን ንመዓልቲ ዘዘዋውር ኣገዳሲ መቅርብ ሕንቆ ዝኾነ ወሽመጥ ባሕርና: ካብ ኣፍደገ ገዝአን ሪሒቀን ዘይፈልጣ ሃገራት ካልኣይ ዓለም: ዝሻመያሉ ዘለዎ? ዋላስ ብናቱ ፍቃድ (ኣሜሪካ) ከም ንሱ ብንሱ ገበትኡ ክሕልዋሉ እየን መጺአናና ዘለዋ? ቱርክን ኢመረትን ኣብ ባሕሪ ሶማል፤ ኪዳን ሃገራት ራብዓይ ክፍለ ዘመን ኣብ ባሕሪ ኤርትራ፤ ሓዲሽን ውዑይን ወረ ቱርኪ ናብ ስዋኪን ባሕሪ ሱዳን ትኣቱ ኣላ ዝብልን፤ ኣብ ጀዛን ባሕሪ ሱዑዲ ኣሜሪካውያን፤ ኣብ ባሕሪ የመን ኢራናውያን፤ ኣብ ጁቡቲ ክሳብ ሕጂ ሓሙሽተ ሃገራት ካብ ዝለዓለ ወታሃደራዊ ትካላቶም ክሳብ ናይ መጽናዕቲ ሰፈራቶም ዝገበርዎ (ፈረንሳይ፤ ኣሜሪካ፤ ቻይና፤ ጥልያን፤ ጃፓን) ኣለውና።
እዘን ጸጋታት ባሕረን ኣብ ሓደጋ ከየእትወን ዝፈርሓለን ዘለኹ "ሃገራት ቀይሕ ባሕርን ቀርኒ ኣፍሪቃን" ንውሽጣውን ጎደባውን ጎንጽታተን ቀልጢፈን እንተዘይፈቲሐንኦ ጸጋታት ባሕረን ኮነ ዕቁር ሃብቲ ምሬተን መመሊሱ ከድክየን እዩ። ኣማሲኡ ከኣ ከም ጋሽኡ እንበር ዋናታቱ ኣብ ዘይኮናሉ ግዜ ክበጽሓ ኣብ ቀረባ ኣለዋ ማለት እዩ…
ብቸሩ ተስፍዝጊ
ኣምስተርዳም*ምንጪ ጽሑፍ፡ ሰኪዔት መስከረም
Cologne NRW Germany - Celebration of the 27 Anniversary of the ERITREAN INDEPENDENCE DAY by Eritrean in NRW 26 May 2018
Eritrean in Karlsruhe Germany celebrating the 27th Anniversary of Eritrean Independence Day on the 26th May 2018


text:
በስመ አብ ወወልድ ወመንፈስ ቅዱስ አሐዱ አምላክ!
መፍቀሬ ሕፃናት ጐይታና ኢየሱስ ክርስቶስ ዝተዛረቦ ቃል’ዩ። ነቶም ሕፃናት ሓሓቍፉ ኢዱ ኣንቢሩ ባረኾም፡ መንግሥተ ኣምላኽ ነዞም ሕፃናት እያ እሞ ናባይ ይምጽኡ ኅደግዎም ኣይትኸልክልዎም በለ። እምበኣር ፍትዋት ሕፃናት ካብዚ ቀጺልና ናብ እግዚኣብሔር መጺኦም ዝተባረኹ ሕፃናት ኣብ መጽሓፍ ቅዱስን ኣብ ጕዕዞ ቤተ ክርስቲያንን ክንገልጽ ኢና።
ቅድሚ ልደት ጐይታናን መድኃኒናን ኢየሱስ ክርስቶስ ብእምነቶም ዝተመስከረሎም ብዙኃት ሕፃናት ነይሮም እዮም። ሓደ ካብኣቶም ድማ ነቢይ ሳሙኤል እዩ። ነቢይ ሳሙኤል ቅድሚ ምውላዱ ኣደኡ ሃና መኻን እያ ዝነበረት። ወትሩ ድማ እግዚኣብሔር ውላድ ንኽህባ ናብ ቤት እግዚኣብሔር እናኸደት ትልምን ነበረት።
እቲ እትወልዶ ሕፃን ድማ ንቤተ እግዚኣብሔር ከተወፍዮ ምዃና ትመባጻዕ ነበረት። እግዚኣብሔር ከኣ ዝለመንካዮ ዘይከልእ ዝነገርካዮ ዘይርስዕ ኣምላኽ ስለ ዝኾነ ከምቲ ዝለመነቶ ገበረላ። ንሳ’ውን ኣይጠለመትን ከምቲ መብጽዓኣ ንቤተ እግዚኣብሔር ኣወፈየቶ። ነቢይ ሳሙኤል ከኣ ንእግዚኣብሔር ብእምነትን፡ ብትዕግሥትን፡ ትእዛዛቱ እናሓላወ የገልግል ነበረ። እግዚኣብሔር ኣምላኽ ነዚ ኵሉ ተግባራቱ ደቂሱ ከሎ “ሳሙኤል” ኢሉ ሠለስተ ጊዜ ጸውዖ። ዋላ'ውን ሳሙኤል ኣብተን ቀዳሞት ክልተ ዝተጸውዓለን ድምፂ ኣምላኽ ምዃኑ ኣየለሊ እምበር ኣብ ሣልሳይ ጊዜ ካህን ኤሊ ብዝሓበሮ መሠረት ድምፂ ኣምላኽ ምዃኑ ፈለጠ። እሞ ንሕናኸ ኣብዚ እዋን እዚ ድምፂ ኣምላኽ ነለሊ’ዶ፧ ካልኦት ብተመሳሳሊ መንገዲ’ውን ከም ሕፃን ሳሙኤል ዝኣመሰሉ፡ ብዕድመ ናኣሽቱ እኳ እንተ ነበሩ ግና’ኸ ንእግዚኣብሔር ኣሥሚሮምን ፡ ትእዛዛቱ ሓልዮምን እዮም። ዋላውን ኣብቲ እዋን ዝነበሩ ነገሥታት ፡ ነዞም ሕፃናት “ናብዚ ጣዖት እንተዘይሰጊድኩም ብሴፍ ክትቅተሉ ወይውን ኣብ ቤት ኣናብስት ክትድርበዩ፡ ኣብ ሓዊ ሃልሃልታ ክትጥበሱ ኢኹም” እናበሉ እንተኣፈራርሕዎም፡ ንሳቶም ግና ንኣምላኾም ተኣዘዙ እምበር ኣይፈርሑን። ንሕና ግና ሕፃናት ኣብዚ ዘለናዮ ጊዜ ክትቅተሉ ወይ ብሓዊ ክትነዱ ኢኹም ዝብለና የለን። ናትና መሥዋዕቲ ናብ ቤተ ክርስቲያን ብንቕሓት ምምጻእ፡ ንሥድራና ምኽባርን ፡ ሕጕሳት ኮይና ምንባርን እዩ።
ጐይታናን መድኃኒናን ኢየሱስ ክርስቶስ ካብ ኣዴና ቅድስት ድንግል ማርያም ምስ ተወልደ ኣምላኽ እንከሎ ንኣዴና ቅድስት ድንግል ማርያም ከምቲ ሕፃናት ክንገብሮ ዝግበኣና ተኣዘዛን ኣኽበራን። ከምቲ ንሱ ንኣደኡ ዘኽባራን ዝተኣዘዛን ዝተለኣኻን ንሕና ኸኣ ነቦናን ነዴናን ከነኽብሮም ክንእዘዞምን ይግብኣና። ጐይታ ወዲ 12 ዓመት ምስ ኮነ ‘ናብ ቤተ ኣቦይ ምኻድ ይግብኣኒ እዩ’ ኢሉ ኸደ። ኣብኡ ድማ ነቶም ካህናትን ሊቃውንትን ይሓቶምን ይምልሰሎምን ነበረ። ንሕና’ኸ ሕፃናት ናብ ቤተ ክርስቲያን ኬድና ካብ ኣቦታትና ካህናት ንመሃር’ዶ፧ ካብ ዕለታት ሓደ መዓልቲ ጐይታና ኢየሱስ እናመሃረ እንከሎ ብዙኃት ሕፃናት ርኣይዎ። ርእዮሞ እውን ስቕ ኣይበሉን ዋጭ ዋጭ እናበሉ ብታሕጓስ ደድኅሪኡ ሰዓቡ። ነዚ ዝረኣዩ ኣይሁድ ብቕንኢ ተላዒሎም፡ ነቶም ሕፃናት ‘ትም በሉ’ ኢሎም ስቅ ከብልዎም ፈተኑ። ጐይታናን መድኃኒናን ኢየሱስ ክርስቶስ ግና “መንግሥቲ ኣምላኽ ንኸምዚኣቶም ዝኣመሰሉ እያ እሞ ኅደጕዎም ሕፃናት ናባይ ይምጽኡ ኣይትኸልክልዎም” ኢሉ ነቶም ሕፃናት ባረኾም። ኣስተውዕሉ ሕፃናት! ጐይታናን መድኃኒናን ኢየሱስ ክርስቶስ እምብዛ እዩ ዝፈትወና። እቶም ዝተባረኹ ሕፃናት ንኣምላኽ ዋጭ ዋጭ እናበሉ ኣመስገንዎ ኽብል ከሎ እናዘመሩ ማለት እዩ። ከምቲ እቶም ሕፃናት ደድኅሪኡ ዝኸዱ ንሕና ኸኣ ደድኅሪ ቃሉ፡ ቤቱ፡ካህናቱ . . . ንኺድ፡ ሕራይ’ዶ፧ ኵሉ ጊዜ ከምቲ ልቢ ኣምላኽ ዝተሰምየ ቅዱስ ዳዊት ንቤተ እግዚኣብሔር ቃል ኪዳን ዝኣተወላ ንሕና ድማ ከምኡ ቃል ኪዳን ክንኣትወላ ይግባእ። እቲ ቃል ኪዳን ከኣ “ኢየሩሳሌም (ቤተ ክርስቲያነይ) እንተ ረሲዓኪ የማነይቲ ኢደይ ትረስዓኒ” ንበል። “ካብ ቤተ ክርስቲያን ኣይንፈለ፡ ፍቕሪ ቤተ ክርስቲያን ኵሉ ሳዕ ኣብ ልብና ነኅድር።”
ካብ ድኅሪ ዕርገት ጐይታናን መድኃኒናን ኢየሱስ ክርስቶስ ክሳዕ ሎሚ መዓልቲ ብዙኃት ኣብነታውያን ቅዱሳን ሕፃናት ንርእይ ኢና። ኣብነት ንምጥቃስ ከኣ ኣባ ኖብ፡ ሕፃን ቂርቆስ. . . ከምኦም ዝኣመሰሉ ካልኦትን። ኣባ ኖብ ካብ ክርስቲያን ዝኾኑ ቤተ ሰብ ተወልደ። ወዲ 12 ዓመት ከሎ ኣቦኡ ካብዛ ዓለም ብሞት ተፈልየ። ድኅር’ዚ እዩ ድማ ኣባ ኖብ ናብ ቤተ ክርስቲያን ምስ ከደ፡ ሓደ ካህን ነቶም ኣብ ቤተ እግዚኣብሔር ዝነበሩ ምእመናን እናሰበኸ ከሎ ብፍቕሪ ሃይማኖት ዝነደደ። ስለዚ ድማ በቲ ዝሰምዖ ትምህርቲ ኣዝዩ ተመስጠ። ንጐይታ ድማ ሓንሳብ ምስ ሰዓቦ ንድኅሪት ኣይተመልሰን። ስለ ክርስቶስ ድማ ብዙኅ መከራ ኣኅለፈ። ጐይታ ድማ የጸናንዖ ነበረ። ብዙኅ ተኣምራት’ውን ይገብር ነበረ። ካብቲ ዝገበሮ ተኣምራት ንምጥቃስ ሓደ መዓልቲ ወተሃደራት ቍልቍል ኣፉ ደፊኦም በትሪ ገይሮም ኣፍንጭኡ ምስ ሃረምዎ ኣፉ ደም ወጸ። እቲ ደም ነቶም ወተሃደራት ምስ ነጠቦም ዕውራት ኮኑ። እቲ መራሒኦም ኸኣ ልሙስ ኮነ። ኣባ ኖብ ግና ንጸላእቱ የፍቅር ስለዝነበረ ምእንቲኦም ጸለየ እሞ ካብቲ ሕማሞም ተፈወሱ። ብጐይታ ከኣ ኣመኑን ተጠምቁን። ሕፃናት ካብዚ ንመሃሮ ንሕና ብጻይና እንተሃረመና ወይውን እንተጸረፈና ሓሪቕና ግብረ መልሲ ክንህቦ ኣይግበኣናን። እንታይ ደኣ ‘ኦ ንእግዚኣብሔር ኣምላኽ ይቅረ ግበረሉ ኣይተሓዘሉ’ ብምባል ክንጽልየሉ ይግባኣና። እወ! ኣባ ኖብ ሕፃን እዩ’ሞ ናቱ ታሪኽ ንኣና መምሃርን ጠቓምን እዩ። ስለዚ ከም ኣባ ኖብ ንጐይታናን መድኃኒናን ኢየሱስ ክርስቶስ ነሥምሮ። ሕፃን ቂርቆስ’ውን ብተመሳሳሊ ዓቢይ ተኣምራት ዝገበረ ሕፃን እዩ። ስለዚ ‘ሕፃን እየ’ ኢልና ርእስና ከየትሓትና ከምዞም ቅዱሳን ክንከውን ይግበኣና።
እወ ሎሚ ዘለና ሕፃናት እግዚኣብሔር ካባና እንታይ ይጽበ፧ ካብ ታሪኽ ዝኃለፉ ቅዱሳን እንታይ ንመሃር፧ ንመሃሮ እኳ ብዙኅ እንተኾነ ካብ ብዙኅ ብኂደቱ ንምጥቃስ ግና ንሕና ሕፃናት ንእግዚኣብሔር ከነፍቅሮ፡ በቲ እቶም ቅዱሳን ዝተጐዓዝዎ ርተዕ መንገዲ ክርስትና ክንከይድ፡ ንቅዱሳን ከነኽብር፡ ቤተ ክርስቲያን ክንመጽእ፡ ብፍላይ ኣብ ጸሎተ ቅዳሴ ክንሳተፍ፡ ሥድራና ወለድና ከነኽብርን ካልእ ነዚ ዝኣመሰሉ ሠናይ ተግባራት ክንፍጽም ይግባእ። እዚ ምስ እንገብር እግዚኣብሔር ዝደለናዮ ይህበና ፡ ትምህርቲ ንነፍዕ ፡ ኣቦናን ኣዴናን ይፈትዉና፡ ኣዴና ቅድስት ድንግል ማርያም ከኣ ደቀይ ትብለና። ስለዚ ፍቁራት ሕፃናት ኵሉ ጊዜ ከምዚ ክንብል ይግባእ፦
፠ ብዘይካ እግዚኣብሔር ካልእ ኣምላኽ የብለይን!
፠ ብዘይካ ኣደይ ማርያም ካልእ ኣደ የብለይን!
፠ ብዘይካ ቅዱሳን ኣብ ሰማይ ካልእ ቤተ ሰብ የብለይን!
፠ ብዘይካ ተዋሕዶ ካልእ ሃይማኖት የብለይን!
፠ ብዘይካ ሥጋኡን ደሙን ካልእ ኣማናዊ መግቢ የብለይን!
እግዚአብሔር ነዊኅ ዕድመን ዓቢይ ጸጋን ይሃብኩም!
ወስብሐት ለእግዚኣብሔር!


text:
February 3, 2018
መእተዊ
ኣገዳስነትን ተራን ሰነ-ጽሑፍ ኣብ ሰውራ ንምብራህን ወፈያ ሰን-ጽሑፋዊ ስራሓት ንምብርባርን ብመጽሔት ይዂን ብሰሚናራት፡ ብተደጋጋሚ ተጻሑፉሉን ተዘሪቡሉን`ዃ እንተዀነ፡ ከምቲ ዝድለ ውጽኢት ይህብ ከምዘየለ ንኹሉ ብሩህ እዩ። በንጻሩ ግን ኣብ ሰውራናን ሕብረተ-ሰብናን ዝመጽእን ዝካየድን ዘሎ መስተንክራዊ ምዕባለን ሱር በተኻዊ ለውጥን፡ ካብ መዓልቲ ናብ መዓልቲ ጥራይ ዘይኰነ፡ ካብ ሰዓት ናብ ሰዓትን ካብ ደቒቕ ናብ ደቒቕን`ውን ከይተረፈ ብቕልጡፍ ፍጥነት ይጓዓዝ ከም ዘሎ ኣየካትዕን። ክንዲ ዝዀነ ድማ ነቲ ሰን-ጽሑፋዊ ስራሓት ናይ ምስፍሕፋሕ ጠለብ ብዝያድ ድሙቕን እዋናውን ይገብሮ። ክፍሊ ፓለቲካዊ ምንቕቓሕ ነዚ ሕቶ`ዚ ብግቡእ ንምምላሽ፡ ኣቐዲሙ ነቲ ንምዕባለን ምስፍሕፋሕን ሰን-ጽሑፍ መሰረት ዝዀነ፡ ናይ ምጥፋእ መሃይምነት ቀለማዊ ትምህርቲ፡ ወላ ብዝተሓተ ደረጃ ናይ ምዝርጋሕ ዕማም ኣተኲሩሉ ጸኒሑ። እዚ ዕማም`ዚ ግን ገና ነዊሕን ሓያልን ቃልሲ ይሓትት ኣሎ። ይዂን`ምበር፡ ዘመተ ምጥፋእ መሃይምነት እናተኻየደ እንከሎ፡ ሰነ-ጽሑፋዊ ስርሓት…


text:
ዝሓለፈ ሰንበት፡ 3 ሚያዝያ፡ መንግስትና ካብ ኣገልሎት (ግዱድ ዕስክና) ከምልጡ ኢሎም ካብ ተሰቒሎመን ዝነበሩ ናይጽዕነት መኪና ዘሊሎም ክሃድሙ ንዝፈተኑ መንእሰያት፡ ከምቲ ኣብ ዶባት ኤርትራ ዝገብርዎ፡ ብብረት ተኩሶም ሰብ ከም ዝጎድኡን፡ ካብቶም ዝተጎድኡ ድማ ዝሞቱ ከምዘለው ውን ብዝተፈላለየ ምንጭታት ክንገር ቀንዩ።
ጋዜጠኛ ማርቲን ፕላውት፡ ካብ ውሽጢ ኤርትራ ብዝረኸቦ ሓበሬታ መሰረት፡ ክሳዕ ሕጂ ዝተፈልጠ 29 ሰባት ከም ዝጎድኡ፡ ካብኣቶም ሽዱሽተ ብቕጽበት ክሞቱ ከለዉ ካልኦት 5 ድማ ኣብ ሕክምና ከምዝሞቱ፣ እቶም ዝተረፉ ድማ ኣብ ‘ሆስፒታል’፡ ኣብ ትሕቲ ጽኑዕ ሓለዋ ከምዘለዉ ሓቢሩ። ማርቲን ኣብ ጽሑፉ ናይቶም ዝሞቱ ናይ ኩሎም ኣስማት ኣለኒ፡ ቤተሰብ ክሳዕ ዘይተርኡ ግና፡ ናይቶም ቤተሰቦም ዝተረድኡ ጥራይ ክነግርየ ብምባል ናይ ክልተ መንነት ገሊጹ፡ ንሳቶም ድማ፦
- ጨዓይ ሃብተስላሴ ገብረመስቀል — ኣብኡ፡ ኣቶ ሃብተስላሴ፡ ኣብ ዓዲ ጓዕዳድ ዝቕመጡ ናይ እንዳ ዓለባ ሰራሕተኛ ‘ዮም።
- ያፍየት ፍስሃየ መንገሻ — ኣብኡ ኣቶ ፍስሃየ ኣብ ማይተመናይ ዝቕመጡ ኮይኖም ምስ መጎዓዝያ ዝተተሓሓዘ ስራሕ ‘ዮም ዝሰርሑ።
እዞም ክልተ መወትቲ ካብቶም ክሃድሙ ክብሉ ዝተቐትሉ ኣይኮኑን፡ ኣብቲ እዋን’ቲ ኣብቲ ከባቢ ስለ ዝነበሩ ዝተለከሙ ግለሰባትዮም።
ካብቶም ተጎዲኦም ኣብ ሕክምና ዘለው 18 ሰባት ድማ፡ ናይ 10 ሰባት ኣስማቶም ከምዚ ዝስዕብ ይዝርዝር፦
- ዳዊት ሚካኤል
- ኣብራሃም ፍሰሃ
- ሃብቶም ግርማይ
- መድሃኔ ገብረመድህን
- ቢንያም ዘርኣይ
- ዮናስ ጠዓመ
- ሰዓረ ወልዳይ
- ዮናታን ዓንደሚካኤል
- ባሲልዮስ ዘምህረት
- ሳሙኤል ተክኤ
ናብቲ ኣርእስቲ ጽሑፈይ ክመለስ፡ መንግስትና ነቶም ብግፍዒ ዝቐተሎም ግለሰባት “ስውኣት” ብምባል’ዩ ክጽውዖም፡ እዚ ድማ’ዩ ዝገርም ነገር። ብመሰረት መንግስትና ነቶም ግዳያቶ “ስውኣት” ይብሎም፡ ከም ኡ ድማ ነቶም ምስ መንግስቲ ኮይኖም ሰብ ዝቐትሉ ኣብ ዝሞቱላ መ ዓልቲ “ስውኣት” ይብሎም። ቀታሊን ተቐታልን ስው ኣት ዮም። ዘስደምም።
እዚ ድሕሪ ሞትካ ዝወሃብ ናይ “መስዋእቲ” ሽመት፡ ንመንግስትና ኣዝዩ ‘ዩ ዝጠቕሞ። ማለት ቤተሰብ ግዳያት-መንግስቲ፡ ወገኖም ከም ገበነኛ፡ ከም ሓደ ዓማጺ ሰብ ብኢድ መንግስቲ ተቐቲሉ ክነሱ፣ መንግስትና ብወገኑ፡ ብዘዕባ’ቲ ዝቐተልዎ ከም ሓደ ምስ ኦም ዝነበረ፡ ከም መሳርሕቶም ቆጺሮም “ስውእ” ይብልዎ። በዚ ኸምዚ፡ ነቲ ክፉእ ስርሖምን ነቲ ብከንቱ ዝጠፍኤ ህይወትን ከነኣእስዎ ይሕግዞም። ወረ ምንእኣስ ጥራይ ኣይኮነን፡ “ጅግና”፡ “ሓበን”፡ ወዘተረፈ ቃላት ኢናተጠቀሙ… ካብኡ ሓሊፉምውን “ ሕድሪ ሰማእታት” እናበሉ ነቲ ዝገበርዎ ገበን ምንእኣሱ ጥራይ ዘይኮነስ፡ ካብኡ ሓሊፎም ንዕኦምሓደ ጠቓሚ ባእታ ገይሮምዎ ‘ዮም። በዚ መሰረት ሓደ ዓሰርተ ወይ ዕስራ ‘ስውኣት’ እንተወሰኹ፡ ንመንግስትና ይጠቕሞም እምበር ኣይጎድኦ ምንይ’ዩ።


text:
ጋዜጣዊ መግለጺ፣ ኣቦ-መንበር ሃገራዊ ባይቶ ንደሞክራስያዊ ለውጢ፣
ኦውፉይ ሓፋሽ ህዝቢ ኤርትራ!
ምግባእ ካልኣይ ሃገራዊ ጉባኤ ከጋጥሞ ዝጸንሐ ዕንቅፋትን ጸገማትን ኣባላት ባይቶን ማሓዙትን ንምፍትሑ ዝተፈላለየ ጻዕርታት ክካየድ ከም ዝጸንሐ ዝፍለጥ እዩ። ንቐጻልነት ባይቶ ክልተ ግዜ ብልዕሊ ኣብዝሓ 2/3 ድምጺ ምግባእ ካልኣይ ሃገራዊ ጉባኤ ክናዋሕ ተገይሩ’ዩ። ብድሕሪኡ ክሳብ ጉባኤ ዘሎ ግዚ ሓባሪ-መንገዲ /Road Map/ ሓንጺጹ ኣሎ።
ካብዚ ብምብጋስ ዕማማት ምስንዳእ ካልኣይ ሃገራዊ ጉባኤ፡ ምጽፋፍ ንድፊ ሰነዳቱን ርእይቶ ናይ ኩሉ ብዝተሓተ መደብ-ዕዮ ዘካተተ ክኸውንን ተጻፊፉ ክወርድ’ዩ፡፡ ተሳታፍነት ካልኣይ ሃገራዊ ጉባኤ ንኹሉ ፖለቲካውን ማሕበራውን ኣከናውና ህዝቢ ኤርትራ ዘንጸባርቕ ክከውን ጻዕርታት ክግበር’ዩ። ነዚ ቁዱስ ዕላማዚ ንምርግጋጽ ዘድሊ ገንዘባዊ ደገፋት ምቅራብን ዕዉት ክኸውንን ድርብ ምርብራብ ኣባላት ባይቶን ኩሉ ደላይ ለውጥን ዝሓትት እዩ። በዚ መሰረት ከኣ ካልኣይ ሃገራዊ ጉባኤ፡ ካብ ዕለት 26-30/ ግንቦት 2016 ኣብ ዘሎ ግዜ ክጋባእ ተወሲኑ ኣሎ።
መሪሕነት ባይቶ፣ ተባዓት ተቓለስቲ ኣባላት ሃገራዊ ባይቶን ሓፋሽ ህዝብናን ንሓድነትን ቀጻልነትን ሃገራዊ ባይቶ ከም ዝሐሸ ገድላዊ መማረጺ ብምውሳድ፡ ክገብርዎ ዝጸንሑ ተገዳስነትን ጻዕርን እናኣሞጐሰ ዕዉት ካልኣይ ሃገራዊ ጉባኤ ንምክያድ ዘድሊ ሞራላዊ ድገፍን ገንዘባዊ ወጻኢታትን ንምሽፋን ብተወፋይነት፡ ሓላፍነትን ትግሃትን ክቕጽልሉ ንጽውዕ። ከምኡ’ውን ውፉይ ሓፋሽ ህዝብናን ተቓለስቲ ሓይልታቱን፡ ዝተፈላለዩ ዞባታት ባይቶን ነዚ ገንዘባዊ ወጻኢታትን ወፈያታትን ንምእካብ ወለንታውያን ሽማግለታት ክቑማ ንጽውዕ።
ዓወት ንካልኣይ ሃገራዊ ጉባኤ!
ሓጅ ዓብደልኑር ሓጅ
ኣቦ መንበር መሪሕነት ባይቶ
ኤርትራዊ ሃገራዊ ባይቶ ንደሞክራስያዊ ለውጢ
23/02/2016
Short URL: http://english.farajat.net/?p=10168


text:
ሕሰም ህዝብና ንሓዋሩ ከብቕዕ ዝመርሓና ኣድማዒ ስትራተጂካዊ ውጥን
ዓለምለኻዊ ተበግሶ ኤርትራውያን ንምድንፋዕ ህዝባዊ ምንቅስቓስ
ኣርኣያ ደበሳይ1
መእተዊ
ብመጀመርታ ናብዚ ዋዕላ ብምዕዳም ምስ ዝተፈላለዩ ኤርትራውያን ደለይት ፍትሕን ፡ ኣብ ጉዳይ ኤርትራ ዝደናገጹ ወጻእተኛታትን ንክራኸብ ዕድል ዝኸፈተይ ሜሮን ስመርዳር ከመስግን እፈቱ። ብተወሳኺ ከኣ፡ ንዩኒቨርሲቲ ሳንፍራሲስኮ ነዚ ዘተ ኣብ ምስንዳእ ብዝገበሮ ምትሕብባር፡ ንተዛተይቲ ብዘቕረብዎ መሃሪ መደረታት፡ ንካልኦት ተሳተፍቲ ከኣ ግዜኦም ወፍዮም ኣብዚ ብምርካቦም ምስጋናይ የቕርብ።
ኣብ መደረታት ተዛተይቲ ክንሰምዖ ከምዝጸናሕና፡ ኩነታት ህዝብና ኣብ ሕማቕን ዘይጽወረሉን ደረጃ ከምዝርከብ ዘየማትእ ሓቒ’ዩ። ኩነታት ሃገርና ክሳብ ክንደይ ተኻፊኡ ከምዘሎ፡ ሂወትካ ኣብ ሓደጋ ሞት ኣውዲቕካ ዝግበር ቆልዑን ኣንስትን’ውን ከይተረፉ ዝገብርዎ ቀጻሊን ሓደገኛን ስግረ-ዶብ ድሕሪ ምስማዕ ዝኾነ ሰብ ክግምቶ ዝኽእል’ዩ። ሂወትካ ንሞት ወፊኻ ብሰላም ዶብ ኤርትራ ምስ ተሰግረ’ውን ጌና ኣብ ኢድ በደዊንን ወዲቕካ ናውቲ ኣካላትካ ዕዳጋ ናይ ምውራድ ሓደጋ ይተርፍ። ዕድለኛታት ኮይኖም ካብዚ ኩሉ ሓደጋታት ዘምለጡ’ውን ኣብ መንገዲ ሰሃራ ብጽምኢ፡ ወይ’ውን ኣብ ማእከላይ ባሕሪ ናይ ምጥሓል ሓደጋ ይጽበዮም። እቲ ሓቒ እዚ እንከሎ፡ ብዙሓት ጌና ሂወቶም ኣብ ሓደጋ ብምውዳቕ ናይ ስደት መንገዶም ይቕጽሉ ኣለዉ። እዚ ነቲ ኣብ ሃገርና ዘሎ መሪር ሂወት ዝምስክር ብቑዕ ኣብነት እዩ። መርማሪት ኮሚሽን ውድብ ሕቡራት ሃገራት’ውን ንዘጋጥም ዘሎ ግሁድ ግህሰት ሰብኣዊ መሰላት ብግቡእ ሰኒዳቶ ኣላ።
በዚ ህልው ኩነታት እዚ ቓንዛ ዘይስምዖ ኤርትራዊ ከምዘየሎ ዘካትዕ ኣይኮነን። ሃገሩ ብኣተሓሕዛ ህዝባ ኣፍሪቃዊት ሰሜን ኮርያ ክትስመ ከላ (ብዘይ ምፍራይ ኔኩሌራዊ ኣጽዋራት) ፡ ውሑድ ብዝሒ ህዝባ ኣብ ግምት ኣእቲኻ ስደተኛታት ብምፍራይ ቀዳመይቲ ክትከውን፡ ንሃገሮም ብጅግነት ዝተዋግኡ ደቓ ኣብ ማእሰርቲ ክበልዩ፡ ንጹሃን ጋዜጠኛታትን መራሕቲ ሃይማኖትን ብዘይ ፍርዲ ክቕየዱ ከለው፡ ማይን ኤለትሪክን ዝኣመሰሉ መሰረታውያን ኣገልግሎታት ክስእኑ ከለው መን እዩ እሞ ሓዘን ዘይስመዖ። ኣብ ወጻኢ ዝነብሩ ዜጋታት’ውን ብተዘዋዋሪ ኣገባብ ግዳያት ናይ ስርዓት ኢሳይያስ ኮይኖም እዮም። ንዓመታት ዘዋህለልዎ ነጊፎም ነቶም ኣብ ኢድ ሸፋቱ ወዲቖም ኣብ ሞንጎ ድቃሶም ይቐትሉና ኣለው’ሞ ኣድሕኑና ኢሎም ዝልምንዎም ቤተሰቦም ክረድኡ ንምኽፋል ጸንቂቖም’ዮም። ኣብዚ ንዛተ ካብ ዘለና ተጋባእቲ’ውን ብዙሓት ከምዚ ዓይነት ሽግር ከም ዘጋጠመና ርግጸኛ እየ።
እቲ ኣገዳሲ ሕቶ ግና ፡ እዞም ኣብ ወጻኢ ሃገራት እንነብር ኤርትራውያን ነዚ ኣብ ህዝብና ዝወርድ ዘሎ ግፍዕን ኣደራዕን ንምኽታም እንታይ ንገብር ኣለና እዩ። ናይ ሎሚ ኣርእስተይ እምበኣር “ምንዳይ ንስቓይ ኤርትራ ንምኽታም ዝድለ ኣድማዒ ስትራተጂካዊ ውጥን” ዝብል እዩ ዝኸውን። ኣብዚ ናይ ሎሚ መደረይ ብዛዕባ ፖለቲካውያን ውድባት ፡ ተራ ኣብ ወጻኢ ንርከብ ኤርትራውያን፡ ኣድላይነት ዓለምለኻዊ መሪሕነት ኤርትራውያንን መስርሕ ምምራጽ ሕጋዊ ተቐባልነት ዘልዎም ኤርትራውያን ድሕሪ ምዝራበይ ለበዋታተይ ናብ ተሳተፍቲ ብምትሕልላፍ ክዛዝም’የ።
ሀ) ፖለቲካውያን ውድባት ኤርትራ
ንእሽቶ ሃገር ከም ምዃንና ኣብ ግምት ብምእታው፡ ብዙሓት ፖለቲካውያን ውድባት ኢና እንውንን። ሕማቕ ኣጋጣሚ ኮይኑ ግና እዘን ፖለቲካውያን ውድባት ብሓደ ድምጺ ሓቢረን ክሰርሓን መልእኽተን ከስምዓን ኣይከኣላን። መራሕቲ እዘን ውድባት ብዘይጥርጥር ዕድሚኦም ሰዊኦም ንህዝቢ ዝወፈዩን ክድነቑን ክኸብሩን ዘለዎም ምዃኖም ዘጠራጥር ኣይኮነን። እንተኾነ ሕጂ’ውን ሕብረት እንተዘይኣምጺአን፡ ካብ ዝተፈኛጨላ ውድባት ብዙሕ ምጽባይ ካብ ክውንነት ዝርሓቐ’ዩ። በዚ ኣጋጣሚ ን ዶ/ር ኣሰፋውን ናይ መድረኽ መሳርሕቱን ነዘን ውድባት ንምሕባር ንዘካይድዎ ዘለው ቃልሲ እናኣመስገንኩ ዓወት እምነየሎም።
ለ) ተራ ኣብ ወጻኢ ሃገራት ንርከብ ኤርትራውያን
ኣብ ኒውዮርክ፡ ጀነቫ፡ እስራኤል፡ ኢትዮጽያን ካልኦት ክፋላት ዓለምን ጸብጻብ መርማሪት ኮሚሽን ብምድጋፍ ኣብ ዝተኻየዱ ሰለማውያን ሰልፍታት ምስ ድሩት ጸጋታቶም ክሳብ ክፍለዓለማት እናተሳገሩ ዝመጹ ኤርትራውያን፡ ኣብ ፓልቶክ ክቡር ግዜኦም ሰዊኦም ብዛዕባ ሃገር ዝዛተዩ ብርኩት ቑጽሪ ዘለዎም ኤርትራውያን ኣብ ግምት ብምእታው ኣብ ሓደ ዘየጋጊ መረዳእታ ኢኻ እትበጽሕ። ንሱ ከኣ ኣብ ወጻኢ ሃገር ዝርከቡ ኤርትራውያን ብኩነታት ሃገሮም ኣዝዮም ተሸጊሮም ምህላዎም’ዩ። ከምዚ ዓይነትን ብዝሕን ተገዳስነት ኣብ ቦትኡ እናሃለወ፡ ነዚ ገዚፍ ሓይሊ ብግቡእ ብምጥቃም ህዝብና ካብ መከራ ዝድሕነሉ ተግባር ንምውዓሉ ዝጠቕም ስትራተጂካዊ ውጥን ክሳብ ሕጂ ክርከብ ኣይተኻእለን።
ሐ) ኣድላይነት ሕጋዊ ተቐባልነት ዘለዎ ዓለምለኻዊ መሪሕነት
ኣድላይነት ሕጋዊ ተቐባልነት ዘለዎ ዓለምለኻዊ መሪሕነት ኤርትራውያን ርዱእ’ዩ። ብቐንዱ ኣብ ወጻኢ ንርከብ ኤርትራውያን ኣብ ሃገርና ዝድለ ኣድማዒ ዲሞክራስያዊ ለውጢ ከነምጽእ ዘይከኣልናሉ ምኽንያት ተፈኛጪልና ንጥፈታትና ዘወሃህድ መሪሕነት ክንፈጥር ዘይምኽኣልና’ዩ። ስለዚ ሓይልን ጸጋን ኣብ ወጻኢ ናይ ዝርከቡ ኤርትራውያን ኣብ ኣብ ግቡእ ጥቕሚ ከውዕል ዝኽእል መሪሕነት የድልየና ኣሎ።
መ) ተራ ዓለምለኻዊ መሪሕነት
ተራ ዓለምለኻውያን መራሕትና ነዚ ኣብ ስልጣን ዘሎ ጨቋኒ ስርዓት ምእላይን ናብ ዲምክራሲ ዘሰጋግር ባይታ ንምጥጣሕን ዝሕግዝ ኣድማዒ ስትራተጂካዊ ውጥን ምሕንጻጽን እዩ። ብግብራዊ መለክዒታት ክረአ ከሎ ፡ እቲ ሓቀኛ ለውጢ ምስ ኣብ ውሽጢ ሃገር ዝርከቡ ናይ ለውጢ ባእታታት ብምትሕብባር ጥራይ እዩ ዝመጽእ ዝኽእል። ኣብ ውሽጢ ሃገር ዘለዉ ተቓለስቲ ድማ ብሕብረት ናይ ኣብ ወጻኢ ዝርከቡ ደለይቲ ፍትሒ እዮም ክተባብዑን ክሕይሉን ዝኽእሉ ኢልና ንርዳእ። ብቐንዱ ተራ ዓለምለኻውያን መራሕቲ ንዘለዋ ተቓወምቲ ውድባት ኣወሃሂዱ ጥጡሕ ምስግጋር ናብ ዲሞክራሲ ንምክያድ ዘማእዝን ውጥን ምድላው እዩ። ምርካብ ደገፍ ናይ ማሕበረ ሰብ ዓለምን ኣብ ውሽጥን ደገን ዝርከቡ ኤርትራውያን’ውን ምስኡ ዝተሓሓዝ ሓላፍነቱ እዩ። ኣብ ደገ ንዝርከቡ ኤርትራውያን ንምውካል ብሕጋዊ መንገዲ ዝምረጽ ክሳብ ዝኾነ ንኣብ ደገ ዝርከቡ ኤርትራውያን ወኪሉ ኣብ ዝኾነ መድረኽ ምስ ውድብ ሕቡራት ሃገራት፡ ሕብረት ኣፍሪቃ፡ ኤውሮጻዊ ሕብረትን ኤርትራውያን ስደተኛታት ኣዑቒበን ዘለዋ ካልኦት ሃገራትን ክዛረብን ክሰርሕን ሕጋዊ ስልጣን ክህልዎ እዩ። ኣድማዒን ጽዑቕን ዲፕሎማስያዊ ዝምድናታት ብምጥቃም፡ ማሕበረ ሰብ ዓለም ኣብ ልዕሊ እዚ ኣብ ስልጣን ዘሎ ጨቋኒ ስርዓት ከቢድ ጸቕጢ ክገብር ድፍኢታት ገይሩ ንኣብ ውሽጢ ኤርትራ ዘለዉ ናይ ለውጢ ባእታታት ሞራላውን ንዋታውን ደገፍ ምሃብ ብውሑድ ክሳራ ንዝድለ መሰረታዊ ለውጢ ብስምምዕ ይኹን ብካልእ ስርሒታት ንምምጻእ ክጽዕት እዩ።
ብዙሓት ሃገራትን ብሓፈሻ ከኣ ማሕበረ ሰብ ዓለም ንኩነታት ሃገርና ዝግባእ ኣቓልቦ ከይገብረሉ ዝዕንቕጽ ዘሎ ቐንዲ ምኽንያት’ውን እዘን ውድባት ሓቢረን ክሰርሓን ድምጺ ውጹዕ ህዝበን ከስምዓን ዘይምኽኣለን እዩ። ዝኣምናሉን ዝድግፋኦን ናይ ተቓውሞ ውድብ ስለዘይረኸባ ኣብ ቀረባ ግዜ ኤውሮጳዊ ሕብረትን ካልኦትን ሃገራት ምስ ስርዓት ኢሳይያስ ዋሕዚ ስደተኛታት ንምግታእ ውዕል ክገብራ ይፍትና ኣለዋ። ምስ ምምራጽ ብኩሉ ኣብ ወጻኢ ሃገር ዝርከብ ኤርትራዊ ደላዩ ፍትሒ ሕጋዊ ስልጣን ዝተዋህቦ ዓለምለኻዊ መሪሕነት፡ ዓለምለኻውያን መራሕትና ኣቓልቦ ማሕበረ ሰብ ዓለምን ክረኽቡን ኣብ ክንዲ ኣብ ወጻኢ ሃገር ዘለናን ኣብ ውሽጢ ሃገር ድምጾም ተዓፊኑ ዘሎ ዜጋታትን ወከልቲ ኮይኖም ኣብ ዝኾነ መድረኽ ክዛረቡን ከረድኡን ምቹእ ባይታ ክረኽቡ እዮም።
ሰ) መስርሕ ምምራጽ ዓለምለኻውያን መራሕቲ
እዚ ዓለምለኻዊ መሪሕነት ንኣብ ደገ እንነብር ኤርትራውያን ንምውካል ሕጋዊ ተቐባልነትን ስልጣን ንክህልዎ ኩሉ ኣብ ኩሉ ኩርንዓት ዓለም ዝርከብ ኤርትራዊ ኣብ መስርሕ ምርጫ ክሳተፍ ኣዝዩ ኣገዳሲ ይኸውን። እዚ ከኣ ብካብ ታሕቲ ናብ ላዕሊ ዝኣመተ ኣገባብ ንኩሉ ኤርትራዊ ዘሳትፍን ናይ መጻኢ ተቐባልነትን ደግፍን ኣብ ደገ ዝነብሩ ኤርትራውያን ዘረጋግጽን ኮይኑ ክትግበር ይከኣል።
እዚ መስርሕ ኣብ ዝተሓተ ደረጃን ኣከባብን ዝጅምር ኮይኑ ፡ መጀመርታ ኣብ ኩለን ኤርትራውያን ዝነብሩለን ከተማታት ዝተወዓወዐ ጻውዒታት ንሓፈሻዊ ኣኼባ ክግበር ኣለዎ። እዚ ኣብ ዝተፈላለዩ ከባቢታት ዝርከቡ ኤርትራውያን ንምርካብን ምውዳብን ድሕርሕር ዘይብሉ ወፍሪ ይሓትት። ንኹሎም ኤርትራውያን ብፍላይ ከኣ ንናይ ኤርትራውያን ደለይቲ ፍትሒ ሬድዮ መደባት ተጠቓምነት ተኽእሎ ዘይብሎም ዜጋታት ንምዕዳም’ውን ዕቱብ ዝኾነ ጻዕሪ ክካይድ ኣለዎ። ሰሓብን ዘእምንን ጎስጓስ ብትግርኛ፣ ዓረብን እንግሊዝን ተዳልዩ ብ ጽሑፍ፡ ሬድዩ፡ መርበብ ሓበሬታ፡ ናይ ቴለፎን መልእኽታት፡ ሰሚናራትን ኣኼባታትን ክዝርጋሕን ክመሓላለፍ’ውን የድሊ። ንህዝቢ ሓፈሻዊ ኣኼባ ምጽዋዕ ጥራይ ዘይኮነ ኣገዳስነት ተሳታፍነቱ ኣብ ድሕነት ሃገር ክፈልጥ’ውን ኣዝዩ ኣገዳስነቱ ዓቢ እዩ።
ህዝቢ በብከተምኡ ዝውክልዎ መራሕቲ ብሰፊሕ ተሳታፍነት ምስ መረጸ፡ ዝተመረጹ ወከልቲ ከተማታት ናይ ነፍሲ ወከፍ ሃገር ተኣኪቦም ናይታ ዝነብሩላ ሃገር መራሕቶምን ወከልቶምን ይመርጹ። እዚ መስርሕ’ዚ ብተማሳሳሊ ኣገባብ ኣብ ኩለን ሃገራትን ክፍለዓለማትን ይካየድ። ኣብ ሃሃግሮም ዝተመረጹ ወከልቲ ከኣ ኣብ መጻኢ ኣብ ዝውክልዋ ሃገር ኣብ ዝካየድ ንጥፈታት ኣብ ምውህሃድ ክተሓባበሩ ትጽቢት ይግበረሎም።
ኣብ መወዳእታ ኣብ ዝካየድ ዓለምለኻዊ ጉባኤ ብብሃገሩ ካብ ኩለን ክፍለዓለማት ኤውርጳ ፡ ሰሜን ኣሜርካ፡ ማእከላይ ምብራቕ፡ ኤስያ፡ ኣውስትራልያ፡ ኣፍሪቃን ደቡብ ኣሜርካን ዝተመረጹ መራሕቲ ፡ ሃገራዊ ባይቶ ንምምራጽ ይእከብ። ኣብዚ ጉባኤ ዝተመረጸ ሃገራዊ ባይቶ ከኣ ፈጻሚ ኣካል ወይ ዓለምለኻዊ መሪሕነት ይመርጽ።
ኣብዚ መስርሕ ምርጫ’ዚ ነቶም ገንዘባውን ሎጂስቲካውን ጠለባት ዝሓቱ ብደረጃ ከባቢ፡ ዞባን ኣህጉርን ዝካየዱ ጉባኤታት ዘሳላስል ኣካል’ውን ከድሊ እዩ።
ንተውሳኺ ሓበሬታ ክኸውን፡ “ዓለምለኻዊ ምልዕዓል ንምድንፋዕ ካብ ታሕቲ ንላዕሊ ዝኣመተ ምንቅስቓስ ኤርትራውያን” ተባሂሉ ንምድንፋዕ ዓለምለኻዊ መሪሕትነት ዝድግፍ ነጻ ጉጅለ ካብ ለካቲት 2016 ጀሚሩ ተመስሪቱ ኣሎ።
ዕላማን ተልእኾን እዚ ዓለምለኻዊ ምንቅስቓስ ኣብ ስደት ዘለዉ ኤርትራውያን ካብ ታሕቲ ናብ ላዕሊ ዝኣመተ ኣገባብ ተኸቲሎም ዝውክሎም ዓለምለኻዊ ባይቶን መሪሕነትን ክምስርቱ ንምኽኣሎም እዩ። እዚ ምንቅስቓስ ግዝያዊ ኮይኑ ናይ ካልኦት ድሮ ዝጀመርዎ መስርሕ ቐዲሕካ ናይ ምድጋምን ዕላማ ዘይብሉ እዩ። ኣባላቱ’ውን ኣብ መጻኢ ኣብ ዝምረጽ ዓለምለኻዊ መሪሕነት ስልጣን ናይ ምሓዝ ሕልሚን ሓሳብን ዘይብሎም እዮም።
ዓለምለኻዊ ምንቅስቓስ ድሮ ልዑል ተቐባልነት ካብ ኣብ ኩሉ ኩርንዓት ዝርከቡ ኤርትራውያን ይረክብ ከምዘሎ ብሓጎስ ክሕብረኩም እፈቱ። ገለ ገለ ከባቢታት ናይ ኤውሮጳን እስራኤልን ኣመሪካን ውን መስርሕ ምምራጽ ናይ ከባቢታቶም መራሕቲ ኣብ ምጅማር ይርከቡ። ልዕሊ 200 ሰባት ድሮ ልዑል ድገፎም ብፌርማ ክገልጹ ከለዉ፡ ገና እቲ ቂጽሪ እናወሰኸ ይኸይድ ኣሎ። ንዝያዳ ዓወት ናይዚ ምንቅስቓስ ግን ዝተርፍ ስራሕን ደገፍን ኣሎ። ስለዚ ከኣ ካብዞም ኣብዚ እንርከብ ተዛተይቲን ካብዞም ዝስዕቡ ቀጸላታት ናይ ህዝቢ ኤርትራን ደገፍን ምሉእ ተሳታፍነትን ንደሊ ኣለና።
1. ኤርትራውያን ተቓወምቲ ውድባት
2. ኤርትራውያን መንእሰያት - ከም መስራቲን ፕረዚደንትን “Lead Eritrea” ሜሮን ስመርዳርን ካልኦትን ንመንእሰያት ኤርትራ መራሕቲ መጻኢኦም ክኾኑ ዝገብርዎ ዘለዉ ድፍኢታት ኣዝዩ ዘተባብዕ’ዩ።
3. ኤርትራውያን ደቀንስትዮ - መደረታት ኣድያም ሃይለን ኣልማዝ ይሕደጎን ኣዝዩ ኣተባባዒ’ዩ ኮይኑ’ዩ ረኺበዮ። ኣብ በይ ኤርያ ዝርከቡ መንእሰያት ኣብ ምውዳብ ዓቢ ተራ ክጻወታ ከኣ ተስፋይ ምሉእ’ዩ።
4. ኤርትራውያን ስነጥበባውያንን ሙዚቐኛታትን - ከም በዓል ኪሮስ ኣስፈሃ፡ ፍረሰላም፡ ፉኣድ ኣልኣሚን፡ ምሕረትኣብ ሚካኤል፡ ሚኪኤል እምባየን ካልኦትን ኣብ ኣዲስ ኣበባን ካልኦት ሃገራት ዓለም ኮይኖም ዝገብርዎ ዘለዉ ኣበርክቶ ኣዝዩ ኣድማዒ’ዩ። ኣበርክቶኦም ኣብ ምዕዋት ዓለምለኻዊ ምንቅስቓስ ዓቢን ወሳንን ክኸውን’ዩ።
5. ዉሑዳን ብሄራት ኤርትራ (Eritrean Minority Ethnic Groups)
6. ኤርትራውያን መራሕቲ ሃይማኖት - ኣባ ኣትናትዮስ ኣብ ናይዚ ወርሒ ኣኼባ ኮንግረስ ኣመሪካ ዝገበርዎ መደረን ፡ ከምኡ’ውን መራሕቲ ሃይማኖት ክርስትናን ምስልምናን ኣብ ሰለማዊ ሰልፍታት ኒውዮርክን ጀነቫን ዝተጻወትዎ ተራ ኣዝዩ ዓቢ’ዩ ኔሩ። ኣባ መሴ ንነዊሕ ዓመታት ኣብ ዓዲ ጥልያን ክጻወትዎ ዝጸንሑ ተራን “ ሓውኻ ኣበይ ኣሎ” ዝብል ዓንቀጽ ዝጸሓፉ ተባዓት ኣቦታት ካቶሊካዊት ቤተክርስትያን ኣቦታትን ዝገበርዎ ጽልዋን መራሕቲ ሃይማኖትና ስቓይ ህዝቦም ከኽትም ዝገብርዎ ዘለዉ ንጡፍ ኣበርክቶ ቀሊል ከምዘይኮኑ ምልክት እዩ።
7. ኣባላት ሲቪካውያን ማሕበራት - ከም በዓል ዓለምለኻዊ ስምረት ኤርትራውያንን መድረኽ ንሃገራዊ ዘተን ዝኣመሰላ ኣብ ኣሜርካ ከምኡ’ውን ኣብ ዜጋታት ንዲሞክራስያዊ ለውጢ ኣብ ዓዲ እንግሊዝ ዝርከባ ማሕበራት’ውን ልዑል ትጽቢት ናይ ኣበርክቶ ኣሎ።
8. ኤርትራውያን መርበባት ሓበሬታ፡ ፕሮግራማት ሬድዮን ፓልቶልክን - ኩለን ኤርትራውያን ነጻ መራኸቢ ብዙሓን ኣብ ነንሕድሕደን ናይ ዘይምድግጋም ፕሊሲ እናሃለወን፡ ወግዓዊ መግለጺታት ዓለምለኻዊ ምንቅስቓስ ሸፈነ ሂበን ብግቡእ ከቓልሖኦ ምኽኣለን ምስጋና ዝግበአን እዩ።
9. ኤርትራውያን ምሁራት ፡ ሞያውያን፡ ነጋዶ ፡ ጠበቓታት፡ ኣካዳሚያውያን፡ ናይ ሕክምና ዶክተራት
10. ኩሎም ካብ ኣብ ጉዳይ ኤርትራ ምንጣፍ ተስፋ ብምቑራጽ ተገሊሎም ዝርከቡ ኤርትራውያን
መደምደምታ
ኣብ ደገ ዝርከቡ ኤርትራውያን ስቓይ ህዝቦም ንምኽታም ድሮ ተገዳስነቶም ኣብ ዝተኻየዱ ሰልማዊ ሰልፍታትን ዘተታት ፓልቶክን ጎሊሑ ተራእዩ’ዩ። ዝተርፍ ዘሎ ንንጥፈታትና ዘወሃህድ መሪሕነት እዩ። እዚ ዓለምለኻዊ መሪሕነት ንኣብ ደገ እንነብር ኤርትራውያን ንምውካል ሕጋዊ ተቐባልነትን ስልጣን ንክህልዎ ኩሉ ኣብ ኩሉ ኩርንዓት ዓለም ዝርከብ ኤርትራዊ ካብ ዝተሓተ ደረጃ ጀሚሩ ኣብ መስርሕ ምርጫ ክሳተፍ ኣዝዩ ኣገዳሲ ይኸውን። እዚ ማለት ኤርትራውያን ብብዝሒ ኣብ ዝርከቡሉ ኩሉ ኣከባቢታት ተኣኪቦም ወከልቶምን መራሕቶም ክመርጹ ኣለዎም።
ዝተመርጹ መራሕቲ ምስ ዘለዋና ፖለቲካውያን ናይ ተቓውሞ ውድባትን ኣብ ውሽጢ ሃገር ዝርከቡ ናይ ለውጢ ባእታታን ብምትሕብባር ናብ ዲሞክራሲ ንምስግጋር ዘድሊ ስትራተጂካዊ ውጥን ብምድላው ስቓይ ህዝብናን ዕምሪ ውልቀ-መላኺን ዘኽትመሉ መንገዲ ክፈጥሩ ትጽቢት ይግበረሎም።
ኣብ መደምደምታ፡ ንኩሉኹም ኣብዚ ተኣኪብኩም ዘለኹምን ብርሑቕ ነዚ መድረኽ ዘተ ትከታትሉን ኤርትራውያን ኣኣብ ትርከብዎ ኣከባቢታት ንዝግበር ምርጫ ንጡፍ ተራኹም ክትጻወቱ እዕድም። ከምቲ ቀዲሙ ዝተጠቕሰ፡ ዕማም “ዓለምለኻዊ ምልዕዓል ንምድንፋዕ ካብ ታሕቲ ንላዕሊ ዝኣመተ ምንቅስቓስ ኤርትራውያን” ንብደረጃ ከተማታት፡ ዞባታን ኣህጉርን ዝካይድ መስርሕ ምርጫ ምስላጥ እዩ። ናይ ኢመይል ኣድራሻ ናይ ኣባላት እዚ ምንቅስቓስ ኣብ ታሕቲ ክርክብ ስለዝኽእል ንዘለኩም ኩሉ ሕቶታትን ካልእ ዘድሊ ምትሕብባርን ክትረኽብዎም ትኽእሉ ኢኹም።
ነፍሲወከፍና ብብዘለናዮ ከባቢ ኣብ ዝካየድ ምርጭ መራሕትናን ወከልትናን አእጃምናን ሓላፍነትናን ከነልዕልን ሃገራዊ ግቡእና ክንገብርን ምሉእ ዘይጉዱል ተስፋ ኣሎኒ። እታ ኩዕሶ ኣብ ቀቅሜና ኣላ እሞ ፡ ተስፋ ህዝብና ከይነቕህም ሓደራ እብል። ሃገርና ኣሽሓት ደቓ ንናጽነትን ሓርነትን ዝኸፈለት ከምዝኾነት መጠን ፡ ዝተኸፍለ ዋጋ ከንቱ ኮይኑ ከምዘይተርፍ ከነረጋግጽ ኣለና።
“ዓለምለኻዊ ምልዕዓል ንምድንፋዕ ካብ ታሕቲ ንላዕሊ ዝኣመተ ምንቅስቓስ ኤርትራውያን” ግዚኡ ዝኣኸለ ስቓይ ኤርትራ ዘኽትመሉ ዝሰለጠ ፡ ተግባራውን ንኩሉ ዘሳትፍን መስርሕ ዲሞክራሲ መስርሕ እዩ።
ጽን ኢልኩም ንዝሰማዕክሙኒ ኣዝየ አመስግን። ዘለኩም ሕቶታት ክምልስ ከኣ ቅሩብ ኣለኹ።
ናይ ኢመይል ኣድራሻ ዓለምለኻዊ ምንቅስቓስ እዚ ዝስዕብ እዩ - gieegm@googlegroups.com
_______________________________
1ፕሮፌሰር ኣርኣያ ደበሳይ ካብ 1978 ጀሚሩ ናይ ኣተሓሕዛ ሕሳብን ናይ ምሕደራ ስርዓተ ሓበሬታን ፕሮፌሰር ኣብ ዩኒቨርሲቲ ደልዌር እዩ። ብተወሳኺ ኣብ 1993 ኣብ ዩኒቨርሲቲ ኣስመራ በጻሒ ፕሮፌርሰር ብምዃን ብግዚያውነት ብውለንትንኡ ኣገልጊሉ እዩ። ፕሮፌሰር ኣርኣያ ንናይ ዶክትረይት ማህደረ ትምህርቱ ን ኣመሪካ ብ1974 ካብ ዝመጻሉ ጀሚሩ ኣብ ጉዳይ ኤርትራ ንጡፍ ተሳታፍነቱ ኣመስኪሩ’ዩ። ኣባል ናይታ ብ ጉጅለ 13 ምሁራት ትፍለጥ ኣብ 2000 ናብ ፕረዚደንት ኢሳይያስ ብበርሊን ማኒፌስቶ እተሰመየት ደብዳቤ ብምጽሓፍ ቅዋም ከተግብር፡ ናጽነት ፕረስ ከኽብር፡ ፍሉይ ቤትፍርዲ ክዓጹን ጉዳይ ኤርትራን ኢትዮጽያን ብሰላም ክፈትሕትን ዝሓተት ጉጅለ’ውን እዩ። ብተወሳኺ’ውን መስራቲ ኣባል ዜጋታት ንሰብኣዊ መሰላት ኣብ ኤርትራን መድረኽ ን ሃገራዊ ዘተ ኤርትራውያንን፡ ሕጂ ከኣ ንጡፍ ኣባል “ዓለምለኻዊ ምልዕዓል ንምድንፋዕ ካብ ታሕቲ ንላዕሊ ዝኣመተ ምንቅስቓስ ኤርትራውያን” እዩ። ናይ ኢመይል ኣድራሽኡ እዚ ዝስዕብ’ዩ araya124@gmail.com


text:
ኣብ ክልል ኦሮምያ ኣብ ባቱ ወይ ከአ ከተማ ዝዋይ ተወላዶ ወላይታ ኣብ ብሄር ዝተኾረ መጥቓዕቲ ተፈጺሙና ይብሉ።
ሓያለ ተወላዶ ወላይታ’ውን ነታ ከተማ ራሕሪሖም ይወጹ ከምዘለው ተገሊጹ’ሎ። ሓደ በዓል ስልጣን’ቲ ከባቢ እቲ ጎንጺ ከምዝተላዕለ፡ርክብ ህዝቢ ምስ ህዝቢ ንምፍራስ ብዝዓለሙ ውሑዳት ሰባት’ዮም ግን’ቲ ኩነታት ተረጋጊኡ ይብሉ።
ነቲ ጎንጺ ዘለዓዓሎ ሓደ ተወላዲ ወላይታን ሓደ ተወላዲ ኦሮሞን ተባኢሶም ህይወት’ቲ ተወላዲ ኦሮሞ ብምሕላፉ’ዩ። ብሰንኪ’ዚ እቲ መጥቓዕቲ ኣብ ልዕሊ ተወላዶ ወላይታ ጥራይ ምትኳሩ’ውን ተገሊጹ’ሎ።
እቲ ብሰንኪ’ቲ ባእሲ ዝሞተ ተወላዲ ኦሮሞ ኣብ ዝተቀብረሉ ኣብ ዝሓለፈ ሰንበት ኣብ ልዕሊ ተወላዶ ወላይታ መጥቓዕቲ ተጀሚሩ ክብል ነባሪ’ታ ከተማ ዝኾነ በቀለ ዝተባህለ ውልቀሰብ ነቲ ኩነታት ከምዚ ክብሉ ንድምጺ ኣሜሪካ ሓቢሮም።
“ ሰንበት ድሕሪ ቀትሪ’ዩ ጀሚሩ። ሰለስተ ክሳብ ኣርባዕተ ዝኸውን አባይቲ ነዲዱ፡ ፍሬታት ዝሽየጠሉ ቦታ ከምዘለዎ ነዲዱ። ንብረት ተዘሪፉ ዝሞቱ ወልቀሰባት’ውን አለው። ሓደ ኣርባዕተ ዝኾኑ አለው ግን ናብ ገጠር ንስራሕ ከይዶም ኣብኡ ዝተቐትሉ ብዙሓት ኣለው።”
ኣመሓዳሪ’ቲ ከባቢ አቶ ተፈሪ ንታቱ እቲ መጥቓዕቲ ምፍጻሙ ኣሚኖም ግን መበገሲ’ቲ ጎንጺ ኣብ መንጎ ክልተ ውልቀሰባት ዝተፈጥረ ዕለታዊ ጎንጺ’ዩ ዝብል እምነት ከምዘይብሎም ገሊጾም።
“በቲ ዝተፈጥረ አጋጣሚ ርክብ ህዝቢ ምስ ህዝቢ ምፍራስ ዝደልዩ ሰባት’ዮም ንስድራን ተወላዶ ወላይታን ተወላዶ ኦሮሞ ከምዝቀተለ ጌሮም ከውርዩ ዝነብሩ በዚ ተላዓዒሉ ሓደ ሓደ ጎንጺ ተላዒሉ’ሎ። ሰብ ምስ ሰብ ክበአሱ ጸኒሑ’ዩ ዝተጎድኡ ሰባት’ውን ካብ ተወላዶ ኦሮምን ወላይታን አለው። እዚ ተግባር ንብሄረሰብ ኦሮሞ ዘይገልጹን ዘይውክልን ንብሄረሰብ ወላይታ’ውን ዘይውኽል’ዩ ኔሩ።”
ኣቶ በቀለ ግን ነቲ መጥቓዕቲ ዝፈጸሙ ነበርቲ’ቲ ክተማ ምኳኖም ዘይፈልጥዎምን ካብ ሻሸመነ አርሲ ዝተፈላልየ ቦታ ዝመጹ ምካኖም እንተኾነ ግን እቲ መጥቓዕቲ ክፍጸም ከሎ ሕጋዊ ስጉምቲ ኣይወስዱን ዝብልዎም ፖሊስ’ታ ከተማ እቲ ጉዳይ ዝተወጠነ ኣምሲሎም’ዮም ይብሉ።


text:
ኣብ ኤርትራ ተታሒዞም ዝጸንሑ 98 የመናውያን ገፈፍቲ ዓሳ ተለቒቖም
Radio Erena: 11 October 2017
ኣብ ኤርትራ ተታሒዞም ዝጸንሑ 98 የመናውያን ገፈፍቲ ዓሳ ከምዝተለቁ ኣገልግሎት ዜና የመን-ሳባ ሓቢሩ።
እቶም የመናውያን፣ ኣብ ክሊ ማያ የመን ዓሳ እናገፈፉ፣ ቅድሚ ኣርባዕተ ኣዋርሕ ብሓይሊ ባሕሪ ኤርትራ ከምዝተታሕዙ'ዩ ዝወቕስ ሓበሬታ እቲ ኣገልግሎት ዜና።
እቲ ዜና ብተወሳኺ፣ እቶም ንኣስታት ኣርባዕተ ኣዋርሕ ኣብ ኤርትራ ተኣሲሮም ዝጸንሑ የመናውያን ገፈፍቲ ዓሳ ብ30 መስከረም ብጃልባ ናብ ዓዶም ኣብ ዝተፋነወሉ፣ ሚኒስተር ፍትሒ ናይቲ ብሑቲን ካልኦት ኣካላትን ዝቖመ መንግስቲ ዝኾነት፣ ኣልያ ፈይሰል ዓብዱለጢፍ እትርከቦም ሰበ ስልጣን ኣብ ወደብ ሖደይዳ ከምዝተቐበልዎም ይጠቕስ።
እቲ ብድሕነት ሃገር ዝፍለጥ ብሑቲን ናይ ቀደም ፕረዚደንት ነበረ ዓሊ ዓብደላ ሳልሕን ዝቖመ መንግስቲ፣ ነቶም ኣብ ኤርትራ ተታሒዞም ዝጸንሑ ዜጋታቱ ንምልቃቕ፣ ምስ ዝተፈላለዩ ኣህጉራውያን ትካላት ክዘራረብ ከምዝጸንሐ እታ ሚኒስተር ጠቒሳ።
መንግስቲ ኤርትራ፣ ብዛዕባ ምትሓዝ እዞም የመናውያን ገፈፍቲ ዓሳ ይኹን ዝተታሕዝሉ ክሊ ማይ ብዝምልከት ዝኾነ ወግዓዊ ሓበሬታ ኣይሃበን።
ኣብዚ ዝሓለፈ ሸሞንተ ዓመታት፣ ምትሓዝ የመናውያን ገፈፍቲ ዓሳ ብተደጋጋሚ ዝርአ ፍጻሜ እኳ እንተኾነ፣ መንግስቲ ኤርትራ ዝኾነ ሓበሬታ ሂብሉ ኣይፈልጥ።
=======================


text:
ኣብ ኢትዮጵያ ዲረክተራት ባንኪ ዓለምን IMFን ዝነበሩ፡ ኢትዮጵያ ካብ ዝርዝር ኣብ ዓለም ዘለዉ ኣዝዮም ዝደኸዩ ሃገራት ከይትወጽእ ዝገብርዋ ሓያለ ዕንቅፋታት ኣለዉ ይብሉ። ካብኡ ሓደ ድማ ናይ ወጻኢ ጽዕንቶን ዝተጋገየ ፖሊሲታትን ምዃኑ ይገልጹ።
ኩነታት ውልቀ-ዘፈር ኣዝዩ ተጸጊሙ ከምዘሎ ዝገልጹ ስርሖም ዝዛዘሙ በዓል ስልጣን IMF: ፖሊሲ ኤኮኖሚ ኢትዮጵያ ንንግዲ ደራቲ ከምዝኾነ ተዛሪቦም።
ዲረክተር ባንኪ ዓለም ኣብ ኢትዮጵያ ዝነበሩ ኬነቺ ኦሃሺ ብወገኖም፡ መንግስቲ ነቲ ዝተሓተ ፍልፍል ሃብቲ ሃገር ናብ ርእሱ ምውዓሉ፡ ነቲ ደኺሙ ዘሎ ውልቀ-ዘፈር ከይዓቢ ይገትኦ`ሎ ኢሎም።
ቀዳማይ ሚንስተር መለስ ዜናዊ ንፓርላማ ኣብ ዘስምዕዎ መደረ ግን፡ እቲ ርኢቶ ነቶም ትካላት ገንዘብ ከምዘይውክል ድሕሪ ምግላጽ፡ ምስ ባንኪ ዓለምን IMFን ብመትከል ደረጃ ከምዘይፈላለዩ ተዛሪቦም ኔሮም።
ንምሉእ ጸብጻብ ኣብ ምልክት ድምጺ ጠውቑ፡


text:
ኢህወደግ ካብ‘ቲ ናይ 1997 ሃገራዊ ምርጫ ኣዝዩ ብዝተፈለየ መንገዲ፣ኣብ 2002 ልዕሊ ቴስዓ ሚእታዊ መናብር ዝተዓወተ፣ፖለቲካዊ ባይታ ስለዝፀበበ፣ተቃወምቲ ብማዕረ ክንቀሳቀሱ ስለዘይካኣሉ‘ዩ ዝብሉ ነቀፋ ይስምዑ።መልሶም እንታይ‘ዩ ኢሎናዮም ኣቶ በረከት ”እዚ ጌጋ‘ዩ።መጀመርያ ቁጠባዊ ባይታ ተቀይሩ።ስለዚ ንተስፋ ምቁራፅ ጥጡሕ ዝነበረ ጠንቂ ተቀይሩ።ካልኣይ ህዝቢ ንመንነት ተቃወምቲ ሪኡዎ።ኣብ ሞንጎ ክልቲኡ ምርጫ ዝነበረ ጊዜ፣ተቃወምቲ ነንባዕልቶም እናተባኣሱን እናተፈናጨሉን ተራእዮም።ሳልሳይ ተቃወምቲ ኣብ ኣዲስ ኣበባ ተዓዊቶም እናሃለው፣ስልጣን ኣይንርከብን ኢሎም ቅልውላው‘ዮም ፈጢሮም።ድሕሪኡ እዞም ተቃወምቲ ክጠልሙና‘ዮም ናብ ዝብል መደምደምታ‘ዩ ህዝቢ በፂሑ“ ይብሉ ኣቶ በረከት።
ወፃእተኛታት ብሓፈሽኡ ምዕራባውያን ድማ ብሕልፊ ኣብ ፖለቲካዊ መስርሕ ኢትዮዽያ ብቀጥታ ዝነጥፍሉ ጊዜ ከምዝነበረ መፅሓፍ ኣቶ በረከት ስምኦን ይጠቅስ።እዚ ኩነታት‘ዚ፣ሉኣላዊነት ኢትዮዽያ ዘጠራጥር‘ዩ ዝብል ሰብ እንተገጠሞም መልሶም እንታይ‘ዩ ዝብል ሕቶ ዝቀረበሎም ኣቶ በረከት ”መንግስቲ ኢትዮዽያ ንሉኣላዊነት‘ታ ሃገር ንምውሓስ፣ሰፊሕ ፃዕሪ ይገብር ከምዝነበረ ዝጠቀሱ ኣቶ በረከት ስምኦን፣ቃልሲ ሉኣላዊነት ንምርግጋፅን ኢድ ምትእትታው ንምቅልባስን መንግስቲ ሰሪሑ‘ዩ ይብሉ።ባዓልኹም ትፈልጡ፣ኣይንቅበልን እናበልና፣ፅዕንቶታት እናነፀግና ዝኸድናሉ ኩነታት ከምዝነበረ ኣብ‘ቲ መፅሓፍ ብግልፂ ትሪኢ።ስለዚ ናይ ኢትዮዽያ ነፃነት ኣብ ዘጠራጥር ኩነታት ኣይኮነን ዘሎ" ኢሎም ኣቶ በረከት።


text:
ዋና መምረፂ
ሓገዝቲ ሰነዳት
ሕትመታት
በዓል መዚ ልምዓት እቶት ክልል ትግራይ ንኣመራርሓን ኣባላትን ቀዋሚ ኮሚቴ በጀትን ኦዲትን ቤት ምኽሪ ወረዳታትን ከተማታትን ዓቕሚ መዕበዪ ስልጠና ከም ዝሃበ ኣፍሊጡ።
ሓደሽቲ ኣዋጃት ኣታዊ ግብርን ምምሕዳርን ግብርን፣ ኣዋጅ ኤክሳይዝን ቴምብር ቀረፅን፣ ስርዓት ኣወሳስና ግብርን ኣተኣላልያ ቅሬታን ይግበአንን፣ ሪፎርምታት ግብሪ መሰረት ብምግባር ንኣመራርሓን ንኣባላት ቀዋሚ ኮሚቴ በጀትን ኦዲትን ቤት ምኽሪ ወረዳታትን ከተማታትን ዓቕሚ መዕበዪ ስልጠና ከም ዝተውሃበ ኣብ በዓል መዚ ልምዓት እቶት ክልል ትግራይ ወናኒ ከይዲ ስራሕ ትምህርትን ስልጠናን ግልጋሎት ዓማዊልን ኣይተ በላይ ገብረወልድ ኣገንዚቦም።
ቑጠባዊ ዓቕሚ ኣታዊና ንምዕባይ ነዚ ዝምጥንን ዝድግፍን ስርዓት ምምሕዳር ግብርን ምጥንኻርን ምምሕያሽን ወሳኒ ብምዃኑ ብብርኪ ሃገር ዝተመሓየሹ ኣዋጅ ኣታዊ ግብርን ምምሕዳር ግብርን ኣብ ወርሒ ሓምለ 2008 በጀት ዓመት ፀዲቑ ናብ ተግባር ተኣትዩ እዩ። እዞም ሓደሽቲ ኣዋጃት ንንውሕ ዝበሉ ዓመታት ተበታቲኖም ዝፀንሑ ኣዋጃትን ደንብታትን ናብ ሓደ ብምውዳብ ግልፅነትን ተሓታትነትን ብምስፋን ምስ ዝበፃሕናዮ ቁጠባዊ ዕብየት ብምጥዕዓም ግብሪ ዘይኽፈሎም ዝነበሩ ኣታዊታት ኣብ ግብሪ ስርዓት ንኽኣትዉ እዚ ስልጠና ክፍተታትና እንምልአሉን ዓቕምና እነጎልብተሉ ስሉጥን ቐፃልነት ዘለዎን ግልጋሎት ንምሃብ ዝሕግዝን ከፈልቲ ግብሪ ከከም ኣታዊኦም ክኸፍሉ ዝገብር ምዃኑ ኣይተ በላይ ገሊፆም።
ቐንዲ መበገሲ ዕላማታት ምምሕያሽ ኣታዊ ግብርን ምምሕዳር ግብርን ብተግባር ሪፎርምታት ግብሪ ኣብ ምፍፃም ዘፀግሙ ዝነበሩ ጥንካረታትን ሕፅረታትን ዝቐረቡ ኮይኖም ብዝተበታተነ መንገዲ ኣብ ስራሕ ዝፀንሑ ኣዋጃት ብምውህሃድ ብምምሕዳር ግብሪ ዝምርሑ ድንጋገታት ዓርሶም ክኢሎም ኣብ ጥቕሚ ክውዕሉ ብምግባር ኣብ ከፈልቲ ግብሪ ዝበፅሕ ዝነበረ ምንግልታዕ ብምውጋድ ፍትሓዊ ስርዓት ኣከፋፍላ ግብሪ ንምዝርጋሕ ዝዓለመ ስልጠና ከም ዝኾነ ኣይተ በላይ ገ/ወልድ ብተወሳኺ ግልፂ ገይሮም።
ተሳተፍቲ እቲ ስልጠና ኣይተ ኣስረስ ኣረሩን ወ/ሮ ሙሉ ገ/መድህንን ብወገኖም ነባራትን ሓደሽትን ኣዋጃት ዘመሳስልዎምን ኣፈላላዮምን መሰረት ብምግባር ዝተውሃበ ስልጠና ዓቕምን ክእለትን ካብ ምዕባይ ብተወሳኺ ወረዳታትን ከተማታትን ተሞክሮታት ዝተለዋወጥናሉን ተሞክሮ ዝቐሰምናሉን ኣባላት ቀወምቲ ኮሚቴ በጀትን ኦዲትን ቤት ምኽሪ ግቡእና ክንዋፃእ ዝሕግዝ እዩ ክብሉ ገሊፆም።
በዓል መዚ ልምዓት እቶት ክልል ትግራይ
- ንደረጃ ‘ለ’ ኸፈልቲ ግብሪ ናይ ግብሪ መኽፈሊ እዋን ካብ ሓምለ 01/2008 ክሳብ ጳጉሜን 05/2008 ምዃኑ፣
- ንደረጃ ‘ሀ’ ኸፈልቲ ግብሪ ናይ መኽፈሊ እዋን ድማ ካብ ሓምለ 01/2008 ክሳብ ጥቅምቲ 30/2009 ምዃኑ እንዳዘኻኸርና ግብሪ ብእዋኑ ብምኽፋል ሃገራዊ ግቡእና ንዋፃእ፡፡
በዝሒ ጎብነይቲ
We have 35 guests and no members online


text:
ታሪኽ ህይወት
ንየሆዋ ምግልጋል ሞያይ ገበርክዎ
ኣብ ጥሪ 1937 ካልኣይ ደረጃ ቤት ትምህርቲ ምስ ወዳእኩ፡ ኣብቲ ኣብ ጥቓ እቲ ዝነብረሉ ዝነበርኩ ማእከላይ ምዕራብ ሕቡራት መንግስትታት ኣመሪካ ዚርከብ ዩኒቨርሲቲ ኣየዋ ኣተኹ። ብምኽንያት ትምህርትን ናይ ትምህርቲ ወጻኢታተይ ንምሽፋን ዝሰርሖ ዝነበርኩ ስራሕን፡ ንኻልእ ነገራት ዚኸውን ግዜ ኣይነበረንን። ካብ ንእስነተይ ኣትሒዘ፡ ብዛዕባ ነዋሕቲ ህንጻታትን ዝተንጠልጠለ ድልድላትን ምጽናዕ ባህ ይብለኒ ነይሩ።
ሕቡራት መንግስትታት ኣመሪካ ናብ ካልኣይ ውግእ ዓለም ካብ እትኣቱ ነዊሕ ከይጸንሐ፡ ማለት ኣብ መጀመርታ 1942፡ ኣብ ሓምሻይ ዓመት ትምህርቲ እየ ነይረ፣ ብምህንድስና ስነ ህንጻ ናይ ባችለር ዲግሪ ክቕበል ድማ ቍሩብ ተሪፉኒ ነይሩ። ኣብ ሓንቲ ቤት ሰለስተ ዄንና ኢና እንነብር ኔርና። ሓደ ኻባታቶም ከኣ፡ ምስ ሓደ ነቶም “ኣብ ታሕተዋይ ቤት ዘለዉ ኣወዳት” ዚበጽሖም ሰብኣይ ክዘራረብ ነገረኒ። በዚ ኸምዚ ምስቲ ናይ የሆዋ ምስክር ዝዀነ ጆን ኦ. (ጆኒ) ብሪመር ተላለኹ። በቲ ንዝዀነ ይኹን ሕቶ ኻብ መጽሓፍ ቅዱስ ዚምልሰሉ መገዲ ድማ ኣዝየ እየ ተደኒቐ። በዚ ስለ እተሰሓብኩ፡ ምስ ጆኒ ኣዘውቲረ መጽሓፍ ቅዱስ ከጽንዕ ጀመርኩ፣ ጸኒሐ ኸኣ ብዚከኣለኒ ዓቕሚ ኣብ ዕዮ ስብከት አሰንዮ ነይረ።
ኦቶ ኣቦ ጆኒ፡ ኣብ ዎልናት፡ ኣየዋ፡ ፕረዚደንት ባንክ ከሎ እዩ ናይ የሆዋ ምስክር ኰይኑ። ናይ ምሉእ ግዜ ኣገልግሎት ኪጅምር ስለ ዝደለየ ግና፡ ነቲ ስራሕ ኣቋሪጽዎ። ድሕሪ ግዜ፡ እቲ ናቱን ናይ ስድራ ቤቱን ሰናይ ኣብነት፡ ኣገዳሲ ውሳነታት ንኽገብር ኣተባቢዑኒ እዩ።
ውሳነ ዝገበርኩሉ ግዜ
ሓደ መዓልቲ፡ ዲን (ወይ ሓላፊ) እቲ ዝምሃረሉ ዝነበርኩ ዩኒቨርሲቲ፡ ነጥበይ ስለ ዝነከየ፡ ክምረቕ ከም ዘይክእል ነገረኒ። መምርሒ ምእንቲ ኺህበኒ፡ ናብ የሆዋ ኣምላኽ ኣበርቲዐ ኽጽሊ ትዝ ይብለኒ። ድሕሪኡ ነዊሕ ከይጸንሐ፡ እቲ ምህንድስና ዚምህረኒ ዝነበረ ፕሮፌሰር ኬዘራርበኒ ደልዩ ጸውዓኒ። ሓደ ቤት ጽሕፈት፡ መሃንድስ ደልዩ ናብኡ ኸም ዝጸሓፈ፡ ንሱ ድማ ኣነ ነቲ ስራሕ ከም ዝቕበሎ ገይሩ ብቴሌግራም መልሲ ኸም ዝለኣኸ ነገረኒ። ዋላ እኳ ነቲ ፕሮፌሰር እንተ ኣመስገንክዎ፡ ንየሆዋ ምግልጋል ሞያይ ክገብሮ ኸም ዝቘረጽኩ ግና ገለጽኩሉ። ብ17 ሰነ 1942 ድማ ተጠመቕኩ፣ ዳርጋ ሽዑ ንሽዑ ኸኣ ሓደ ኻብቶም ብናይ የሆዋ መሰኻኽር ፈለምቲ ተባሂሎም ዚጽውዑ ናይ ምሉእ ግዜ ኣገልገልቲ ዀይነ ኸገልግል ተሸምኩ።
ጸኒሑ ብ1942 ኣብ ወተሃደራዊ ኣገልግሎት ንክኽተብ ዚሓትት መጸዋዕታ በጽሓኒ፣ ኣብ ቅድሚ ቦርድ ወተሃደራዊ ኣገልግሎት ቀሪበ ድማ፡ ኣብቲ ውግእ ንኽካፈል ሕልናይ ስለምንታይ ከም ዘይፈቕደለይ ገለጽኩ። እቶም ኣብቲ ዝመሃረሉ ዝነበርኩ ዩኒቨርሲቲ ዝነበሩ ፕሮፌሰራት ዝጸሓፍዎ፡ ጽቡቕ ባህርይን ከም መሃንድስ ስነ ህንጻ መጠን ፍሉይ ክእለትን ከም ዘሎኒ ዚገልጽ ሓሳብ ዘለዎ ሰነድ ኣቕረብኩ። ይኹን እምበር፡ እዚ ዅሉ ኣወንታዊ ርእይቶ እኳ እንተ ቐረበ፡ ኣብ መወዳእታኡ 10,000 ዶላር ክኸፍልን ኣብቲ ኣብ ሊቨንዎርዝ፡ ካንዛስ፡ ሕ.መ.ኣ. ዚርከብ ቤት ማእሰርቲ ንሓሙሽተ ዓመት ክእሰርን ተፈረድኩ።
ህይወት ቤት ማእሰርቲ
ልዕሊ 230 ዚዀኑ መንእሰያት ናይ የሆዋ መሰኻኽር፡ ኣብቲ ቦታ ሕርሻ እውን ዝነበሮ ፈደራላዊ ቤት ማእሰርቲ ሊቨንዎርዝ ተኣሲሮም ነበሩ። ኣብ ትሕቲ ቝጽጽር ብዙሓት ሓለውቲ ዄንና ድማ፡ ኣብቲ ቦታ ሕርሻ ንሰርሕ ነበርና። ገለ ኻብቶም ሓለውቲ ብዛዕባ ክርስትያናዊ ገለልትነትና ስለ ዝፈለጡ፡ ብዛዕባና ጽቡቕ ርእይቶ ነበሮም።
ሒደት ሓለውቲ ነቲ ብስሩዕ እንገብሮ ዝነበርና መጽሓፍ ቅዱሳዊ ኣኼባ ንኽንቅጽሎ ይተሓባበሩና ነበሩ። ጽሑፋት መጽሓፍ ቅዱስ ናብቲ ቤት ማእሰርቲ ንኺኣቱ እውን ይሕግዙና ነበሩ። እቲ ሓላፊ ቤት ማእሰርቲ እሞ ኸኣ፡ ናይ መጽሔት ንቕሑ! ኰንትራት ኣትዩ ነይሩ እዩ።
ካብ ቤት ማእሰርቲ ምውጻእን ዕዮ ሚስዮናውነትን
ካብቲ እተፈርደኒ ሓሙሽተ ዓመት፡ ሰለስተ ዓመት ጥራይ ምስ ተኣሰርኩ፡ ብ16 ለካቲት 1946 ተፈታሕኩ፣ ሽዑ ኻልኣይ ውግእ ዓለም ካብ ዚዛዘም ሒደት ኣዋርሕ ጥራይ እዩ ገይሩ ነይሩ። ብኡብኡ ፈላሚ ብምዃን እንደገና ናይ ምሉእ ግዜ ኣገልግሎት ጀመርኩ። ኣብ ከተማ ሊቨንዎርዝ፡ ካንዛስ ምስ ተመደብኩ ግና፡ ኣብቲ ኸባቢ ናይ የሆዋ መሰኻኽር ኣመና ይጽልኡ ስለ ዝነበሩ ፈራህኩ። ርእሰይ ዝድግፈሉ ስራሕን ዝነብረሉ ቤትን ምርካብ እውን ኣጸገመኒ።
ሓደ መዓልቲ፡ ሓደ ሓላዊ፡ “ኪድ ውጻእ!” ኢሉ ኺጭድረለይ ትዝ ይብለኒ። ኣብ ኢዱ ናይ በይዝ ቦል መጻወቲ ዕንጨይቲ ኸም ዝሓዘ ምስ ረኣኹ፡ ብፍርሂ ቐልጢፈ ወጻእኩ። ኣብ ካልእ ቤት ድማ፡ ሓንቲ ሰበይቲ፡ “ሓንሳእ ተጸበየኒ” ኢላትኒ ነቲ ማዕጾ ዓጸወቶ። ኰይኑ ግና፡ ኣብኡ ደው ኢለ እናተጸበኽዋ፡ ካብ ላዕሊ ብመስኰት ረሳሕ ማይ ደፍኣትለይ። ምስናይዚ ዅሉ ግና፡ ብኣገልግሎተይ ተባሪኸ እየ። ጸኒሐ፡ እቶም ጽሑፋት መጽሓፍ ቅዱስ ዝህቦም ዝነበርኩ ገሊኦም ሰባት፡ ናይ የሆዋ መሰኻኽር ከም ዝዀኑ ሰማዕኩ።
ብ1943 ኣብ ኒው ዮርክ ንሚስዮናውያን ዚኸውን ሓድሽ ቤት ትምህርቲ ምስ ተኸፍተ፡ ኣብኡ ኽመሃር ጻውዒት ቀረበለይ፣ ብ8 ለካቲት 1948 ድማ ካብ ዓስራይ ክፍሊ ተመረቕኩ። እቲ ቤት ትምህርቲ፡ ናይ ግምቢ ዘብዐኛ ቤት ትምህርቲ መጽሓፍ ቅዱስ ጊልዓድ እዩ ነይሩ። ምስ ተመረቕኩ፡ ኣብ ጎልድ ኮስት (ሕጂ ጋና) ኸገልግል ተመደብኩ።
ኣብ ጎልድ ኮስት ምስ በጻሕኩ፡ ንሰበ ስልጣን መንግስትን ንኤውሮጳውያንን ክሰብከሎም ተመደብኩ። ኣብ ቀዳመ ሰንበት ምስ ጉባኤታት ናይ የሆዋ መሰኻኽር እዓዪ ነበርኩ፣ ንኣባላተን ድማ ኣብቲ ኻብ ቤት ናብ ቤት ዚግበር ኣገልግሎት እሕግዞም ነበርኩ። ኣብ ርእሲ እዚ ድማ፡ ነቶም ኣብ ግሉል ቦታ ዝነብሩ ናይ የሆዋ መሰኻኽር እበጽሖምን ኣብ ኣገልግሎት አሰልጥኖምን ነበርኩ። ብዘይካዚ፡ ገያሺ ሓላዊ ዀይነ ናብ ኣይቮሪ ኮስት (ሕጂ ኮት ዲቭዋር) እኸይድ ነበርኩ።
ኣብዚ ቦታ እዚ ኸገልግል ከለኹ፡ ልክዕ ከምቶም ደቂ ኣፍሪቃ ዀይነ ኽነብር ከም ዘሎኒ ተማሂረ እየ፣ ስለዚ፡ ኣብ ኣጕዶ እድቅስ፡ ብኢደይ እበልዕ፡ ልክዕ ከምቲ እስራኤላውያን ኣብ በረኻ ኸለዉ ዚገብርዎ ዝነበሩ ድማ ኣብ “ወጻኢ” ደገ እወጽእ ነበርኩ። (ዘዳግም 23:12-14) ከምኡ ምግባረይ፡ ንዓይን ነቶም ሚስዮናውያን ብጾተይን ጽቡቕ ስም ከም ዚህልወና ስለ ዝገበረ፡ ሓጊዙና እዩ። ኣንስቲ ገሊኦም ሰበ ስልጣን ምሳና መጽሓፍ ቅዱስ ኬጽንዓ ጀመራ። ስለዚ፡ ተጻረርቲ ኼሸግሩና ኸለዉን ቪዛና ኽንሕደግ ዚፈቅድ ፍቓድ ንኼውጽኡ ኺጽዕሩ ኸለዉን፡ ኣንስቲ እቶም ሰበ ስልጣን ንሰብኡተን ጸቕጢ ስለ ዚገብራሎም፡ እቲ ውሳነ ይልወጥ ነበረ።
ልክዕ ከምቲ ንብዙሓት ናብ ኣፍሪቃ ዚመጹ ሚስዮናውያን ዜጋጥሞም፡ ንዓይ እውን ዓሶ ሓዘትኒ። ቍሪ ቝሪ የብለንን ረስኒ ይገብረለይን የህተፍትፈንን ነበረ። ሓድሓደ ግዜ፡ ታሕተዋይ ምንጋጋይ ኣመና ስለ ዚንቅጥቀጥ፡ ብኢደይ እሕዞ ነበርኩ። ኰይኑ ግና፡ ኣገልግሎተይ እናሓደረ ሓጐስን ዕግበትን የምጽኣለይ ነበረ።
ኣብተን ኣብ ኣፍሪቃ ዝጸናሕኩለን ናይ መጀመርታ ኣርባዕተ ዓመት፡ ምስታ ኻብ ሕቡራት መንግስትታት ኣመሪካ ቀቅድሚ ምውጽአይ እተላለኽዋ ኢቫ ሃልኲስት ደብዳበ እጸሓሓፍ ነበርኩ። ንሳ እውን ኣብቲ ብ19 ሓምለ 1953 ኣብ ኒው ዮርክ ኣብ ዚርከብ ያንኪ ስታድየም እተገብረ ኣህጉራዊ ኣኼባ ናይ የሆዋ መሰኻኽር፡ ካብ መበል 21 ክፍሊ ቤት ትምህርቲ ጊልዓድ ከም እተመረቐት ፈለጥኩ። ምስ ሓደ ሓለቓ መርከብ፡ ኣነ ኣብ መርከቡ ኽሰርሕ፡ ንሱ ኸኣ ናብ ሕቡራት መንግስትታት ኣመሪካ ኺወስደኒ ተሰማማዕኩ።
ን22 መዓልቲ በቲ ሓድሓደ ሳዕ ብማዕበል ዚናወጽ ዝነበረ ባሕሪ ምስ ተጓዓዝና፡ ኣብ ሕቡራት መንግስትታት ኣመሪካ በጻሕና፣ ትኽ ኢለ ድማ ናብቲ ኢቫ ዝነበረትሉ ኣብ ብሩክሊን ዚርከብ ቀንዲ ቤት ጽሕፈት ናይ የሆዋ መሰኻኽር ከድኩ። ኣብኡ ድማ ኣብቲ ወደብን ህንጻታትን ኒው ዮርክ ዚርኣየሉ ናሕሲ ኸለና፡ ንመርዓ ሓተትክዋ። ጸኒሓ፡ ኢቫ ምሳይ ንምግልጋል ናብ ጎልድ ኮስት መጸት።
ሓላፍነት ስድራ ቤት
ንሓያሎ ዓመታት ኣብ ኣፍሪቃ ምስ ኢቫ ምስ ኣገልገልና፡ ኣደይ፡ ኣቦይ መንሽሮ ኸም ዝሓዞ እትገልጽ ደብዳበ ለኣኸትለይ። ካብ ዕዮና ፍቓድ ሓቲትና ድማ ናብ ሕቡራት መንግስትታት ኣመሪካ ተመለስና። ኣቦይ ሕማሙ እናገደዶ ኸይዱ፡ ነዊሕ ከይጸንሐ ሞተ።
ናብ ጋና ኻብ እንምለስ ኣርባዕተ ዓመት ዚኸውን ጸኒሑ፡ ኣደይ እውን ጥዕናኣ እናኣንቈልቈለ ኸም ዝኸደ ፈለጥና። ገሊኦም ፈተውትና ኸኣ፡ ኣነን ኢቫን ናብ ሕቡራት መንግስትታት ኣመሪካ ተመሊስና ኽንከናኸና ኸም ዘሎና ነገሩና። እቲ ውሳነ ግና ኣዝዩ ኸበደና። ኣነ ሚስዮናዊ ኻብ ዝኸውን ድሕሪ 15 ዓመት፡ ምስ ኢቫ ብሓባር ሚስዮናውያን ካብ እንኸውን ድማ ድሕሪ 11 ዓመት፡ ናብ ሕቡራት መንግስትታት ኣመሪካ ተመለስና።
ኣብቲ ስዒቡ ዝነበረ ዓመታት፡ ምስ ኢቫ እናተበራረና ንኣደይ ተኸናኸንናያ፣ ክትከይድ ኣብ እትኽእለሉ እዋናት ድማ፡ ናብ ኣኼባታት ንወስዳ ነበርና። ይኹን እምበር፡ ብ17 ጥሪ 1976 ኣብ 86 ዓመት ዕድሚኣ ሞተት። ትሽዓተ ዓመት ጸኒሑ ግና፡ ዝኸፍአ ዅነታት ኣጋጠመ። ኢቫ መንሽሮ ኸም ዘለዋ ተፈልጠ። ነቲ ሕማም ብእተኻእለና ዓቕሚ እኳ እንተ ተቓለስናዮ፡ ኢቫ ግና ኣይከኣለትን፣ ብ4 ሰነ 1985 ድማ ኣብ 70 ዓመት ዕድሚኣ ሞተት።
ብዙሕ ለውጥታት ግናኸ ዜዕግብ ሞያ
ብ1988 ኣብቲ ነቲ ብዝያዳ ዝሰፍሐ ቤት ጽሕፈት ጨንፈር ጋና ንምውሳን እተገብረ መደብ ተዓደምኩ። ከመይ ዝኣመሰለ ዘይርሳዕ ኣጋጣሚ ዀን እዩ ነይሩ! ቅድሚ 40 ዓመት ካብ ጊልዓድ ተመሪቐ ናብ ጋና ኣብ ዝኸድኩሉ እዋን፡ ሒደት ኣማእታት ዚዀኑ ናይ የሆዋ መሰኻኽር ጥራይ እዮም ነይሮም። ብ1988 ግና ልዕሊ 34,000 በጽሑ፣ ሕጂ ድማ ዳርጋ 114,000 በጺሖም ኣለዉ።
ናብ ጋና ኻብ ዝኸይድ ድሕሪ ኽልተ ዓመት፡ ማለት ብ6 ነሓሰ 1990 ምስታ ቤቲ ሚለር ዝስማ መሓዛ ኢቫ ተመርዓና። ክልቴና ንየሆዋ ምግልጋል ሞያና ጌርናዮ ኣለና። ነቲ ኣብታ ገነት እትኸውን ምድሪ ምስ ኣባሓጎታትናን ምስ እኖሓጎታትናን ምስ ወለድናን ምስ ኢቫን ብትንሳኤ እንራኸበሉ እዋን ኣዚና ኢና እንናፍቖ።—ግብሪ ሃዋርያት 24:15።
ብዛዕባ እቲ ኣብ ኣገልግሎት የሆዋ ዘሕለፍክዎ ልዕሊ 70 ዓመት ምልስ ኢለ ኽሓስብ ከለኹ፡ ኣዒንተይ ቅጽርጽር እዩ ዚብለኒ። ንዕኡ ምግልጋል ሞያይ ምእንቲ ኽገብሮ ስለ ዝመርሓኒ፡ ወትሩ አመስግኖ እየ። ሕጂ ዕድመይ ልዕሊ 90 ዓመት እኳ እንተ ዀነ፡ እቲ ዝዓበየ መሃንድስ ዩኒቨርስ ዝዀነ የሆዋ፡ ነቲ ሞያይ ዝገበርክዎ ንዕኡ ናይ ምግልጋል ምርጫ ምእንቲ ክቕጽሎ፡ ዘየቋርጽ ብርታዐን ትብዓትን ይህበኒ እዩ።


text:
ኣካያዲ ናይ’ታ ኣብ ኣኽርያ እትርከብ ቤት ትምህርቲ ድያእ ኣልእስላም (ወይ ድማ መድረሳ ስታዝ በሺር) ዝነበሩ ሃገራዊ ኣቦና ሓጅ ሙሳ መሓመድ ኑር፡ ብዓርቢ ዕለት 2 መጋቢት 2018፡ ኣብ ቤት ማእሰርቲ ህግዲፍ ከምዝዓረፉ ምስማዕና ብዙሕ ኣሰንቢዱናን ኣጉህይናን።
ነብሰሄር ሓጅ ሙሳ መሓመድ ኑር፡ ነታ ብናይ ህዝቢ ኣበርክቶ እትካየድ ቤት ትምህርቲ፡ ኣሕሊፈ ንስርዓት ኢሳያስ ኣይህብን፥ ነቲ ካብ ስሳታት ኣትሒዛ ክትህቦ ዝጸንሐት ኣገልግሎት ኣይቕይርን ብማለት ንህይወቶም ክሳብ መስዋእቲ ክኸፍሉ ዘርኣይዎ ድልውነትን ዘሐብን ጽኑዕ መርገጽን ብህልውን መጻኢ ወለዶን ክዝከርን ክምጎስን ክነብር ኢዩ።
መስዋእቲ ሓጅ ሙሳ፡ ነቲ ካብ ሚኢቲ ዓመት በጊዕ፡ ሓደ ዓመት ኣንበሳ ኮይንካ ምሟት ዝብል ፈለግ ናይ ጀጋኑ ሃገራውያን ተቓለስቲ ዝተኸተለ ጉዕዞ ስለዝኾነ፡ ዋላ እኳ ብኣካል እንተተፈለዩና፡ ብመንፈስ ንዘልኣለም ኣብ ልብና ክሰፍሩ ምዃኖም ኣይንጠራጠርን ኢና።
በዚ ኣጋጣሚ’ዚ፡ ሰልፊ ዲሞክራሲ ህዝቢ ኤርትራ (ሰዲህኤ) ንመዋእቲ መንግስተ-ሰማይ፡ ንመላእ ቤተሰቦምን ንህዝቢ ኤርትራን ድማ፡ ጽንዓት ይሃብኩም ጠሉ ድማ የውርደልኩም እናበለ ናይ ሓዘንኩም ተኻፋሊ ምዃኑ ክገልጽ ይፈቱ፡
መንግስተኣብ ኣስመሮም
ኣቦ መንበር ሰዲህኤ
4 መጋቢት 2018


text:
ስምረትና ዓወትና - ፍልልይና ጥፍኣትና!!
- Details
- Created: Thursday, 13 July 2017 00:27
- Last Updated: Thursday, 13 July 2017 00:27
ኤርትራዊ ስምረት ንደሞክራሲያዊ ለውጢ ተዛሪቡ ዘስምዕ ሰሪሑ ዘድምዕ መሪሕ ውድብ ክንሃንጽ ኢና ዝብል ጭረሖ ሒዙ ኣብ ቀንዲ ዋኒን ህዝቢ ኤርትራ ክውዕል ይቃለስ ኣሎ። በብእዋኑ ዝምዕብል መደባት እናውጸአ ድማ ፖለቲካዊ ወፍርታቱ የጠናኽር ኣሎ። ብፖለቲካዊ እምነት ኤስደለ እዘን ዘለዋ ኩለን ናይ ኤርትራ ፖለቲካዊ ውድባት ነንሕድሕደን እናተመላላኣን እናተሓጋገዛን ክኸዳ ዘለወን እምበር ኣብ ነንሕድሕደን ክወዳደራ ዝግበአን ጸላእቲ ኣይኮናን። እንተተዋዳዲረን እውን ኣብ ሕድሕደን ዘሎ ውድድር ናይ ቅዱስ ቅንኢ ውድድር እምበር ናይ ኣውዲቕኻ ምሕላፍ ውድድር ክኸውን ኣይግባኣን ዝብል ኣምነት ኣለና። ኣውዲቕና ክንሰግሮ ዝግባኣና መዋዳደርትና ስርዓት ህግደፍ


text:
በስመ አብ ወወልድ ወመንፈስ ቅዱስ አሐዱ አምላክ!
ጽዮን ማርያም - 'ሰአሊ ለነ ቅድስት'
ዓመት መጽአ 21 ኅዳር፡ ‘ኅዳር ጽዮን’፡ ተባሂሉ ይኽበር። እዚ በዓል’ዚ ምስቲ ንጉሥ ሰሎሞን ንታቦተ ጽዮን ዓቢይ ቤተ መቅደስ ሓኒፁ ዘእተወሉ በዓል ከምኡ’ውን ኣብ ዘመን ቅዱሳን ነገሥታት ኣብርሃ ወኣጽብሐ ‘ታቦተ ጽዮን’ ብስም ‘ጽዮን ማርያም’ ተሰይሙ ሥርዓተ ቅዳሴ ቤታ ኣብ ወርኂ ኅዳር ዝተኸብረሉ ዝተኣሳሰረ እዩ።
በዚ መሠረት ድማ ዓመት መጽአ፡ 21 ኅዳር ብኣምሳል ታቦተ ጽዮን፡ ናይታ ኣማናዊት ታቦተ ጽዮን ዝኾነት ኣዴና ቅድስት ድንግል ማርያም 'ኅዳር ጽዮን' ብዝብል ስም ብፍቕሪ ነብዕሎ። ምኽንያቱ ኣዴና ቅድስት ድንግል ማርያም፡ ወላዲት ኣምላኽ፡ ናይ ደቂ ሰባት አምኃ መስቀል ወምክንያተ ድኅነት፡ ተስፋ ኃጥኣን፡ ፍሥሓ ጻድቃን ብምዃና ናትና ናይ ኦርቶዶክሳውያን መመክሒት እያ። ወትሩ ድማ ብቓል ኪዳና ተማሕጺንና ‘ሰአሊ ለነ ቅድስት’ ንብላ።
‘ሰአሊ ለነ ቅድስት’ ዝብል ቃል ብተደጋጋሚ እንጽልዮ እዩ። ‘ሰአሊ’ - ለምኒ ፣ ‘ለነ’ - ንኣና ፣ ‘ቅድስት’ - ንጽሕት፡ ጽንዕት፡ ክብርትን ፍልይትን ዝብል ትርጕም ኣለዎ።
‘ሰአሊ’ - ለምኒ፡ ኣማልዲ
ቅድስት ቤተ ክርስቲያን፡ ብመሠረት ቅዱሳት መጻሕፍት ንኣማላድነት ቅዱሳን ትምህረሉን ትቕበሎን ትጥቀመሉን እያ። ብፍላይ ከኣ ኣማላድነት ናይታ መትሕተ ፈጣሪ መልዕልተ ፍጡራን ወላዲተ ኣምላክ ቅድስት ድንግል ማርያም ኣብ ኵሉ ጸሎታት ብፍሉይ ትጥቀመሉ። እዚ ኸኣ እግዚአብሔር ዝሕጐሰሉን ንሱ ዝፈቐዶን ዝቕበሎን እዩ። እንተኾነ መስሓትያን መናፍቓንን ሓሰውቲ መምህራንን ግና ገሊኦም “ወላዲት ነቢይ እያ”፣ “ወላዲተ ሰብ እያ” ይብሉ፡ ገለ’ውን “ንሳ ከማና እያ፡ ከምኣ ኽንከውን ንኽእል ኢና” እናበሉ ካብ በረኸታን ኣማላድነታን ኪርሕቑ ይርኣዩ። ካብዚ ኃሊፎም ከኣ ነቲ ኣብ ወንጌል ዮሐንስ ምዕራፍ 2፡1-11 ተጻሒፉ ዘሎ፡ ብጌጋ ተርጒሞም ንሰባት ከጋግዩ ይስምዑ እዮም። እዚ መጽሓፍ ቅዱሳዊ ቓል ግና ብዛዕባ ኣማላድነት ቅድስት ድንግል ማርያም ብንጹር ዝነግር ጥቕሲ እዩ።
“ወአመ ሣልስት ዕለት ከብካብ ኮነ በቃና ዘገሊላ ወሀለወት ህየ እሙ ለእግዚእ ኢየሱስ ወጸውዕዎ ለእግዚእ ኢየሱስ . . . ወሶበ ኀልቀ ወይኖሙ ትቤሎ እሙ ለእግዚእ ኢየሱስ ወይንኬ አልቦሙ ፡ ወይቤላ እግዚእ ኢየሱስ “ምንት ብየ ምስሌኪ ኦ ብእሲቶ ዓዲ ኢበጽሐ ጊዜየ” ወትቤሎሙ እሙ ለእለ ይትለአኩ ኵሎ ዘይቤለክሙ ግበሩ፡ / ኣብ ሣልሳይ መዓልቲ ኣብ ቃና ናይ ገሊላ መርዓ ኮነ። ኣደ ጐይታ ከኣ ኣብኡ ነበረት። ቤት ዘመድ ስለ ዝኾነት፡ ለዋህ ዕድመ ደቂ ሰባት ስለ እተኽብር፡ ጸሎት ኃጥኣን ስለ እትሰምዕ ኣብኡ ነበረት። ኣደ ጸዊዕካ ወዳ ክትጽውዕ፡ መምህር ጸዊዕካ ደቀ መዛሙርቱ ክትጽውዕ ግቡእ ስለ ዝኾነ ድማ ጐይታ ምስ ደቀ መዛሙርቱ ኣብኡ ነበሩ። ወይኖም ምስ ተወድኦም ከኣ ቅድስት ድንግል ማርያም ንወዳ ወይኒ እምበር የብሎምን በለቶ። ንሱ ወይኒ ከም ዝተወድኦም ዝፈልጥ፡ ናይ ደቂ ሰባት ልብን ኵላሊትን ዚምርምር እዩ ነይሩ። እሞ ደኣ ቅድስት ድንግል ማርያም ምዝራባ ንምንታይ ኣድለየ፧ ብዓቢኡ ወንጌላዊ ቅዱስ ዮሐንስ ክጽሕፍ ከሎ ‘መርዓ ኮነ ኢሉ ብዛዕባ መርዓውን መርዓት ከይተዛረበ’ ብቐጥታ ናብቲ ናይ ወይኒ ምውዳእን እቲ ሽግር ብጸሎት ቅድስት ድንግል ማርያም ከም ዚተፈትሐን እዩ ገሊጹ። እዚ ኸኣ ቅድስት ድንግል ማርያም ነቲ ብወዳ ዝተፈልጠ ሽግርና ከም እተመልክተልናን እተዘክረልናን ዘረድእ እዩ።
“ወይቤላ እግዚእ ምንት ብየ ምስሌኪ ኦ ብእሲቶ/ ኣንቲ ሰበይቲ ምሳኺ እንታይ ኣሎኒ’ በላ። ብልሙድ ኣዘራርባ ‘ኣንቲ ሰበይቲ ምሳኺ እንታይ ኣሎኒ’ ዝብል ምሉእ ሓሳብ ናይ ንዕቀት ወይ እምቢትነት ኣሉታዊ መልሲ ዘይኮነስ፡ ‘ኣደይ ወላዲተይ ክብርቲ ንኣኺ ዘይገብረልኪ እንታይ ኣሎኒ’ ዝብል መግለጺ ፍቕርን ክብርን እዩ። ነዚ ዘረድኡ ጥቕስታት መጽሓፍ ቅዱስ ኣሎና። (1ይ ነገ. 17፡18፡ ማቴ. 8፡29) ከምኡ’ውን በቲ ድኅሪኡ ዝስዕብ ጥቕሲ ንርዳእ። ኣብ መንጎ ኣደን ውላድን ምርድዳእ ስለዘሎ ኣዴና ቅድስት ድንግል ማርያም፡ ነቲ ዝሓተተቶ ከም ዝገብረላ ፈሊጣ ነቶም ተዓጠቕቲ ዝብለኩም ኵሉ ግበሩ በለቶም።
ጐይታ ከኣ ‘ጊዜይ ገና ኣይበጽሐን’ በላ። እዚ ዝበለ ድማ እቲ ወይኒ ፈጺሙ ስለዘይተወድአ ከምኡ’ውን እቲ ዘትኅዞ ይሁዳ ኣብቲ ጊዜ’ቲ ወፂኡ ስለ ዚነበረ ‘ተኣምር ኪገብር ከሎ ስለዝፈለየኒ እየ ኣትኂዘዮ’ ኢሉ ምኽንያት ምእንቲ ኸይህብ ‘ጊዜይ ኣይኣኸለን’ በለ። እቲ ቐንዲ ምሥጢሩ ግና ብወይኒ ዝምሰል ደመይ ዘፍስሰሉ ጊዜ ገና ኣይበጽሐን ንምባል እዩ። ድኅር’ዚ ዅሉ ብኣማላድነት ቅድስት ድንግል ማርያም ነቲ ማይ ናብ ወይኒ ለወጠሎም።
ስለዚ ቅዱስ ዮሓንስ፡ ነዚ ዝጠቐሶ ጐይታና ኢየሱስ ክርስቶስ ብኣማላድነት ኣዲኡ ፍሉይ ተኣምር ከም ዚገብር ንምርዳእ እዩ።
ለነ - ንኣና
ንሕና ሕዝበ ክርስቲያን፡ ጸሎትና ምእንቲ ዅሉ ስለዝኾነ ብናይ ኃባር ልመና ብፍቕሪ ንጽሊ እምበር ናይ ውልቅና ጥራሕ ኣይንልምንን ኢና። ጐይታ’ውን ንስኻትኩም’ሲ ክትጽልዩ ከለኹም ‘ኣብ ሰማይ እትነብር ኣቦና፡ ሃበና፡ ኅደገልና፡ ኣድኅነና፡ ኣብ ፈተና ኣይተእትወና’ በሉ እዩ ዝበለና። ማቴ. 6፡9-15
ቅድስት
ቅድስቲ ቤተ ክርስቲያን ብዛዕባ ቅዱሳን ክትዛረብ እንከላ፡ ቅድስት ድንግል ማርያም ካብ ኵሎም ቅዱሳን ዝለዓለት ቅድስት ምዃና ብምዝኽኻር እዩ።
ቅድስት፡ ማለት ንጽሕት፡ ጽንዕት፡ ክብርትን ፍልይትን እዩ።
1. ንጽሕቲ ፦ ቅድስት ድንግል ማርያም ፍጹም ንጽሕቲ እያ። ኻልኦት ፍጡራት ደቂ ሰባት እንተነጽሑ ካብ ገቢርን ነቢብን እዮም እምበር ካብ ሓልዮ ኣይነጽሑን እዮም። ቅድስት ድንግል ማርያም ግና ካብ ሓልዮ፡ነቢብን ገቢርን ንጽሕቲ እያ። ወኢረኵሰት በምንትኒ እምዘፈጠራ ድንግል በሕሊናሃ ወድንግል በሥጋሃ ከምዝብል።
2. ጽንዕቲ ፡- ቅድስት ድንግል ማርያም ፍጹም ጽንዕቲ እያ። ካልኦት ደቀ ኣንስትዮ እንተጸንዓ ንጊዜኡ እየን ደኃር ተፈትሖ ኣለወን። ቅድስት ድንግል ማርያም ግና ቅድመ ጸኒስ ጊዜ ጸኒስ፡ ቅድመ ወሊድ ጊዜ ወሊድ ድኅረ ወሊድ ጽንዕቲ እያ።
3. ክብርቲ ፡- ቅድስት ድንግል ማርያም ፍጹም ክብርቲ እያ። ካልኦት ኣዴታት ነኽብረን ንቅዱሳን ወሊደን ኢልና ኢና፡ ንኣኣ ግና ወላዲት ኣምላኽ ኢልና ኢና ነኽብራ
4. ፍልይቲ ፦ ቅድስት ድንግል ማርያም ፍልይቲ እያ። ምኽንያቱ ብዘይካ ቅድስት ድንግል ማርያም ኣደነት ምስ ድንግልና ኣተሓባቢራ ዝኃዘት ካልእ የላን። በዚ ከኣ ፍልይቲ እያ።
ስለዚ ኣዴና ቅድስት ድንግል ማርያም ነቲ ‘ሰአሊ ለነ ቅድስት’ እናበለ ዝጽውዓ በቲ ዝተዋህባ ቓል ኪዳን ከተማልድን ከተተዓርቕን እትነብር፡ ብሓቂ ድማ ንጽሙእ ከልቢ ብሣእና ማይ ዘስተየት፡ ንታውፋንያ ኣእዳዉ ዝመለሰት ርኅርኅተ ሕሊና ብንጽሕናን ብዘይ ጥርጥርን ኣብ ጸሎታ ንዝምዕቘብ ኣይተኅፍርን እያ እሞ ኣብ ጽላል ረድኤታ ከነጽልል ብሃይማኖት ጽኑዓት ብሥነ ምግባርና እሩማት ኮይንና ክንርከብ ቤተ ክርስቲያና ትጽውዓና ኣላ። ማኅደር ጐይታ ታቦት ብርሃን እግዝእትነ ማርያም ኣብ ዘላቶ መንግሥተ ሰማያት ክንኣቱ ቅዱስ ፍቓዱ ይኹነልና! ተራዳእነት መላእክት ፡ ጸሎት ቅዱሳነ እግዚአብሔር ምስ ኵላትና ይኩን።
ወስብሐት ለእግዚአብሔር ወለወላዲቱ ድንግል ወለመስቀሉ ክቡር!


text:
ክብረ በዓል አቡነ ተክለሃይማኖት ተኸቢሩ!
“ስምዐ ጽድቅ ኮንከ ወበእንተዝ ተሰመይከ ተክለሃይማኖት/ መስካሪ ጽድቅ ስለዝኾንካ ተክለ ሃይማኖት ተሰየምካ”
ዝክረ ዕረፍት አቡነ ተክለሃይማኖት 24 ነሐሴ ኣብ ኵለን ኣብያተ ክርስቲያናት ክዝከር ከሎ፡ ብፍሉይ ግና ኣብ ሃገረ ስብከት ማእከል፡ አቡነ ተክለሃይማኖት ቤተ ክርስቲያን (ቁሸት) ብድሙቕ መንፈሳዊ ሥነ ሥርዓት ተኸቢሩ።
ካብ ድሮ’ቲ በዓል ጀሚሩ ሥርዓተ ዋዜማ፡ ስብሐተ እግዚአብሔር በጺሑ።
ቀጺሉ’ውን መምህራን ሊቃውንት፡ ተማሃሮ ደቀ መዛሙርት፡ ውሉደ ክህነትን ምእመናንን ምእመናትን ዝተሳተፍሉ ነቲ ዕለት ዝምልከት ስብሐተ ማኅሌትን ጸሎተ ሰዓታትን ብሓፈሻ ቅዳሴን ውዳሴን ምስ በጽሐ ዑደተ ታቦት ካብ 10፡00 ቅ.ቀ. ክሳዕ ፍርቂ መዓልቲ ተፈጺሙ። ኣብ ውሽጢ ቀጽሪ ቤተ ክርስቲያን ዑደት ገይሩ፡ ኣብ ዓውደ ምሕርት ምስ ቆመ፡ ንቕድም ሊቃውንት መዘምራን ጣዕመ ዜማ ኣስሚዖም። ቀጺሎም ተማሃሮ ትምህርቲ ሰንበት መንፈሳዊ ግጥሚ ምስ ኣቕረቡ ብመልአከ ብርሃናት ቀሲስ ሃብቶም ምስ ታሪኽን ኣማላድነትን ኣቡነ ተክለ ሃይማኖት ዝተተኃኃዘ ትምህርቲ ተዋሂቡ። ምህላን ጸሎትን ተገይሩ፡ ታቦት ናብ መንበሩ ምስ ተመልሰ ድማ ፍጻሜ ናይቲ በዓል ብጸሎተ ቅዳሴ ኮነ።
ብሓቂ አቡነ ተክለሃይማኖት፡ ምሉእ ሕይወቶም ንእግዚአብሔር ዝወፈዩ፡ ብትምህርቶምን ጸሎቶምን ብርሃን ጽድቂ ዘብርሁ ‘ፀሐይ’ እዮም እሞ፡ እግዚአብሔር ኣምላኽ ከም አቡነ ተክለሃይማኖት ዝበለ ብሃይማኖቱ ፍጹም፡ ብተግባሩ ርቱዕ፡ ብትምህርቱን ጸሎቱን ዘብርህ፡ መምህርን ኣቦን ክህበና ቅዱስ ፍቓዱ ይኹን!


text:
ኣቦ-መንበር ጥምረት ገለ ውድባት ኤርትራ ዝኾነ ኪዳን አቶ ተወልደ ገብረስላሰ ዝጊድ ውድብና ብዛዕባ'ቲ ብቀዳማይ ሚኒስተር ኢትዮጵያ አቶ መለስ ዜናዊ ዝተገልፀ ኤርትራ ዝምልከት ሓዲሽ ስትራቴጂ ብቀጥታ ብወታሃደራዊ ሓትሊ መንግስቲ ኢትዮጵያ ንመንግስቲ ኤርትራ ክቅይር'ዩ ዝብል ኣረዳድአ የብልናን ኢሎም።
ኣቶ ተወልደ ኣብዚ ዘረበኦም ግን መንግስቲ ኢትዮጵያ ርእሱ ንምክልኻል ብዝዓዘዘ ክሰርሕዩ ደንበ ተቃውሞ ነቲ ስርዓት ንምቅያር ንዝገብሮ'ውን ምድግጋፍ ከዕዝዞ'ዩ ዝብል ምርዳእ'ዩ ዘለና፡ ግን ብቀጥታ ብሓይሊ ንመንግስቲ ኤርትራ ምቅያር ዝብል ኣይንድግፎን ኢሎም።
አቶ ወልደየሱስ ዓማር ኣቦ-መንበር ሰልፊ ዲሞክራሲ ብወገኖም ኸአ እቲ ዝተባህለ ነቲ ኣብ ኣስመራ ዘሎ ስርዓት ንምቅያር ዘድሊ ኹሉ ክንጥቀም ኢና ዝብል ወታሃደራዊ ሓይሊ ዝሕውስ ምኻኑ ንፁር'ዩ ኣብ ባይታ ዘሎ ኩነታት'ውን ዘሰክፍ'ዩ ኢሎም።
ኣስዒቦም እዚ' ኸአ ንኽልቲኡ ኣህዛብ ኣይጠቅምን ዘላቂ ሰላም ከምዘየምፅእ'ውን ቅድሚ ሎሚ ተራእዩ ድሕሪ ምባል መንግስቲ ኤርትራ ናይ ምቅያር መስል ናይ ህዝቢ ኤርትራ'ዩ ኢሎም።
ቀዳማይ ክፍሊ'ቲ ቃለ-መጠይቅ ሎሚ ቀሪቡ'ሎ።
ካልአይ ክፍሊ ፅባሕ ክቀርብ'ዩ ተኸታተሉና።


text:
መዳጎኒ ስፍራ ጓንታናሞ በይ ኩባ ንምዕፃው ብምንስቴር መከላከሊ ኣሜሪካ ንዝቀረበ እማመ ደገፎም ዝገለፁ ፕረዚደንት በራክ ኦባማ፣ እቲ ካምፕ ‘ንሃገራዊ ፀጥታ ዝሃስይ’ምበር ዝረብሕ ኣይኮነን’ ኢሎም።
ላዕለዋይ መንግስታዊ ባዓል ስልጣን ‘እቲ ቤት ማእሰርቲ ኣብ ሃገራዊ ድሕነት ቀዳማይ ስፍራ ዝሓዘን፣ ንጂሃዳዊያን ድማ መበራበሪን መመልመሊን ኮይኑ ከምዘሎን ጠቂሶም።
ፕረዚደንት በራክ ኦባማ፣ ቅድሚ 7 ዓመታት ስልጣን ቅድሚ ምርካቦም ማለት'ዩ፣ ንጓንታናሞ ቤይ ክዓፅዎ’የ ኢሎም ቃል ኣትዮም ነይሮም። ኣብ’ቲ መዳጎኒ ስፍራ ኣስታት 91 እሱራት ኣለው።
ብመሰረት ፀብፃባት፣ እቶም 35 ናብ ካልኦት ሃገራት ክላኣኹ፣ እቶም 10 ድማ ኣብ መስርሕ ወትሃደራዊ ኮምሽን ከምዝርከቡ ተፈሊጡ’ሎ። ገለ ወገናት ግና፣ እቶም ናብ ካልኦት ሃገራት ዝላኣኹ እሱራት፣ ንሃገራዊ ድሕነት ሓደጋ ከስዕቡ ይኽእሉ’ዮም ዝብል ሻቅሎት ኣለዎም።


text:
እዋናዊ ዜናታት
- ልዕሊ 11 ዓመት ኣብ ቤት ማእሰርቲ ክሳቐዩ ዝጸንሑ፡ ፓስተር ዕቑባ ሚካኤል ተኽለ ሃይማኖት ዝተባህሉ መራሒ ሃይማኖት ተፈቲሖም
- ኣብ ፖለቲካ ኤርትራ ካብ ስነ-ሓሳባዊ ፖለቲካዊ ፍሕፍሕ፡ ድሑር ስምዒታት ዝፈጥሮ ምፍልላይ ይዓቢ
- ነጻነት መራኸቢ ብዙሓን ካብ ግዜ ናብ ግዜ ኣብ ሓደጋ ይወድቕ
- ሰብ ክጨውዩ ናብ ሱዳን ዝተላእኩ ኣባላት ጸጥታ ህግደፍ፡ ብኣባላት ጸጥታ ሱዳን ኣብ ቀይዲ ኣትዮም።
- መንግስቲ ኣሜሪካ፡ ኣብ ኤርትራ ሰባት ብናይ መንግስቲ ተኲስካ ቅተል ፖሊሲ ከም ዝቕተሉ ገሊጹ
- መንግስቲ እስራኤል ኣሲርዎም ዝነበረ መብዛሕቲኦም ኤርትራውያን ከም ዝኾኑ ዝተነግረሎም ልዕሊ 200 ስደተኛታት ከም ዝፈትሐ ተገሊጹ።
- ኣባላት ጸጥታ ጉጅለ ህግደፍ ቤተ-ሰቦም ናብ ወጻኢ ካብ ዘህደሙ ኤርትራውያን ዝተፈላለየ ተጽዕኖ ብምግባር ገንዘብ ይዘምቱ ከም ዘለው ተፈሊጡ።
- ብዓሰርተታት ዝቑጸሩ ኤርትራውያን ብሓደጋ መኪና ህይወቶም ስኢኖም።
- ንግስነት ቀጠር ኣብ ስዋኪን ሱዳን ሓድሽ ወደብ ክሰርሕ ኣብ ስምምዕ ከም ዝበጽሐ ይግለጽ ኣሎ
- መንግስቲ ሱዳን ኣባላት ህግደፍ ዝርከብዎም ሒዝዎም ዝጸንሐ 27 ኤርትራውያን ካብ ሃገሩ ኣባሪሩ
- ህግደፋዊ ዓፈና ኣብ መደብ ሽንግርዋ ብግልጺ ተነጸባሪቑ፡-
- ማሕበር ረድኤትን ምዕባለን ኤርትራ ሓገዝ ንምርካብ ትነጥፍ ኣላ።
- ዑደት ንረድኤት ብማሕበር ረድኤትን ምዕባሌን ኤርትራ
- The Afar cultural genocide in Eritrea prompts new united efforts against Eritrean government
- ደምዳሚ መግለጺ ደሞክራስያዊ ግንባር ሓድነት ኤርትራ (ደግሓኤ) ዞባ ሕቡራት መንግስታት ኣመሪካ
ኣብ መርበብ ዘለዉ
We have 33 guests and no members online
- Details
- Written by ድምጺ ሰላምን ደሞክራስን ኤርትራ
- Published: 21 March 2017
ብቕጥራን ተለቢጡ ጽቡቕ ኣገልግሎት ዝህብ ዝነበረ ጎደናታት ከተማ ኣስመራ፡ ኣመቱ ዝገብር ኣካል ስለዘየለ ብዘሕዝን መልክዑ ተኾዓዒቱ ካብ ኣገልግሎት ወጻኢ ይኸውን ከም ዘሎ ተገሊጹ።
ገዚፍ ባጀት ሰሊዐ ኣብ ርሑቕ ገጠራት ህንጸት ትሕተ ቅርጻዊ መደባት ልምዓት የካይድ ኣለኹ እናበለ ክጀሃር ዝስማዕ መንግስቲ ህግደፍ፡ ብዙሓት ኤምባሲታትን ኣብያተ ጽሕፈት ኣህጉራውያን ውድባትን ዝርከቡላ ርእሰ ከተማ ሃገር ዝኾነት ኣስመራ፡ ቅድም ዝነበረ መልከዓ፡ ጽሬታን ምቹእነታን ነበረ ኮይኑ፡ ብቕጥራን ተለቢጡ ዝነበረ ጎደናታታ ተኾዓዒቱ ካብ ኣገልግሎት ወጻኢ ብምዃኑ ነበርቲ የማርሩ ከም ዘለው፡ ምንጭታት ድምጺ ሰላምን ደሞክራስን ኤርትራ ካብ ኣስመራ ሓቢሮም።
መንግስቲ ኣሎ ክትብል ኣጸጋሚ’ዩ ዝበሉ እቶም ወሃብቲ ርእይቶ። መራሒ ህግደፍ ኢሳያስ ኣፈወርቂ ብወግዒ ከም ዝበሎ፡ ኣብ ውሽጢ’ዚ ዝሓለፈ ልዕሊ 25 ዓመታት ኣብ’ዛ ዋና ከተማ ሃገር እዚ ዝበሃል ልምዓታዊ መደባት ኣይተኻየደን። ሕጽረት መንበሪ ኣባይቲ፣ ሕጽረት ቀረብ ጸዓትን ማይን ተደጋጊሙ ዝዝረበሉ ግን ከኣ ፈታሕን ፍታሕን ዘረኸበ ጉዳይ ኮይኑ ይቕጽል ኣሎ። ብገዛእቲ ስርዓታት ዝተሰርሐ ጎደናታት ድማ ኣይኮነን ንመኪና ኣጋር ክሓልፈሉ ኣብ ዘይኽእል ኣዝዩ ኣጸጋሚ ኣብ ዝኾነሉ ደረጃ በጺሑ ኣሎ። ህዝቢ ዝኸፍሎ ግብሪ ኣበይ ይውዕል ኣይፍለጥን። ሃገራዊ ባጀት ኣይንገርን። ናበይ ኢና ንኸይድ ዘለና ዝብል መረረ ህዝቢ ኣብ ዝለዓለ ጥርዙ በጺሑ ኣሎ ክብሉ ኣረዲኦም።
ኣማራጺ ዝሰኣኑ ገለ ነበርቲ ከተማ ኣስመራ ብናቶም ተበግሶ በቲ ድሩት ዓቕሞም ገንዘብ ኣውጺኦም፡ ንኣማሓደርቶም ፍቓድ ሓቲቶም ገለ ብጉልበቶም ኣብ ገለ ከኣ ዶዞራት ተኻርዮም ነቲ ጎዳጉዲ ይደፍንዎ ኣለው። ነበርቲ ኣብ ሻውልን ከባቢኣን ዝወሰድዎ ስጉምቲ ሓደ ርኡይ ኣብነት ከምዝኾነን ኣፍሊጦም።
ኣብ ቤት ማእሰርቲ ህግደፍ ዝርከቡ ትሕተ ዕድመ ህጻናት ብተላገብቲ ሕማማት ይሳቐዩ ኣለው።
ምስ ኢትዮጵያን ሱዳንን ኣብ ዘዳውብ ቦታታ ተረኺቦም ካብ ኤርትራ ክትሃድሙ ሓሲብኩም ብዝብል ምኽንያት፡ ኣብ ከባቢ ናቕፋ ተኣሲሮም ዝርከቡ ህጻናት ብተመሓላላፊ ሕማም ቆርበት ይሳቐዩ ኣለው ክትብል መርበብ ኣሰና ብ18 መጋቢት 2017 ገሊጻ።
እቶም ብኣማኢት ዝቑጸሩ ኣብ ክሊ 14ን 15 ዕድመ ዝርከቡ ህጻናት፡ ስድራ ቤቶም ገለ ኣብ ኤርትራ ገለ ከኣ ኣብ ወጻኢ ዝነብሩ’ዮም ዝበለት ኣሰና፡ እቲ ስርዓት ብመደብ ምስ ስድራ ቤቶም መታን ከይራኸቡ ኣብ ፍሉይ ቦታ ኣሲሩ ፖለቲካዊ ትምህርቲ ክህቦም ምጽናሑ ጸብጺባ። እቲ ሕማም ብሰንኪ ርስሓትን ስእነት ጽሩይ ዝስተ ማይን ዝመጽአ’ዩ ተባሂሉ ከም ዝግመትን ግልጺ ገይራ።
ኣብ ላዕለዎት ሓለፍቲ ናይ’ቲ ህዝቢ ኣብ ምስቓይ ዝርከብ
ብሃገራዊ ድሕነት ዝጽዋዕ ገበነኛ ትካል ዘሎ ብልሽውና ኣዚዩ ገኒኑ ምህላዉ ተሓቢሩ።
ላዕለዎት ሓለፍቲ ትካል ጸጥታ ስርዓት ህግደፍ፡ ስልጣኖም ንሰብ ገንዘብ ብምክራይ፡ https://www.erimedrek.com/2017/03/%e1%8a%a3%e1%89%a5-%e1%88%8b%e1%8b%95%e1%88%88%e1%8b%8e%e1%89%b5-%e1%88%93%e1%88%88%e1%8d%8d%e1%89%b2-%e1%88%83%e1%8c%88%e1%88%ab%e1%8b%8a-%e1%8b%b5%e1%88%95%e1%8a%90%e1%89%b5-%e1%8b%98%e1%88%8e/" title="Email Article">
እሱራት ኣብ ምውጻእ፡ መውጽኢ ቪዛ ኣብ ምውሃብ፥ ካብ ሃገር ንዝወጽኡ ዜጋታት ቦታ ብምችቻው ዘይተኣደነ ገንዘብ ይግሕጡ ከም ዘለው ረድዮ መድረኽ ብ17 መጋቢት 2017 ጸብጺባ።
ከም ኣብነት ሓንቲ ምስ ሓሙሽተ ደቃ ብመኪና ዶብ ክትሰግር ዝተታሕዘት ዜጋ ብፍሉይ ትእዛዝ ብሪጋደር ጀነራል ስምኦን ገብረድንግል ኣብ ውሽጢ ሓደ መዓልቲ ነጻ ተለቒቓ፡ ኣብ ሰሙና ብላንድክሩዘር ናብ ካርቱም ከም ዝሰገረት፡ እቲ ጀነራል ብተመሳሳሊ ተግባር ብርክት ዝበለ ገንዘብ ከም ዝቕበልን ኣረዲኣ።
ኣብተን ሚኒትሪታት ዘሎ ብልሽውናን ወገነይ ወገንካ፡ ኣብ መግዛእታዊ ታሪኽ ናይ ኤርትራ’ውን ተራእዩን ተሰሚዑን ዘይፈልጥ ምዃኑ፡ በዚ ግዕዙይ ምሕደራ ድኻታትን ኣያ ዘይብሎምን ዜጋታት ኣዝዮም ይህሰዩ ምህላዎምን ኣረጋጊጻ።
ኣብ ኣዲስ ኣበባ ኢትዮጵያ ብምፍራስ ኩምራ ጎሓፍ ህይወት ብዙሓት ሰባት ጠፊኡ
ኣብ ኣዲስ ኣበባ ኢትዮጵያ ላፍቶ ቀራኒዮ ክፍለ ከተማ ፍሉይ ስሙ ቆሸ ተባሂሉ ኣብ ዝጽዋዕ ቦታ፡ ኣስታት ንፍርቂ ክ/ዘመን ዝተኣከበ ኩምራ ጎሓፍ ብሃንደበት ብምንሃሉ፡ ልዕሊ 100 ህይወት ሰብ ከምዝጠፍአ ተለቪዥን ኢትዮጵያ ንዝተፈላለዩ ዝምልከቶም ሓለፍቲ መንግስቲ ብምጥቃስ ኣቃሊሓ።
እቲ ዘሕዝን ሓደጋ ብ11 መጋቢት 2017 (ብዕለት 2 መጋቢት 2009 ግእዝ) ኣብ ሰዓታት መሸት ከም ዘጋጠመ ዝገለጸት እታ መንግስታዊ ተለቪዥን ዛጊት 113 ሰባት ከም ዝሞቱ፡ ደሃዮም ዝጠፋአ ሰባት ስለዘለው ቁጽሪ ምውታት ክውስኽ ተኽእሎ ምህላውን ሓቢራ።
እቶም ሓደጋ ዘጋጠሞም ሰባት ትሑት ቁጠባዊ ዓቕሚ ዝነበሮም ከም ዝኾኑ፡ ሬሳኦም ዝተረኽበን መንነቶም ዝተነጸረን በብእምነቶም ንቡር ናይ ቀብሪ ስነ-ስርዓት ከም ዝተገብረሎም፡ ብህይወት ዝተረፉ ካብ’ቲ ቦታ ኣልጊስካ ንምጥያሶም፡ ህዝቢ፡ መንግስትን ገበርቲ ሰናይ ማሕበራትን ገንዘባውን ዓይነታውን ደገፋት ብምውጻእ ይረባረቡ ከም ዘለውን ተለቪዥን ኢትዮጵያ ኣረጋጊጻ። መንግስቲ ኢትዮጵያ በዚ ሃንደበታዊ ጃምላዊ ህልቂት ናይ ሰለስተ መዓልቲ፡ ሃገራዊ መዓልቲ ሓዘን ኣዊጁ’ዩ ቀኒዩ።
በዚ ኣጋጣሚ ድምጺ ሰላምን ደሞክራስን ኤርትራ፡ በቲ ዘጋጠም ሓደጋ ዝተሰመዓ መሪር ሓዘን እናገለጸት፡ ህይወቶም ንዝሰኣኑ መንግስተ ሰማያት፡ ንቀረባ ቤተ-ሰብ መወቲ፡ ንህዝብን መንግስትን ኢትዮጵያ ከኣ ጽንዓት ይሃብኩም ትብል።
ብሓልዮት ደሞክራስያዊ ግንባር ሓድነት ኤርትራ ዝፍኖ ድምጺ ሰላምን ደሞክራስን ኤርትራ፡ 20-03-2017
ኣገዳሲ ቆጸራታት
- ዝኽሪ ንፈላሚት ባሕቲ መስከረም ሰውራ ኤርትራ ኣብ ሽቱትጋርት
- ጻውዕት ንሰፊሕ ልዝብ ደቂ-ኣንስትዮ ኤርትራ ኤውሮፓ/ኸ ኣብ ጀርመን
- በዓል 8 መጋቢት 2017
- በዓል 8 መጋቢት 2017
- SECOND EASE CONGRESS ANNOUNCEMENT - ምልክታ : ካልኣይ ጉባኤ ዝምልከት
- ኣገዳሲ ሓበሬታ ዝኽሪ መበል 25 እዮብያላዊ ዓመት ናጽነት ኤርትራ Firande av 25 års av Eritreas Självständighet.
- ኣገዳሲ ሕዝባዊ መፍለጢ Important Public Announcement دعوة لإجتماع هام
ሞድ የማን Mod Right sample subtitle goes here
This is the right module position, which is not using any module suffix.
To create a subtitle, separate the title input text in the module manager with an "|" character then enter your subtitle text.


text:
Democracy Voucher Program
ዝተተርጎመ ናይ ህዝቢ ኣገልግሎት መወዓውዒ ፅሑፍ
ናይ ዲሞክራሲ ቨውቸር (Democracy Vouchers) ተቐቢልካዶ? እንተዘይተቐቢልካ፣ሕጂ እውን ክትሓትት ትኽእል ኢኻ!
ከተማ ሲያትል (City of Seattle) ንዝምልከቶም ናይ ሲያትል ነበርቲ ናይ $100 ዲሞክራሲ ቨውቸር (Democracy Vouchers) ይህብ ኣሎ፣ እቶም ነበርቲ እዚ ንባይቶ ከተማ ሲያትል ወይድማ ናይ ከተማ አማሓዳሪ ንናይ ከተማ ጠበቓነት ንዝወዳደሩ ሕጹያት ተመረጽቲ ይሕግዙሉ።
ብቑዕ ንምዃን፣ ናይ ግድን ናይ ሲያትል ነባራይ ክትከውን ኣለካ፣ ዕድሜኻ እንተወሓደ 18 ዓመት ክትገብር ኣለካ፣ ከምኡድማ ወይ ናይ ዩኤስ ዜጋ ወይድማ ብሕጊ ዝተፈቕደልካ ቀዋሚ ነባራይ ("ወናኒ ቀጠልያ ካርድ") ክትከውን ኣለካ።
ዝተመዝገብካ መራጻይ እንተኾንካ፣ እዞም ቮውቸራት ኣቐዲምካ ወሲድካ ክትከውን ትኽእል ኢኻ።
ቮውቸራትካ ኣይወሰድካን? ወይድማ ዲሞክራሲ ቨውቸር (Democracy Vouchers) ብካልእ ቋንቋ ክዳለወልካ ትደሊ? መተካእታታት ክትሓትት ትኽእል ኢኻ ወይድማ ቮውቸራትካ በቶም ኣገልግሎት እንህበሎም 15 ቋንቋታት ክቐርቡልካ ክትሓትት ትኽእል ኢኻ። ሎምዓልቲ ብ 206-727-8855 ርኸበና። ናይ ቋንቋ ደገፍ ንህብ ኢና።
ቮውቸራትካ ንመን ክትህቦም ትኽእል? ሙሉእ ዝርዝር ናይቶም ሕጹያት ተሳተፍቲ ኣብዚ ኣለካ። Visit seattle.gov/democracyvoucher ወይድማ ብ (206) 727-8855 ደዊልካ ብቋንቋኻ ኣስተርጓሚ ክቐርበልካ ሕተት።


text:
ባርባራ ቡሽ በዓልቲ ቤት ፕረዚደንት ኣሜሪካ ነበር ጆርጅ ቡሽ ትማሊ ኣብ መበል 92 ዓመተን ካብዛ ዓለም ብሞት ተፈልየን።
ኣፈኛ ስድራ ቤት ንሞት ቀዳመይቲ እመቤት ነበር ባርባራ ቡሽ ዘረጋገጸ ኽከውን ከሎ ምክንያት ሞት ግን ኣይገለጸን።
ባርባራ ቡሽ ምስ ፕረዚደንት ኣሜሪካ ነበር ጆርጅ ቡሽ ኣብ 1945 ዝተመርዓው ክኾኑ ኸለው ክሳብ ሕጂ ካብ ዘለው ፐረዚደንትታት ኣሜሪካ ዝነውሓ ዕድመ ዘለዎ መርዓ ከምዝኾነ'ውን ይግለጽ።
ባርባራ ቡሽ እታ ካልኣይቲ ወዳ ንፕረዝደንት ኣሜሪካ ክኸውን ዝተመረጸ ቀዳመይቲ እመቤት እየን።
ኣብ 1994 ዝጸሓፍኦ ናይ ውልቀን መዝገብ ነቲ ኣብ ቤተ መንግስቲ ዋይት ሃውስ ዝነበረ ህይወተን መዓልታዊ ዘገርም ህይወት እዩ ክብላ ገሊጸነኦ ኔረን።
ባርባራ ቡሽ ኣብ ፖለቲካዊ ጉዳያት በዓል ቤተን ጣልቃ ከምዘይኣትዋ ንሶም'ውን ኣብ ምምሕዳር ገዛ ጣልቃ ከምዘይኣትው ኣብ ሓደ እዋን ምግላጸን ይዝከር።
ባርባራ ቡሽ ብግልጹ ኣዘራርባን ዘይንሳ ምምሳል ብዘይምፍታና ዝፍለጣ ቀዳመይቲ እመቤት ኣሜሪካ ነበር እየን።


text:
ባጀታዊን ውጥናዊን ኣሠራርሓ ክተኣታቶ ተወሲኑ!
ቅዱስ ሲኖዶስ ብዕለት 28/02/2010 ዓ.ም (07/11/2017) ኣብ ዝገበሮ ጉባኤኡ ድኅሪ ዝቐረበሉ ጸብጻብ ኣብ ቅድስት ቤተ ክርስቲያንና ባጀታዊን ውጥናዊን ኣሠራርሓ ንምትእትታው ወሲኑ። ንረብሓታት ባጀታዊ ኣሠራርሓ ብኃላፊ ክፍሊ ፋይናንስ ዲያቆን ዕርዶም ዑቕባሚካኤል ሰፊሕ መረዳእታ ብዕለት 4/02/2010 ዓ.ም. (13/11/2017) ንቅዱስ ሲኖዶስ ቀሪቡን ሰፊሕ ዘተ ተኻይዱሉን።
እዚ ተሓንጺጹ ዘሎ ባጀታዊ ኣሠራርሓ ንዅለን ክፍልታት መንበረ ፓትርያርክ፣ ሃገረ ስብከታት ውሽጢ ሃገርን፣ ትካላት ትምህርትን ልምዓትን ቤተ ክርስቲያን ዝምልከት እዩ። ኣብ ርእሲ’ቲ ብኮምፒተር ዝተሰነየ ኣኃዛዊን ቀመራዊን ኣሠራርሓ፡ ከምኡ’ውን ፋይናንሳዊ መምርሒታት ኣብ ምትእትታው ክግበር ዝጸንሐ ጻዕሪ፡ ንኵሎም ኃለፍቲ ክፍልታት መንበረ ፓትርያርክን ኣብ ፋይናንሳዊ ጉዳያት ዝምልከቶም ናይ ሃገረ ስብከት መራሕቲ ሥራሕን ኣባላት ፋይናንስን ዝሳተፍዎ ሥልጠና ክወሃብ እዩ።
እምበኣር እዚ ኣሠራርሓ’ዚ ብውጥን ዝተሰነየ ጽፉፍ ቍጽጽር ዝግበረሉ፣ ዝያዳ ተሓታትነት ዘለዎ ፋይናንሳዊ ጸብጻብ ንምቕራብ ዘኽእል፣ ነቲ ተጀሚሩ ዘሎ ንነዊኅ ዝጠመተ ፕሮጀክታዊ ኣሠራርሓ ዘጽንዕ፣ ማእከላዊነት ዝዓንዱ ኣሠራርሓ ንምትእትታው ድማ ባብ ዘርኁ እዩ።
ሓፈሻዊ መንፈሳዊ ጉባኤ መንበረ ፓትርያርክ ድኅሪ ምክያዱን ዝተፈላለየ እማመታት ድኅሪ ምጽዳቑን ኣብ ዝኃለፈ ሠለስተ ዓመታት፣ ብደረጃ ቤት ጽሕፈት መንበረ ፓትርያርክን ሃገረ ስብከታትን ዝተፈላለየን ኣብ ዓቕሚ ሰብን ኣሠራርሓን ዳግመ ሥርርዕን ምምኅያሽን ብምግባር ንመጻኢ ዕብየት መሠረት ዝኾኑ ዓበይቲ መደባት ይሰላሰሉ ከምዘለዉ ይፍለጥ።


text:
ወዲ ሰብ ካብ ግዜ ህጻንነቱ ጀሚሩ እዩ ኩነታት ስድራቤቱን ከባቢኡን ክፈልጥን ክመሃርን ዝኽእል። ካብዚ ነቒሉ ብዕድመ እናደፍአ ኣብ ዝኸድሉ እዋን ከኣ ካብቲ ግዜ ንእስነቱ ኣትሒዙ ምስቲ ማሕበራዊ መስርሓት ይኹን ወይ ትምህርቲ ዝረኽቦ ተመክሮ ኣብ ኣተዓባብያኡን፥ ኣተሓሳስባኡን እንተስ ብኣውንታ ወይ ብኣሉታ ክጽሎ ምዃኑ ዘይተርፍ እዩ። ካብዚ ብምንቃል ፍትሓዊነትን ቅንዕናን እትኣምን ሓንቲ ስድራቤት፥ ብመንጽር ለይትን መዓልትን እትቆያቑን እትበኣስን ስድራ ቤት ዝወለድ ቆልዓ እንታይ ዓይነት ባህርያት ከም ዝህልዋ ክንግንዘብ ንኽእል ኢና። ልክዕ እዩ ወዲ ሰብ ንዓቕሚ ኣዳምን ህይዋንን ምስ በጸሐ መኻይዱ እንተዘየነጸረ፡ ወይ ኣብ ደልሃመት ወይ እውን ኣብ ስልጣኔ ገጹ ክኸይድ ምዃኑ ዘካሕድ ኣይኮነን። ከምቲ”መን ምዃንካ ክነግረካስ ምስ መን ከም እትኸይድ ንገረኒ” ዝበሃል ኢዩ ነግሩ::
ቀዳሞት ወለድና ብፋላይ ንጓለንስተይቲ ዝምልከቱ ብርክት ዝበሉ ሕግታት ኣመዝጊቦም ኢዮም። ሓደ ካብኡ ንጓልንስተይቲ ብዝኾነ ይኹን ናይ ዓመጽ ኢድ ከየንብረላ ዝብል ሕጊ ነይሩ። “ስለምንታይ እዮም ወለድና ከምኡ ሓጊጎም?” ዝብል ሕቶ ክለዓል ናይ ግድን እዩ። እቲ መልሲ ጓለንስተይቲ ብፍጥረታ ድኽምቲ እያ። እዚ ማለት ብሓንጎል ዘይኮነስ ብኣካል ማዕረ ወዲ ተባዕታይ ሓይሊ የብላን ካብ ዝብል ብሂል እዩ ዝነቅል። ስለዚ እቲ ሓይላን ዝከላኸለላን ሕጊ እዩ ዝብል መልእኽቲ ንምትሕልላፍ እዩ።
ሎሚ ኤርትራውያን ናብራ መሪሩናን ፖለቲካዊ ቅሳነት ብምስኣናን፥ መሰላትና’ውን ብምግፋፉ፥ ናእሽቱናን ዓበይትናን ሃገርናን ህዝብናን ጠንጢና ኣብ ፈቐዶ ሃገራት ብምስዳድና ነቲ በቦታትና ዘጽንሐ ሕጊ እናጠሓስና ንኸይድ ኣሎና። ንክብረት ጓለንስተይቲ እውን ኣብ ግምት ንእቱ የለናን። ስለዚ ኣካላዊ ይኹን ዘለና ኤርትራውያን በደል ኣብ ልዕሊ ኤርትራዊት ሓብትና ምፍጻም ቅኑዕ ወይ ቅቡል ኣይኮነን። ሎሚ ኣብ ስደት ብምህላውና እቲ ሕጊ ዓድና እንተዘይኣኽበና፥ ጽባሕ ዓድና ርህይዋ፡ ቅዋማ ኣጽዲቓ ስርዓታ ምስ መስረተት ግና ወይልኡ ነቲ ኣብ ልዕሊ ኤርትራዊት ጓለንስተይቲ በደል ይኹን ጉድኣት ወይ ዝኾነ በደል ዝፈጸመን መሰላ ዝገሃሰን።
ኣብ ስደት ኣብ ዓዲ ጓና ኰይንና ንደቂ ኣንስትዮ ኣሕትና ክንብድል ቅኑዕ ስነምግባር ኣይኮነን። ንጓለ ንስተይቲ ዝውጽዕ ወይ ዝብድል ወይ’ውን ኣካላዊ ማህሰይቲ ዘውርድ ስልጡን ዘይኮነስ ኣዝዩ ናይ ክፍለዝመና ንድሒሪት ከምዘሎ እዩ ዝእምት። እዚ ኣብ ስደት ዝፍጸም በደል ዝኸበርኩም ኤርትራውያን ኣብ ልዕሊ ደቂ ኣንስትዮ እትፍጽምዎ ዘሎኹም ግፍዒ ናይ ብሓቂ ጸረ-ምዕብልናን ስልጣነን ምዃኑ ክትግንዘቡ ይግበኣኩም።
ኣብ ኤውሮጳ፥ ኣመሪካ፥ እስራኤል፥ ዩጋንዳ፥ ደቡብ ሱዳንን ኢትዮጵያን ኮታ ኣብ ኩሉ ክፍለ ዓለማት ዝርከቡ ኤርትራውያን ደቂ ተባዕትዮ ክሳ ክንደይ ኢዮም ኣብ ልዕሊ ደቂ ኣንስትዮ ናይ ኣኽብሮት፥ ምሕብሓብን፥ ምትሕግጋዝ ጠባይ ዘለዎም። ክንደይከ እዮም ፍትወት ነፍሲ ኣጥቂዕዎም፥ ነታ ሓወይ፥ ረደኣየይ፥ ከዋንየይ ኢኻ ኢላ ብእምነት ዝተጸገዓቶም ኤርትራዊት ዘጨንቕዋ፥ ገንዛባ ክዘምቱን፥ ካብኣ ወሊዶም ዝኽሕዱን። ወረ ክሳብ መቕተልቲ ዝበጽሑስ ናይ ብሓቂዶ ሕልና፡ ፈሪሃ እግዚኣብሄርን ሕግን ኣሎዎም ድዩ ዘብል እዩ።
ዝተቖጠዐን ተስፋ ዝቖረጸን በዓል ሓዳር ብፍላይ ብተባዕታዊ ጸብለልትነት ዝተጠቕዐ እንተ ኮይኑ ጎዳእን ጭካኔ ዝመልኦ ሕልና ዝውንን ክኸውን ስለዝኽእል፡ እታ ሕያወይቲ ጓለንስተይቲ ብእምነት ዝቐረበቶ የዋህ ጓለንስተይቲ ክመጻ ዝኽእል ሳዕቤን ስለዘይትፈልጥ ክትጥቃዕ ምዃና’ኳ እንተተረደአት ክተምልጠሉ ዘይትኽእል ኩነት የጋጥማ ከምዘሎ ናይ ኣደባብይ ምስጢር እዩ። እዚ ከኣ ነቲ ኣብ መጀመርያ ዝነበረ ጽቡቕን ምውቕን ፍሽኽታን ሓልዮትን ዝመልኦ ዝምድና ምኽንያቱ ብዘይተፈልጠ ሃንደበት ናብ ምብራዝ ገጹ ይድይብ። ኣብ መንጎ ጓለንስተይትን ወዲተባዕታይን ዝነበረ ፍቕሪ ድሮ ኣብ ምህሳስ ይበጽሕ እሞ እቲ ኣጆኺ ክብላ ዝግባኦ ሓዋ ናብ ክፍኣትን ተንኮልን ገጹ ይጓዓዝ። እዚ ከኣ ፍትሓውን ርትዓውን ካብ ምዃን ወጺኡ ስሰዐ፥ ፍትወት ነፍሲ፥ ሕማቕ ልምድን ባህልን ምዝውታር ዝወልዶ እዩ። ብፍላይ ድማ በቲ “ንጓል ኣንስተይቲ ኣብ ትሕቲ ቁጽጽርካ ዘይተእቱ እንተዀንካ ልኡኽ ሰበይ ኢኻቲ” ዝበሃል ኣጉል ፍልስፍና ዝግዛእ፡ መወዳኣትኡ ናብ ሓደጋ እዩ ዘቃልዕ። ስለዚ ኣማን ብኣማን ሓውካ ኣይበድልካ እዩ’ሞ ሓውካ ኣይበድልካ እዩ ነገሩ።


text:
3ይ ክፋል:
ክቡር ዶር ገብረ ገብረማርያም «ልቦና ዝሕርሙን ውዕል ሓድነት ዝጠለመን መሪሕነት ሰደህኤ» ኣብ ትሕቲ ዝብል ኣርእስቲ ኣስፊርካ ኣብ መርበብ ሓበረታ meskerem.net ወዘተ ዝሰቀልካዮ ጽሑፍካ፣ ነዚ ውጺእት 2ይ ጉባኤ ዝኾነ መሪሕነት ሰልፊ በዚ ካብ ደረጃኻ ኣዝዩ ለጠቕ ዝበለ ቃላት ድሕሪ ምግላጽካ፡ እዚ መሪሕነትዚ ኣብዚ እዋን'ዚ ገለ ውሑዳት ኣባላት ሰልፊ ህዝቢ ኤርትራ «ሰህኤ EPP» ዝነበሩ ሒዙ፣ ናይ "ምፍንጫል ኣዋጅ ኣዊጁ" ኣሎ ብምባል ንህዝቢ ከም ሓበረታ ኣቐሚጥካ፣ ደጋጊምካ'ውን ሕብርን ውቃጦን ወሲኽካ ትደጋግሞ ኣሎኻ።
ኣብ ናይ ሎሚ (3ይ ክፋል ጽሑፈይ)፡ «ልቦና» ዝብል ቃል እንታይ ምዃኑ ኣብ ዝውቱር ዕለታዊ ኣጠቃቅማ ሕብረተሰብ ኤርትራ ተመርኲሰ ብዝርድኣኒ ከብርህ ድሕሪ ምፍታን፣ ኣብ ጉዕዞ ናይ ድሕሪ 2ይ ጉባኤ ሰደህኤ ኣበየናይ ሸነ'ኽ እዩ ልቦና ኣንጸባሪቁ፣ ኣበየናይ ሸነኽከ ሕጽረት ልቦና ኣንጸባሪቁ፣ ብመርትዖ ኣሰንየ ክገልጽ ክፍትን እየ። ኣቀዲመ ግን ሓደ ቢሂል ኣቦታትና ንኣንበብቲ፣
እቲ ቀደም ዘመን ዕብየት ተክነሎጅን ኢንተርነትን ከምዚ ሎሚ ንርሕቀተ ኣጽናፍ ዓለምን ንስፍሓተ ኣድማስን ኮምቲሩ፣ ንገፋሕን ዓባይን መሬትና ኣብ ዓቐን ኩዕሶ እግሪ ከይመለሳ እንከሎ፡ ሕጽረት መራኸቢ ስለዝነበረ፣ ናይ ደቂ ሰባት ስሉጥ ርኽክብ ዳርጋ ኣይነበረን ክበሃል ይከኣል። ይትረፍስ ካብ ኤርትራ ናብ ካልእ ክፍለ ዓለማትን ሃገራትን ተነቊትካ፣ ካብ ከበሳ ናብ ቆላታት ኤርትራ ወይ'ውን በንጻሩ ካብ ቆላታት ኤርትራ ናብ ከበሳ ምስ እትግዕዝ፡ ዳርጋ ካብቲ ዝፈልጠካን እትፈልጦን ሕብረተ ሰብ ጠፊእካ ማለት እዩ። ኣብ ካልእ ሓድሽ፣ ብዛዕባ ድሕረ ባይታኻን ሓቀኛ መንነትካን ምስልኻን ዘይፈልጥ ሕብረተሰብ ኣቲኻ ፣ እንተ ደሊኻ ዋላ ዘይምስልኻ ሒዝካ ናይ ምንባር ተኽእሎ ነይሩ። እዚ ማለት ድኹም እንክንስኻ ሓያል ከምዝነበርካ፣ ድኻ ምንባርካ ተረሲዑ ሃብታም ከምዝነበርካ፣ በሃም እንክንስኻ ለባም ከምዝኾንካ፣ በቚባቚ እንክንስኻ ጅግና ከምዝነበርካ፣ ሓሳውን መላኽዕን እንክንስኻ ከም ቅኑዕን ሓቀኛን ተመሲልካ፣ ናይ ምንባር ኣኻእሎ ነይሩ። ምእንቲ ምንታይሲ፣ ኣብቲ ሓዲሽ ሕብረተሰብ፣ እዋ ንስኻ ደኣ ከምዚ እንዲኻ፣ እፈልጠካንድየ ዝብል ሰብ ስለዘይብልካ። ንክውንነት ናይዚ ንምግላጽ ድማ እቶም ምንጭን መሰረትን ናይ ኩሉ ልቦናናን ኩሉ ክቡር ባህልታትናን ዝኾኑ ኣቦታትና፣ ነዚ ኩነት’ዚ «ርሑቅ ዓድስ መሐሰዊ» ብዝብል ምስላ ገሊጾሞ ይርከቡ።
ዕብየት ተክኖሎጅን ኣገልግሎት ኢንተርነትን ግን ንዓለምና ዋላ ኣጽቢቡ፣ ኣብ ትሕቲ ቁጽጽር ወዲ ሰብ የእትዋ ኣምበር፣ እዚ ጸጋታትዚ ብስነ ምግባር ዝጎደሎምን፣ ሳዕቤን ናይ ስርሖም ንሕብረተ ሰብ ብግቡእ ዘይርድኦም ወይ ዘይዓጦምን ክውነን፣ ተጠቃምነት ክረክብ እንከሎን ግን፣ ንዓለምና ኣብ ክንዲ ዘጽብባ ዝያዳ የግፍሓ። ሓደ ህንዳዊ ናይ ስነ ፖለቲካ (political science) መምህር ብ1994 ኣብ ዩኒቨርሲቲ ኣስመራ ይምህር ኣብ ዝነበረ ሰዓት፡ ተመሃርቱ ንዝነበርና፣ ገለ ልቦናን ስነ ምግባርን ዝጎደሎም መራሕቲ ሃገራት ከም በዓል መራሒ ናይ ሊብያ ነበር ሙዓመር ኣልቀዛፊ ኢሉ ከም ኣብነት ብምጥቃስ፣ ዋላ ንሓንቲ መዓልቲ እውን ትኹን ኑኲሊየራዊ ኣጽዋር ናይ ምውናን ዕድል እንተዝረኽቡ፣ ሳዕቤኑ ኣብ ሊዕሊ ኣህዛብ ዓለም ከይገደሶም፣ ዋላ ንዓኦም እውን ከምዝልክሞም ከይፈለጡ፣ ብቀንጠብጠብ ንፈተነ መፈንጀርዎ እሞ፣ መወዳእታ ዓለም ምበጻሕና ኢሉ እንክምህረና ይዝከረኒ። ሓያለይ ኣመሓደርትን ተጠቀምትን ናይዚ ናይ ተክኖሎጂ ጸጋታት ንሕብረተሰብ ብዝእክብን፣ ዝጥርንፍን፣ ዝምህርን፣ ዝሃንጽን፣ ዘማዕብልን፣ ዝእርምን ኣገባብን ሓላፍነትን ኣብ ክንዲ ዝጥቀሙሉ፣ ሳዕቤኑ ብዘየገስ ከም ዘይገሃስ መሰሎም ገሮም ብምውሳድ፣ ዝደለይዎ ክብሉን፣ ክጽሕፉን፣ ክሕስዉን፣ ክውንጅሉን፣ ከጸልሙን ይረከቡ። ኣብ ዝተፈላለዩ መርበብ ሓበረታ ዝስቀሉ ጽሑፋትን፣ ምሸት ምሸት ኣብ ዝተፈላለየ ናይ ፓልቶክ ሩማት ከም ሓበረታን ኣስተምህሮን ዝምደሩ መደረታትን ብትሕዝቶኡን ሳዕቤኑን ምዝን ምስ እተብሎ፣ ኣብየት! እዚ ተክኖሎጅን ኢንተርነትን ንዓና ንኤርትራውያንሲ እምበርዶ ከቀራርበናን ከቃድወናን እዩ፣ ኣብ ምባል የብጽሓካ። ገሊኦም ኣልዕል ኣቢሎም ዘይነበርዎን ዘይወዓልዎን ዋና መሰኻኽር ናይ ታሪኽ ኮይኖም፣ ኩስቶ ንኹስቶ ቀተለ፣ ኩስቶ ከምዚ ዓይነት ገበናት ፈጸመ፣ ወዘተ እንዳበሉ ሓቅነቱን ሓሶትን ዘይተረጋገጸ፣ ኣብ መደበር ፖሊስን ኣብያተ ፍርድን ክዝረብ ንዘለዎ፣ ሓታቲ ስለዘይብሎም፣ ያኢይሲ ጣቋ ዘለዎ ትምህርትን ኣገዳሲ ሓበራታን ተቆጺሩስ፣ መማሰይን መማጎትን ይኸውን። ገለ ካልኦት እውን ነዚ ዕድልዚ ተጠቂሞም፣ ንነፍሶም ካብ ሓቀኛ ክውንነት ኣርሒቁም፣ ከም ኣወንታውያን ገሮም ብምግላጽ፣ ንኻልኦት ግን ኣብ ምንእኣስን ምጽላምን ምጥቃንን ይጥቀሙሉ። ዓገብ ዝድልዮ ጉዳይ እንዳበልኩ ኣብ ትንተናይ ክሰግር።
ትርጉም ልቦና ካብ ዝውቱር ኣጠቃቅማ ሕብረተሰብና
ለባም እዩ/ያ ዝብል ኣገላልጻ ሕብረተሰብና መዓልታዊ ዝጥቀመሉ ዝውቱር ቃል ኮይኑ፣ መዐቀኒ ወይ ገላጺ ናይ ኣወንታዊ ባህርያት ናይቲ ተገላጺ ኣካል ዝሕብር ቃል እዩ። እንታይ ዓይነት ውልቀ ጸጋታት/ባህርያት እዮምከ ኣብቲ ተገላጺ ሰብ ኣንጸባሪቆም ለባም እዩ/ያ ከብሊ ዝኽእሉ? ኣብ ባህሊ ህብረተሰብና እምበኣር ትዕግስቲ፣ ተጸዋርነት፣ ትሕትና፣ ልግሲ፣ ሓልዮት፣ ሰፊሕ ጠመተ፣ ሓላፍነት ምውሳድ፣ ተበጃውነት፣ ጥንቃቀ፣ ካብቶም ንሓደ ሰብ ለባም እዩ/ያ ከብልዎ ዝኽእሉ ረቋሒታት ኣዮም። በንጻሩ ኣብ ጉድለት ናይዞም ጸጋታት እዚኣቶም ዕቡይ፣ ህንዱድ ዘሪጋ፣ ኣጭበርባሪ፣ ሁከተኛ፣ ዓሻ፣ ስሱዕ፣ ተንኮለኛ ዝብልን ካልእን ኣሉታዊ መግለጺታትውን ይርከብ።
ጭብጥታት ልቦና ኣብ ቃልሳዊ ጉዕዞ ሰደህኤ ካብ 2ይ ጉባኤ ኣትሒዝካ፣
1ይ መርትዖ፣
ንስኻን እቶም ኣለዉኒ ኢልካ እትእውጆምን እትሕለቐሎም ኣባላትን ኣካላዊ ኣኼባ ብምክያድ፣ ካብ ሓው መስፍን ሓጎስ ”ኩነታት ዓቅምኹም ገምጊምኩም፣ ዓቅምኹም ዘፍቅደልኩም እንተኾይኑ፣ ኣብ ናይ ዞባ ኣኼባ/ጉባኤ ገጢምኩም በድህዎ፣ ዓቅምኹም ዘየፍቅደልኩም እንተኾይኑ ግን ከይቀደሙኹም ቀዲምኩሞም ናይ ምፍንጫል ስጉምቲ ውሰዱ” ዝብል መርዛም ፖለቲካ ሰንቂ ሰንቂኹም ምስ ተበገስኩም፣ ንስኻ እትውጅሆም 5 ኣባላት መሪሕነት ዞባ ሰሜን ኣመሪካ ጸላም ተኸዲኖም ምስጢራዊ ኣኼባታት ከምዘካየዱን፡ ኣብኡ እንታይ እንታይ ከምዘተበሃሃሉን፡ እንታይ ከምዝገበሩ ሰልፊ በጺሕዎ ኢዩ። ኣብ ዘይርቱዕ ኣኼባታትኩም ኣነዋርን ኣጸያፍን ምስ ዕድመኹምን ትምህርትኹምን ዘይከይድ ቋንቋኹም ከይተረፈዩ ተሰኒዱ ኣሎ። መሪሕነት ሰልፊ ዝኣክል ጭብጥታትን መርትዕን ሒዙ እንከሎ፣ ብውልቂ ኮነ ብሓባር ኣንጻርኩም ክሕንሕን ኣይተረኽበን። ኣብ ክንድኡ ንፍልልያትና ብመሰረት ናይቲ ኣብ ጉባኤታትና ሓቢርና ዘጽደቅናዮ ቁዋም ሰልፍና ክንፍትሖ እንተኺኢልና ጽቡቅ፣ እንተዘይኮይኑ ግን ፍልልያትና ተቀቢልና፣ ተከባቢርና ክንነብርን ክንቃለስን እውን ተኽእሎ ኣሎኳዩ ኢሉ እዩ ደምዲምዎ።
እሞ ሓው ዶር ገብረ ገብረማርያም ንሓድነት ሰልፍን ንረብሓ ህዝብን ክብል ክንደይ ናብ ህዝቢ ዘይሓለፈ ጉድ ተጻዊሩ ንዝኸይድ መሪሕነት ክብረት ከሊኣካ፡ ንመርዛምን ናይ መለኽትን ጒዕዞ ሓውና መስፍን ሓጎስ ከተኽብርን ኣፈኛኡ ክትከውንን ምጽዓርካ ይገርመኒሎ።
ክቡራት ኣንበብቲ፡ ጊዜና ብኸንቱ ከነሕልፍ ኣይምተደልየን። ግን ከኣ ነቲ ጌጋ ሓበረታታት ሓውና ዶር ገብረ ሕልፍ ሕልፍ ኢልካ ዓገብ ምባሉ ኣድዪ ኢዩ ኮይኑ ተራእዩኒ። ክሳብ ብተወሳኺ መርዖታት ዝመጸኩም ደሓን ቀንዩ።
መድሃኔ ሃብተዝጊ
ኖርወይ፣ ኦስሎ


text:
መሰል እናሓተትካ መሰል ክትነፍግ ምድንዳን ቅቡል ኣይኮነን።
- Details
- Created: Monday, 04 December 2017 12:27
- Last Updated: Monday, 04 December 2017 12:27
0መሰል ዝንፈገሉ መልከዓት ብዙሕ፡ ደረጃኡ ድማ ዝተፈላለየ ምዃኑ ኣየካትዕን። ነፈግቲ መሰል ዝግለጽሎም መልከዓትን ደረጃን’ውን ከምኡ ዝተፈላለየ ክኸውን ውህቡ ነገር’ዩ። መሰል ምንፋግ ብደረጃ ውልቀ ሰባት ይፈጸም ብደረጃ ፖለቲካዊ ውድብ ድዩ መንግስቲ ድማ ናይ ቅኑዕ ኣተሓሳስባ ምልክት ኣይኮነን። ናይ ዓመጽ፡ ስሰዐ፡ ዕብለላ፡ ንዓይ ንበይነይ፡ በሓትን ኣዕናውን ኣተሓሳስባ መግለጺ’ዩ። ዝግበኦ ዝተኸልከለ መሰለይ፡ ሪመይ፡ እጃመይ ዝብል፡ ከከም ኩነታቱ ዘፍቅደሉ እንተስ ብሕጋዊ መንገዲ ወይ ብፖለቲካውን ዕጥቃውን መልከዓት ተወዲቡ መሰሉ ንምኽባር ዝሓትት ዝቃለስ ከኣ ናይ ብዱልን ቅኑዕን ኣተሓሳስባ መግለጺ’ዩ። መሰሉ ብሓይሊ ብዓመጽ ዝተነፍገ ብዱል ክሳብ ዝኾነ ከኣ፡ ቅድሚ ዝኾነ ካልእ ምኽንያት፡ መሰሉ ክሕለወሉ ክኽበረሉ ብሓሳብ


text:
ዋህዲ ድቃስ ህፃናት ንሕማም ሽኮር የቃልዕ-መፅናዕቲ
መቐለ ነሓሰ 12/2009(ድወት) ህፃናት እኹል ድቃስ እንተዘይረኺቦም ብርኪ 2ተ ንዝተብሃለ ሕማም ሽኾር ከምዝቃልዕ ድረ-ገፅ ሜዲካል ኒውስ ቱደይ ሓቢሩ፡፡
እቲ ድረ-ገፅ ሓዱሽ ንዝወፁ መፅናዕቲ ፀሪሑ ከምዝሓበሮ እኹል ሰዓታት ድቓስ ህፃናትን ብርኪ 2ተ ዝተብሃለ ሕማም ሽኾርን ቐጥታዊ ርክብ ኣለዎም ዝብል’ዩ፡፡
ብፍላይ ኣብ ኣሜሪካ 1 ካብ 3ተ ህፃናት ብርኪ 2ተ ዝተብሃለ ሕማም ሽኮር ኣብ ሂወት ዘመኖም የጋጥሞም፡፡
እቲ ሕማም ንደቂ ኣንስትዮን ደቂ ተባዕትዮን ማዕረ ናይ ምጥቓዕ ክእለት ኣለዎ ዝበለ ማእኸል ምቁፅፃርን ምኽልኻልን ሕማማት ኣሜሪካ (CDC) በዚ መዳይ ኣብ ልዕሊ 5ሽሕ መናእሰይ ብዘካየዶ መፅናዕቲ ከምዘረጋገፆ ድማ ገሊፁ፡፡
ተመራመርቲ ዓባይ ብሪታንያ ዩኒቨርስቲ ሲቲ ጀርጂ ከምዘረጋገፅዎ ድማ ብፍላይ ኣብ ህፃናት ዝረአ ዘይምዕሩይ /እኹል/ዘይኮነ/ሰዓት ድቓስ ምስ ብርኪ 2ተ ሕማም ሽኾር ቐጥታዊ ዝምድና/ርክብ/ዘለዎ ምዃኑ’ዩ፡፡
ብመሪሕነት ፕሮፌሰር ክሪስቶፎረ ጂ ኦውን ዩኒቨርስቲ ሲቲ ጆርጅ ዝተካየደ እቲ መፅናዕቲ ውፅኢት እቲ መፅናዕቲ ኣብ መፅሄት ክትትል ጥዕና ህፃናት (pediatrics) ከምዝተሓተመ ተገሊፁ፡፡
መራሒ እቲ ጉጅለ ሓዱሽ መፅናዕቲ ከምዝገለፅዎ ርክብ/ዝምድና/ እኹል ሰዓታት ድቃስ ህፃናትን ብርኪ 2ተ ሕማም ሽኮርን ቅድሚ ሐዚ ብዘዕግብ መልክዑ ኣይተፀንዐን ፀኒሑ፡፡
ብተመራማሪ ፕሮፌሰር ክሪስቶፎሪ ጂ ኦውንን መሓዙቶምን ዝተካየደ መፅናዕቲ ኣብ ልዕሊ 4ሽሕን 525 ዝተፈላለዩ ዓሌትን ብሄርን ዘለዎም ዕድመኦም ካብ 9 ክሳብ 10 ዝኾኑ ኣብ እንግሊዝ ኣብ ዝነብሩ ህፃናት ዝተካየደ ኮይኑ ብመሰረት መዐቐንታት ክብደት ቁመት ድፍኢት ደምን ካልኦትን ዝተካየደ’ዩ፡፡
ተመራመርቲ ካብ ህፃናት ብዝወሰድዎ ደም መበገሲ ጌሮም ንመርኣዪ ዘካየድዎ ምርመራ ድማ ውፅኢቱ እኹል ድቓስ ዘይረኸቡ ህፃናት ንብርኪ 2ተ ዝተብሃለ ሕማም ሽኮር ናይ ምቕላዕ ዓቅሞም ዝለዓለ’ዩ፡፡ ፍልፍል www.medicalnewstoday.com


text:
ስእሊ፡ ብኤሪክ ገ. ስቨንሰን
መንበሪ-ገዛ
ኣብ ከተማ ሊንሶፒንግ፡ ብምምሕዳር ከተማ እትውነን ትካል ክራይ-ኣባይቲ የላን። ንባዶ ዝካረ-ኣባይቲ ዝምልከት ሕቶታት ከምኡ ውን ገዛ ንምርካብ ዝግበር መስርዕን ባዕለን እተን ትካላት እየን ዘመሓድርኦ። እዚ ኾይኑ ግን፡ ምምሕዳር ከተማ ምስተን ትካላት ብምትሕብባር፡ እተን ትካላት፡ ኣብ መርበብ-ሓበሬታ ምምሕዳር ከተማ ምልክታታተን ክልጥፋ ምእንቲ ዝተሰመማዕሎም፡
ክማልኡ ዝግብኦም ቅጥዕታት፡ ኣለዉ። ምምሕዳር ከተማ ብወገኑ፡
ሪጋ ናይ ዝግዛእ ነጻ መሬት ኣለዎ። መሬት ክገዝእ ንዝደሊ ብዙሕ ኣብ ሪጋ ምጽባይ ኣየድልን እዩ።
ካልእ ቋንቋታት ዝዛረቡ ተቐማጦ መን ኣለዉ ኣብቲ ቦታ
ኣብ ከተማ ሊንሶፒንግ ብርክት ዝበሉ ካልኦት ቋንቋታት ዝዛረቡ ነባሮ ኣለዉ። እተን ዝዓበየ ኣብዚ ዞባ ዝዝረበለን ቋንቋታት ከኣ፡ ሶማለኛ፡ ዓረበኛ፡ ሮማኒ፡ ኢራነኛ፡ ሶራኒንን እንግሊዝኛን ይርከብአን።
እቶም ካልእ ቋንቋ-ኣደ ዘለዎም ህጻናት ይኹን ቆልዑ፡ ኣብ መባእታዊ ይኹን ካልኣይ-ደረጃ ትምህርቲ፡
ናይ ቋንቋ-ኣደ ትምህርቲ፡ ክወሃቦም ይኽእል።
ምምሕዳር ከተማ ሊንሾፒንግ ነቲ ኣብ መርበብ-ሓበሬትኡ ዝርከብ ዝተፈላለየ ኣገዳሲ ሓበሬታታት ብዝተፈላለየ ቋንቋታት ከም ዝትርጎም ጌሩ ቀሪብዎ ይርከብ። እዚ ሓበሬታ’ዚ፡ ንኣገልግሎት ክንክን ቆልዑ፡ ትምህርቲ፡ ቁጠባዊ-ሓገዝ፡ ተሓባበርቲ ወልዲ (ጉድማን)፡ ኣገልግሎት ክንክንን ምሕብሓብን ዓበይቲ ከምኡ ውን ንቤት-ንባብን ዝምልከት ሓበሬታታት ዝሓዘለ እዩ። ተወሳኺ ሓበሬታ በዘን ዝስዕባ ቋንቋታት ኣለኩም፡
ዓረበኛ፡
ሶማለኛ፡
ኢራነኛ፡
ሩማኒ፡
ሱራኒ፡
እንግሊዝኛ።
ማሕበራትን ምትእኻባትን
መብዛሕትኦም ተቐማጦ ከተማ ሊንሾፒንግ፡ ኣብተን ኣብቲ ከተማ ዝርከባ ማሕበራት ተጸንቢሮም ብንጥፈት ይዋስኡ። እተን ኣብዚ ከተማ ዝርከባ ማሕበራት፡ ንምጥቃስ ዝኣክል፡ ኣብ መዳይ ስፖርት፡ ጸወታ ቼስ፡ ሚዚቃ፡ ስነ-ጥበብ፡ እንስሳታትን ተፈጥሮ፡ ጽወታታት ኣልፒንን ታሪኽን፡ ይነጥፋ። ተወሳኺ ዝርዝር ብዛዕባ እዘን ማሕበራት ኣብ መርበብ-ሓበሬታ ምምሕዳር ከተማ ኣብ ዝርከብ
መዝገብ-ማሕበራት ብምእታው፡ ክትረኽብዎ ትኽእሉ።
ኣብቲ ከባቢ ብቐረባ እንታይ ይርከብ
ኣብ ምምሕዳር ከተማ ሊንሾፒንግ፡ ክልተ ኣብያተ-ጽሕፈት ዜጋታት (ሜድቦርያር-ኮንቱር) ይርከባ። እታ ሓንቲ ኣብ ማእከል ከተማ እታ ካልኣይቲ ከኣ፡ ኣብ ዃገቶርፕ ይርከባ። እዘን ኣብያተ ጽሕፈታት ንዘለኩም ሕቶታት ክምልሱን ዝተፈላለየ ሓበሬታን ምኽርን ክህቡኹም ውን ይኽእሉ። ብዜካ’ዚ ኣብ ከተማ ሊንሾፒንግ ውን ኣብያተ-ጽሕፈታት መንገስቲ ማለት፡ ቤት-ጽሕፈት ዕዮ (ኣርበትስፎርመድሊንገን)፡ ቤት-ጽሕፈት በዓል-መዚ ቐረጽ ከምኡ ውን ቤት-ጽሕፈት ማዕከን ማሕበራዊ-ውሕስነት) ይርከብ። ኣብ ሕምብርቲ ከተማ ሊንሾፒንግ፡ ብርክት ዝበላ ድኳናት፡ ኣብያተ-መግብን ይርከብ። ካብ ከተማ ውጽእ ኢልካ ውን ኣብቲ ብቶርንቢ ዝፍለጥ ከባቢ፡ ሰፊሕ ማእከል-ዕድጊ ኣሎ። ብዜካ’ዚ ኣብዚ ከተማ’ዚ ውን ብርክት ዝበላ ድኳናት ዘገልገለ ንብረት፡ ክዳውንትን ካልእን ይርከባ። ኣብ ሊንሶፒንግ፡ ብርክት ዝበለ መሐንበሲ-ማእከላት፡ ማእከል ስፖርታዊ ንጥፈታትን መጻወቲ ሜዳታት ኩዕሶ፡ ኢስሆኪ ካልእ ሜዳታት ስፖርታዊ ንጥፈታትን ይርከብ። ነቶም፡ ኣብ
ክሊ ዕድመ 13 ክሳብ 16 ዘለዉ ትሕቲ-ዕድመ ህጻናት ዝዓለመ ንጥፈታት ውን ብምምሕዳር ከተማ ዝምእከል ኣሎ።
ስእሊ፡ ብኤሪክ ገ. ስቨንሰን
ኣገልጎት ክንክን ወይ ሕብሐባ ቆልዑ
ነቶም ካብ 1 ክሳብ 5 ዓመት ዝዕድሚኦም ህጻናት ዝኸውን ናይ መውዓሊ-ህጻናትን ማእከል-ክንክን ህጻናትን ኣብዚ ምምሕዳር ከተማ’ዚ ኣሎ እዩ። ኣብ ምምሕዳር ከተማ ሊንሾፒንግ፡ መንግስታውን ናይ ብሕትን ማእከላት መውዓሊ-ህጻናት ኣለዋ። ኣብቲ ኣብ መርበብ-ሓበሬታ ምምሕዳር ከተማ ዝርከብ፡ ኣገልግሎታት ንምውድዳር እትጥቀሙሉ ገጻት ብምእታው ነቲ ብተን ኣብቲ ምምሕዳር ከተማ ዝርከባ
መውዓሊ-ህጻናት፡
ማእከል-ክንክን ህጻናት፡ መጽንሒ-ህጻናት ከምኡ ውን
ክፉት ማእከል ንጥፈታት ህጻናት፡ ዝወሃብ ኣገልግሎታት ብሉጽነቱ ከተወዳድሩ ትኽእሉ።
ኣብ ምምሕዳር ከተማ ሊንሾፒንግ ብርክት ዝበላ
ክፉት መውዓሊ-ህጻናትን ማእከል-ስድራቤታትን ውን ኣለዋ። ኣብ ክፉት መውዓሊ-ህጻናት፡ ነኣሽቱ ህጻናት ዘለዎም ወለዲ ክራኸቡ ይኽእሉ።
ናይ መባእታን ካልኣይን ደረጃን ኣብያተ-ትምህርቲ
ኣብ ምምሕዳር ከተማ ሊንሾፒንግ፡ ኣስታት 56 ናይ መባእታዊ-ደረጃ፡ 17 ከኣ ናይ ማእከላይ-ደረጃ ኣብያተ ትምህርታት ይርከብ። ኣዘን ኣብያተ-ትምህርታት መንግስታውያንን ብሕታውያንን ኮይነን ኣተፈላለየ ትምህርታዊ ኣንፈታት ኣለወን። ኣብቲ ኣብ መርበብ-ሓበሬታ ምምሕዳር ከተማ ዝርከብ፡ ኣገልግሎታት ንምውድዳር እትጥቀሙሉ ገጻት ብምእታው ነቲ ብተን ኣብቲ ምምሕዳር ከተማ ዝርከባ
መባእታዊ-ኣብያተ ትምህርታት፡
ናይ ካልኣይ-ደረጃ ኣብያተ-ትምህርታት፡ ከምኡ ውን
ፍሉይ ኣብያተ-ትምህርታት፡ ዝወሃብ ኣገልግሎታት ትምህርቲ ብሉጽነቱ ከተወዳድሩ ትኽእሉ። ሓደስቲ ናብ ሽወደን ዝመጹ ተመሃሮ ቅድሚ ናብ ስሩዕ ትምህርቲ ምጽንባሮም ኣብ
ኣህጉራዊ መእተዊ-መደብ ከም ዝሳተፉ ይግበር።
ዕድላት ትምህርቲ
ኣብ ከተማ ሊንሾፒንግ፡ ሓንቲ
ዓባይ ዩኒቨርስቲ፡ ብርክት ዝበላ ህዝባዊ ኣብያተ-ትምህርትታት (ፎልክሆግስኩላ) ከምኡ ውን
ማእከል ትምህርቲ ንዓበይቲ፡ ይርከብ።
መደብ ትምህርቲ ቋንቋ ሽወደን ንሓደስቲ (ኤስ.ኤፍ.ኢ)፡ ነቶም ሓደስቲ ናብ ሽወደን ዝመጻእኩም ሰባት ዝምልከት ኮይኑ፡ መሰረታት ቋንቋ ሽወደን ንኽትመሃሩ ድማ፡ ይሕግዘኩም።
ኣገልጎት ጥዕና
ናብቲ ብ 1177 ዝፍለጥ ማእከል ጥዕናዊ ሓበሬታን ምኽርን፡ 1177 ብምድዋል ወይ ውን ኣብ መርበብ-ሓበሬትኦም (http:/www.1177) ብምእታው ዝተፈላለየ ሓበሬታ፡ ብዛዕባ ኣገልግሎት ጥዕና ኣብ ምምሕዳር ከተማ ሊንሾፒንግ ክትረኽቡ ትኽእሉ። ብዜካ’ዚ ኣብ
መርበብ-ሓበሬታ ምምሕዳር ኣውራጃ ኦስተርዮትላንድ ውን ተመሳሳሊ ሓበሬታ ኣለኩም።
ናይ ቋንቋ ድግፍ-ተርጓሚ ምርካብ
ናይ ቋንቋ ሽወደን ሕጽረት ምስ ዝህልወኩም፡ ምስ መንግስታዊ ትካላት ኣብ እትገብርዎ ርኽክባት፡ ተርጓሚ ክቍጸረልኩም ይኽእል። ኣብ መዳያት ኣኼባ ወለዲ፡ ምምዕባላዊ-ዝርርብ ከምኡ ውን ኣብ ጽላት ማሕበራዊ ምምሕዳር፡ ወትሩ ምምሕዳር ከተማ ተርጎምቲ ይቕርብ።
ኣገልግሎት መጎዓዝያ
ኣብ ማእከል ከተማ ሊንሾፒንግ፡ ሕምብርቲ ባቡራትን ኣውቶቡሳትን መጎዓዝያ ዝኾነ፡ ማእከል መጎዓዝያ ዞባ ይርከብ። እቲ ብትካል መጎዓዝያ ኦስተርዮትላንድ ዝውነን ትካል ኦስትዮታትራፊክ ኣብ መንጎ ከተማታት፡ ኖርሾፒንግ፡ ሊንሶፒንግ፡ ምዮልቢን ትራኖስን ዝመላለሳ ስሩዓት ባቡራት መጎዓዝያ ኣለዎ። እቲ ብግቡእ ዝተሰረተ ኣገልግሎት መጎዓዝያ ናይዚ ከባቢ፡ ካብን ናብን ከተማ ሊንሾፒንግ ብቐሊሉ ንምኻድን ምምላስን ስሉጥ ይገብሮ። ከባቢ ዘይሃስያ መካይን ክትልቕሑ ምስ እትደልዩ፡ ኣብ ዝተፈላለየ ከባቢታት ናይታ ከተማ፡ ኣብቲ
ቢልፑለር ተባሂሉ ዝፍለጥ ማእከላት ኣለዋኹም። ንተወሳኺ ዝርዝር ብዛዕባ ኣገልግሎት መጎዓዝያ ኣብዛ ከተማ፡ ኣብ
መርበብ-ሓበሬታ ኦስትዮታትራፊክ፡ ኣለኩም።
ስራሕን ትካላት ናይ ምምስራት ተኽእሎታትን
ኣብ ምምሕዳር ከተማ ሊንሾፒንግ እቲ ዝዓበዩ ወሃብቲ-ስራሕ፡ ምምሕዳር ከተማ ሊንሾፒንግ፡ ምምሕዳር ኣውራጃ፡ ትካል ሳብ፡ ሊንሾፒንግ-ዩኒቨርስቲ ከምኡ ውን ትካል ኤሪክሰንን እዮም።


text:
በስመ ኣብ ወወልድ ወመንፈስ ቅዱስ ኣሓዱ ኣምላክ ኣሜን!!!
ቃል ኣምላኽ ካብ ንሰምዕውሑድ ኣይገበርናን፡ ኣብ ቤተ ክርስቲያን ክንመላለስ ምኽርን ተግሳጽን ካብ ዝወሃበና ሎሚ ዘይኮነስ ትማሊ ኮይኑ። ከምቲ ሓደ ህጻንተወሊዱ ክሳብ እኹል ዝኾውን ዕብየት ዘርኢ ንሕና’ውን ኣብ መዓልታዊ ህይወትና ዕብየት ከነርኢ ኣሎና። ትእዛዛት እግዚኣብሔር ኣብምሕላው ዝወሰድናዮ ስጉምቲ እንታይ ኣሎ፤
ቅድሚ ዝኾነ ነገር ክንገብሮዝግበኣና ድኽመታትና ምልላይ እዩ። ከመይ እንተ ኢልና፡ ጌጋ የብለይን ዝብል ሰብ ንጎይታ ምድሕን ህይወተይ ክብሎ ኣይበቅዕን እዩ። “ንሓኪምሲሕሙማት እምበር ጥዑያት ኣየድልይዎን” (ማቴ 9፡12) ስለዝብለና። ብሓቂ መዓልታዊ ኣብ ኣእምሮና ክመላለስ ዝግብኦዓቢ ህያው ቃል እዩ። ደጊሙ’ውን ብርሃን ዓለም ቅዱስ ሓዋርያ ጳውሎስ “ምስ ሓጢኣት ብምቅላስኩም ገና ኽሳዕ ኣብ ደም እትበጽሑ ኣይተቓወምኩምን” ዕብ 12፡4 ። ስለዚ ድኽመታትና ኣለሊና ናብ ምውጋዱ ክንጽዕር እንተኾይናመንፈሳዊ ምልምማድ የድልየና። ኣድላይነት መንፈሳዊ ምልምማድ ዓቢ ኣተኩሮ ዘድልዮ ምዃኑ፡ ቅዱሳን እግዚኣብሔር በዚ ልምምድ’ዚ ምሕላፎምእዩ። ንኣብነት “እቲ ሰብኣይ ሙሴ ግና ኣብ ልዕሊ ገጽ ምድሪ ኻብ ዘሎ ሰብ ዓቃል ነበረ” ዘሑ 12፡3።ነዚ ህያብ ክረክብ ዝኸኣለ ሙሴ ድሕሪ ብዙሕ ምልምማድ እዩ። መረጋገጺ ዝኾነና ሙሴ ቅድሚ ናብ በረኻ ምውጽኡ ብሕርቃን ዝኣክል ንሓደግብጻዊ ቀቲሉ ከምዝቀበሮ ዝዝከር እዩ (ዘሑ 2፡12)። ብርሃናት ዓለም ቅዱስ ሃዋርያ ጳውሎስ ኣብ ቀዳመይቲ መልእኽቱ ንወዱ ጢሞቴዎስኣብ ዝጸሓፎ“እቲ ስጋዊ ምልማድ ንቕሩብ ነገር እዩ ዚጠቅሞ ኣምልኾ ግና ንኹሉ ይጠቅም፡ ነዛ ሕጂ ዘላ ህይወት እዚኣን ነታ እትመጽእን”1 ጢሞ 4፡8 ክብል መኺሩናን ምዒዱናን እዩ። እዚ ከኣ“ብምሉእልብኻ ብእግዚኣብሔር ተኣመን፡ ኣብ ልቦናኻ ኣይትጸጋዕ” ምሳ 3፡5 ። ማለት ኣብ እግዚኣብሔር ምጽጋዕ እንኮ ኣማራጺሒዝና ክንቀርብ ኣሎና።
መንፈሳዊ ምልምማድ ኣብቋሕ ሰም ዝልመድ ኣይኮነን። ንኣብነት ትሕትና ክንማሃር መጀመርያ ብነፍስና ንጅምር። ነፍስና ባዕልና ዘይምንኣድ። ሓደ ምልምማድወዲእካ ናብቲ ካልእ ክትሰግር ጥበብን ዘይምህዋኽን የድሊ። ባዕልኻ ነፍስኻ ከም ዘይትንእዳ ምስ ኮንካ ኣጽኒዕካ’ውን ምስ ኣረጋገጽካናትካ ባህሪ ይኸውን። ናብ ካልእ ልምምድ ድማ ትኣቱ፡ ንሱ ኸኣ ውዳሴ ሰባት። ውዳሴ ሰባት ንትዕቢት ስለዘኸትል ነዚ’ውን ብሜላክኸውን ኣለዎ። ካብኡ ቀጺሉ ዝመጽእ ሰባት ክውድሱኒ ከለው ሓጥኣተይ ዘኪረ ይጥንቀቕ እናበልካ ንሓደ መንፈሳዊ ልምምድ ብዓወት ትዛዝሞ።14 ቀጸላታት ናይ ፍቕሪ ብርሃናት ዓለም ቅዱስ ሓዋርያ ጳውሎስ ንሰብዓ ቆሮንጦስ ኣብ ዝገለጾ ኩሉ ብሓንሳብ ክላመዶ እየ ክትብልወላሓንቲ ከይተላመድካ ግዜኻ ትባኽን (1 ቆሮ 13 )። ስለዚ ኩሉ ብዓቕሊን ዘይምህዋኽን ንግበሮ።
ንኣብነት ጾም እንተወሲድና፡ ጥልላት ዘይምብላዕ ጥራይ ዘይኮነስ ክሳብ ዝተወሰነ ግዜ ምውዓል ወይ ምውዓልን ምሕዳርን እዩ። ኣርኣያ ኩሉ ዓለም ዝኾነጎይታናን መድሓኒናን ኢየሱስ ክርስቶስ“ኣርብዓ መዓልትን ኣርብዓ ለይትን ምስ ጾመ ድሕርዚ ጠመየ” ማቴ 4፡2ይብለና። ጾም ንጸውም ኣለና ክንብል እንተኾይና መጀመርያ ጥምየት ክስመዓና ኣለዎ። እዚ ከኣ ሎሚ ሓንቲ ሰዓት እንተ ጠሚና ጽባሕከኣ ክልተ ከምኡ ኢና በልና ጾም ሓደ ካብ ባህርያትና ይኸውን።
ምኽሪ መንፈሳዊ ልምምድ፡
- ፍሉይንንጹርን ዝኾነ ምልምማድ
- ዓቕምኻዝኾነ ከተተግብሮ እትኽእል ልምምድ
- ቀጻልነትልምምድ፡ ንኣብነት ህዱእ ክኸውን እየ ኢልካ እንተወሲንካ እሞ ኸኣ ኣብ ጫውጫው ዝመለኣ ዓለም እናነበርካ ነቲ ሒዝካዮ ዘለኻ ዕላማዕንቅፋት ክኾነካ የብሉን። ዘረባይ ከሕጽሮ እየ ኢልካ ትጅምር። ንሓንቲ ቃል ዘድልያ ምሉእ ሓሳብ ክህበላ ኣየድልን፡ ንሓደ ምሉእሓሳብ ዘድልዮ ኣስተምህሮ ክህበሉ የብለይን ምባል። ብዙሕ ቃላት ናይ ዝተጠቀምካ ብዙሕ ይሰምዓካ ማለት ኣይኮነን። ነዚ ምስወዳእካ፡ኣብ ኣድላይ ክዛረብ ኢልካ ምውሳን፡ ዓው ኢልካ ዘይምዝራብ፡ ትሑት ድምጺ ምጥቃም ከምኡ እናበልካ ልሳንካ ትእድባ፡ ነታ እሳት ዝኾነትልሳንካ ንኹሉ ኣካልካ እትምርዝ ልሳን ጌጋታታ ተሕጽሮ።
- ምሳሌ 24፡16 “እቲ ጻድቕ ሾብዓተ ሳዕ ይወድቕ እሞ ይትንስእ” ጻድቕ ከምዚ ካብ ኮነ ኣብ ምውዳቕካ ኣይትተሓለል። ምኽንያቱምውዳቕ ንቡር እዩ እቲ ዘይንቡር ግና ዘይምትንሳእ እዩ። ምውዳቕካ መንፈሳዊ ብስለት እናኣጥረኻ ጸላኢኻ ከመይ ጌሩ ከምዝዋገኣካተለልየሉ ሜላ እዩ። በዚ መሰረት ከኣ ንኻልኦት መወከሲ ትኸውን። ብተወሳኺ ኣብ ምውዳቕ ዝምልከት ቀጻሊ ዕውት ምዃን ናብ ትዕቢትስለዝመርሓካ ትሕት ንኽትብል ይሕግዘካ። ካብቲ ምሕረቱ ዘይውዳእ ልዑል እግዚኣብሔር ኣምላክ ሓይሊን ጽንዓትን መለመኒ ይኾነካ።
ምንጪ፡ (The Spiritual Means:Spiritual Training)
ብብጹዕ ወቅዱስ ኣቡነ ሺኖዳ 3ይ
መበል 117 ፖፕ መንበረ ማርቆስን
ፓትርያርክ እስክንድርያን
ወስብሓት ለእግዚኣብሔር!!!


text:
ተነጽሎ ምልካዊ ስርዓት ህግዲፍ
ኤርትራ ነጻነታ ኣዊጃ ኣባል ኣህጉራዊ ሕብረተ ሰብ ካብ ትኸውን፡ ድሕሪኡ ዘሎ ግዜ ምልካዊ ስርዓት ህ.ግ.ዲ.ፍ ዝተኸተሎ ፖሊሲ ዘቤታዊ ምሕደራ፡ መስርሕ ኣህጉራውን ዲፖሎማስያውን ዝድምናታት፡ ህዝቢ ኤርትራ ይኹን ህዝቢ ዓለም ዘይተጸበዮ ምንባሩ ዝዝከር እዩ። ህዝቢ ኤርትራ ይኹን ህዝቢ ዓለም ድሕሪ ጫካን ወታሃደራዊ ምሕደራ ደረግ ተሳዒሩ ምስ ወጸ ኣብ ኤርትራ ተመሳሳሊ ተርእዮ ዳግማይ ክጋሃድ’ዩ ዝብል ሚዛን ይኹን ትጽቢታት ፍጹም ኣይነበረን።
መዋእል ነጻነት ኤርትራ፡ ነቲ ተስፋይ ዘይነበሮ ብጸልማት መድረኻት ዝተሓለፈ ብጥሜትን ኵናትን ማእሰርትን ቅተለትን ኣመሓዳድራ ዝፍለጥን ስርዓት ደርግ ካብ ስልጣን ኣልጊሱ፡ ሓድሽ ስርዓትን ኣብ ኢትዮጵያ ዝተራእየሉ፡ ኣብ ቀርኒ ኣፍሪቃ ምቅይያር ስልጣን ወለዶ ተራእዩ ተባሂሉ ዝዝረበሉ ዝነበረ፡ ምልካዊ ስርዓት ህግዲፍ ብስልጣን ተሰርኒቁ ሕፍር ከይበለ ምስ መሳርሕቱ ከይተዛተየን ወፈራታት ጸለምን ክስታትን ከካይድ ኣብ ዝጀመረሉ ቀዳሞት ኣህጉራዊ ትካላት ውድብ ሓድነት ኣፍሪቃን ውድብ ሃገራት ዓረብ ነበራ። ውድብ ሓድነት ኣፍሪቃ ብብልሽውና ዝመሓደሩ ብትኳቦ ምዕራብ ሃገራት ዝናበሩ ክብል ጀሚሩ፡ ቀጺሉ ንውድብ ማሕበር ሃገራት ዓረብ ሽግረን ዘይፈትሓስ ጸገምና ክፈትሓ ዘይክእላ ሃገራት እንዳበለ ሓደ ብሓደ ንመላእ ዓለም ከነኣእስን ከቋናጽብን ዝጀመረ መራሒ ጃንዳ ህግዲፍ ንኤርትራን ህዝብና ኣብ ቅድሚ ዓለም ንዘለዎ ዝምድናታት ዘየቀራርብን ዘየርብሕን ገይሩ ክሰርዖን ክሃንጾን ጀመረ።
ምልካዊ ስርዓት ህግዲፍ ብፍላይ ድሕሪ ኵናት ባድመ 12 ግንቦት 1998፡ ቀጺሉ ተርኽቦ መስከረም 2001 እንታይነቱ እንዳተገለጸን እንዳተነጸረን መጸ። ገገለ ተሞክሮ ፖለቲካን ኣካይዳ ምልካዊ ስርዓት ህግዲፍ ዝፈለጡ ከም’ዚ ዝስዕብ ይብሉ ” ምልካዊ ስርዓት ካብ’ቲ ደመበ ተቃውሞ ዘጋልጾ፡ብጌጋታቱ ዝያዳ ባዕሉ ከም ዝጋለጽ ”ይበዝሕ ክብል ዘቅረቦ መብርሂ፡ ተግባራት ምልካዊ ስርዓት ንቁልቁል ዝኣፉ ብስፍሓቱን ብዕብየቱን እንዳፈጾሞም ዝመጸ ብደላትን ግፍዕን ጭቆናን ልክዕ ብልክዕ ዝገልጾ’ዩ።
ኤርትራ፡ ኢትዮጵያ ፡ ኡጋንዳ ካብ’ተን ተስፋ ዝተነበረለን ሃገራት ምንባረ ዝተጠቅሰ፡ ኣብ ህዝበን ዘሎ ማሕበራዊ ፍትሒ ቀጻልነት ዘለዎ ዕብየት ምርግጋእ ሰላምን ጸጥታ፡ ዲፖሎማስያዊ ንጥፈታትን ኣብ ኤርትራ በቲ ዝኸፍአ መልክዑ ዝግለጽ ዝነበረን ዘሎን’ዩ። ኣብ ዓሙቕ ፖለቲካዊ ትንታነታት’ኳ ከይከድና፡ ስደተኛታት ኤርትራውያን ዝዕቆብለን ሃገራት ጥራሕ ዘይኮነስ ንነዊሕ ዓመታት ዝቅመጡለን ሃገራት ኢትዮጵያን ኡጋንዳ ምስክርነት ህላውንት ምልኪ ኣብ ኤርትራ’ዩ። ብካልእ መዳይ ኣብ ኢትዮጵያ ይኹን ኣብ ኡጋንዳ ቤት ፍርድታት፡ እሱራት ብስድራ ቤቶም ምብጻሕ ዝፍቀደሎም፡ ብውሑዱ ብዓውታ ክዝረበሉ ዝኽእል ኩነታት ኣብ ኤርትራ ዘይምህላውን ምልኪ ዝነገሰላ ሃገር ምዃና ዘመልክት’ዩ።
ምልካዊ ስርዓት ህግዲፍ ዕጽፊ ሓገዛት ካብ መንግስታት ኣሜሪካ ይኹን ኤውሮጳ ካብ ኢዱ ዘርጠብጠብ እንዳበለ ዝቅበሎ ሓገዝ እንዳጋሓጠ፡ ደገፍቲ ስርዓት ማሕበረ ኮም 2% ብኣስገዳድ ዝኸፍልዎ ማእለያ ዘይብሉ ዶላራት ኣብ ሕሳብ ከይኣተወ፡ ኣንጻር ኩሉ ሃገራት ወግሐ ጸብሐ ዝካየድ ምንእኣስን ጸለመን ሓደ ሸነኽ፡ ሰብኣዊ ክብርን መሰልን ንክሕሎ፡ እሱራት ኣይተጋገዩን ከይብሃል ኣብ ነጻ ቤት ፍርዲ ቀሪቦም ጉዳዮም ክረአ፡ ብሕጊ ዝጣበቅሎም ሞያውያን ጠበቓታት ክፍቀደሎም፡ ነጻ ፕረስ ብመሰረት ኣውጅ ስርሓቱ ክቅጽል፡ ገደብ ዘለዎ ሃገራዊ ኣገልግሎት ዝብሉ ሕቶታት ምልካዊ ስርዓት ክምልሶም ዘይምኽኣሉ እንዳኣንቆልቆለ ዝከደ ሓርፋፍ ዝምድናታትን ተነጽሎታትን፡ ኣብ’ቲ ዝጸንሐ ዘይምዕሩይ ምሕደራ ኣብ ልዕሊ ተማሃሮ ኣስመራ ዩኒቨርሲትይ 11 ነሓሰ 2001 ኣብ ዊዓ፡ ቅትለት እሱራት ዓዲ ኣበይቶ 9 ጥቅምቲ 2004፡ ቃል መሓተት ምስ ኣልጀዚራ 23 ግንቦት 2008 ዝቀረበ መልስታት፡ 4 ሕዳር 2013 ቅዝፈት መንእሰያት ማእከላይ ባሕሪ ካብ’ቲ ብዙሕ እከይ ተግባራት ብውሑዱ ንዘይሰብኣዊ ኣተሓሕዛኡን ካብ ግዜ ናብ ግዜ ብዘይዕረፍቲ ተነጽሎ ዝፈጠረሉን ትንታነ ዘየድልዮ ተርኽቦታት ነይሩ ክበሃል ይከኣል። ብሕልፊ ከኣ እቲ ምስ መደብ ቲቪ ኣልጀዚራ ዝተገብረ ቃል መሕተት መራሒ ጃንዳ ህግዲፍ ንጋዜጠኛ ዲሞክራሲያዊ ስርዓታት ዝበሃል የልቦን ኣብ ኤርትራ ምናልባሽ ድሕሪ 40 ዓመታት ክብል ኣሽካዕላል መልሲ መዕዘቢ ኮይንዎ እዩ። ኬንያ፡ ግብጺ፡ ኢትዮጵያ ዝኣመሰላ ሃገራት እንዳጠቀሰ ንዘካይድኦ ዲሞክራሲያዊ ህንጸት፡ ምርጫ ዕግርግርን ባእስን ምብትታን ዘይሓላፍነታዊ እዩ ዝበለሉ እዋን ውሑድ ኣይኮነን።
ህግዲፍ ሰላም እንዳበለ ህዝቢ ዘጽንትን፡ ዘጥፍእን ኣብ ማእሰርቲ ዘሕቅቕን ዝርግሐ ስለያውን ጸጥታው መርበባቱ ኣፍሪቃዊት ሰሜን ኮርያ ተባሂላ ክትጽዋዕ ዝጀመረትሉ ግዜ ሓጺር እዋን ዘይምኳኑ ተነጽሎ ምልካዊ ስርዓት ሚዛናዊ ገምጋም ታሪኻዊ መስመር ኣብ ፖለቲካ ኣብ’ዚ ዝተሰረተ እዩ። ምልካዊ ስርዓት ህግዲፍ ይኹን ብኣንጻሩ ምዕራባውያን ሃገራት ምስ ኤርትራ ዝምድናታት ወፍሪ ክሓታ እንከለዋ መንግስታዊ ይኹን ዘይመንግስታዊ ትካል መበገሲኡ ቅዋም ሃገሩ’ዩ። ምእንቲ’ዚ ከኣ ኣውፈርቲ ርእሰማል ይኹኑ ዲፕሎማስውያን ቅድሚ ኩሉ ዘገድሶም ብህዝቢ ዝተደገፈ ቅዋም ምህላውን ዘይምህላውን’ዩ። እዚ ጉዳይ ቅዋም ብዘይካ ንህግዲፍ ንማን ኤርትራዊ ዜጋ ይኹን ዲፕሎማስያዊ ዘገድስ ሕቶ ዘይምኳኑ ዝጸንሐ ንዓለም ዘገረመ ተገላቢጦሽ ኣተሓሳስባ ሓድሽ ፍልስፍና ህግዲፍ ምንባሩ’ዩ። ኤርትራ ኣብ 30 ዓመት ኵናት ዝነበረት ሃገር ይውሓድ ይብዛሕ ብዘይ ዝዀነ ይኹን ሓገዝ እግሪ ከም ዘይትተክል ፍሉጥን ርዱእን’ዩ፡ ይኹን’ምበር ስርዓት ህግዲፍ ኣብ ሻንጥኡ መጠን ዘይብሉ ገንዘብ እንዳቋጻረ፡ ብኣፉ ንሰዓብቱ ዘመሓላልፎ ክስን ጸለመን መንግስታትን ዘይመንግስታውያን ትካላትን ከይኣክል፡ ዘናብሮ መሰሊዎ ዝሓዘ ምስ ሓዘ ንስልጣኑ ኣሚኑ ትካላት ረዲኤት ካብ ኤርትራ ምስጓጕ ሓደ ካብ’ቲ ባዕሉ ዝፈሓሮ ዓቕሚ ጉድጓድ ተነጽሎ ዝነበረ’ዩ።
ድሕሪ ውድቀት መላኺ ወታሃደራዊ ስርዓት ደርግ ኣብ ኢትዮጵያ እንተ በቲ እንተ በዚ ኣብ ኢትዮጵያ 4 መራሕቲ መንግስቲ፡ ቀዳማይ ሚኒስተር ዝተሸሙ ከም ታምራት ላይነ፡ መለስ ዜናዊ፡ ደሳለኝ ሃይለማርያም፡ ሕጂ ድማ ኣብዪ ኣሕመድ ኣብ ስልጣን ዝርከብ፡ ምስ’ቲ ኩሉ ክህሉ ዝክእል ጉድለታትን ጌጋታትን ንምዕራዩ ብሰላማዊ ኣገባብ ስልጣን ምትሕልላፍ ክብሪ ህዝብን ጸጋ ሃገርን’ዩ። ህዝቢ ኤርትራ ግን ነዚ ክብርን ጸጋን ኣይረኸቦን። ኣብ ኢትዮጵያ ኣስታት 90/100 ሚሊዮን ዝነብሩላ ሃገር ህዝቢ ድኽነት፡ ስእነት ስራሕ፡ ሕማም፡ ፖለቲካዊ ፍልልያት ምህላዉ ዘይትጽበዮ ኣይኮነን፡ ምስ ኤርትራ ብምንጽጻር ኣስታት 5 ሚሊዮን ህዝቢ ዝርከባ ሃገር፡ ምስ’ቲ ኣብ መንግስቲ ዝነበሩ ይኹን ኣብ ስደትን ዝነበሩ መራሕታት ዘጋጠመ ሓደጋ ምግምጋም ኣብ ኣፈታትሓ ዓብይ ቀዳድ ዘለዎ ትሕዝቶ ምልካዊ ስርዓት ህግዲፍ ዝወሰዶ ስጉምቲ ስቓይ ህዝብና ከናውሕ፡ ዝምድናታት ንተነጽሎ ዝምረሐ እዩ።
መራሒ ጃንዳ ህግዲፍ ኣብ ኢጋድ 1996 ኣባላነት ሓቲቱ፡ ድሕሪ ዶባዊ ኵናት ስሒቡ፡ ካብ ኢጋድ ጥራሕ ዘይኮነ ካብ ውድብ ሓድነት ኣፍሪቃ ኣባልነት ስሒቡ ከብቅዕ፡ መራሕቲ ኣፍሪቃ ብብልሽውናን ካልእ ዝዘቅበቡ ኣብ’ዚ ክጥቀስ ዘይድለ… ባህሪ መራሕቲ ብምግላጽ ኣንጻር ኤርትራ ዝግበር ሽርሒ ኤርትራ ኣባል’ዚ ብልሽው ዝኾነ ውድብ ከም ዘይኮነት ብሰፊሑ ተዘሪብሉን ተጻሒፍሉን ተጎስጕስሉን’ዩ። ክሳብ እዚ ግዜ ከኣ ብሰፊሑ ንተደጋገፊቱን ሰዓብቱን በዚ ኣርእስቲ’ዚ ወፈራታት ይቅጽል ኣሎ። ዘምጽኦ ፍርያትን ለውጥን ግን የለን። እቲ ሓደ ዕላማ ንምዕዋት ዝካየድ ጻዕሪ እንተሃለወ ስልጣን ምልኪ ግዜ ንምንዋሕ’ዩ። ተነጽሎ ግን ኣይተረፈን መሊሱ’ኳ ደኣ ገደደ፡ መራሒ ጃንዳ ህግዲፍ ዓዲ ውዒል ኮይኑ ብልኡኻቱ ዘሳልጦ ስርሓት ሃገር ብልሓቱ ምልካዊ ስርሓቱ ከይሕተትን ከይጋለጽን ንዝገብሮ ፈተነታት’ዩ። ህዝቢ ኤርትራን ዓለምን ግን ንተግባራት ህግዲፍ ሕርሕራይ ጌሩ ዝፈልጦን ዘስተብሃለሉን መራሒ ጃንዳ ህግዲፍ ወፊሩ ኣይወፈረ ካብ ህዝቡ ዝተኸወለ ካብ ዲጋ ዓዲ ሃሎ ንዘመሓድሮ ዲፕሎማሲያዊ ስርሓት ዘነጽሮ ስእሊ ተነጽሎ’ዩ።
ዜናን ሓበሬታ
ሰዲህኤ
Short URL: http://english.farajat.net/?p=11011


text:
እዋናዊ ዜናታት
- ልዕሊ 11 ዓመት ኣብ ቤት ማእሰርቲ ክሳቐዩ ዝጸንሑ፡ ፓስተር ዕቑባ ሚካኤል ተኽለ ሃይማኖት ዝተባህሉ መራሒ ሃይማኖት ተፈቲሖም
- ኣብ ፖለቲካ ኤርትራ ካብ ስነ-ሓሳባዊ ፖለቲካዊ ፍሕፍሕ፡ ድሑር ስምዒታት ዝፈጥሮ ምፍልላይ ይዓቢ
- ነጻነት መራኸቢ ብዙሓን ካብ ግዜ ናብ ግዜ ኣብ ሓደጋ ይወድቕ
- ሰብ ክጨውዩ ናብ ሱዳን ዝተላእኩ ኣባላት ጸጥታ ህግደፍ፡ ብኣባላት ጸጥታ ሱዳን ኣብ ቀይዲ ኣትዮም።
- መንግስቲ ኣሜሪካ፡ ኣብ ኤርትራ ሰባት ብናይ መንግስቲ ተኲስካ ቅተል ፖሊሲ ከም ዝቕተሉ ገሊጹ
- መንግስቲ እስራኤል ኣሲርዎም ዝነበረ መብዛሕቲኦም ኤርትራውያን ከም ዝኾኑ ዝተነግረሎም ልዕሊ 200 ስደተኛታት ከም ዝፈትሐ ተገሊጹ።
- ኣባላት ጸጥታ ጉጅለ ህግደፍ ቤተ-ሰቦም ናብ ወጻኢ ካብ ዘህደሙ ኤርትራውያን ዝተፈላለየ ተጽዕኖ ብምግባር ገንዘብ ይዘምቱ ከም ዘለው ተፈሊጡ።
- ብዓሰርተታት ዝቑጸሩ ኤርትራውያን ብሓደጋ መኪና ህይወቶም ስኢኖም።
- ንግስነት ቀጠር ኣብ ስዋኪን ሱዳን ሓድሽ ወደብ ክሰርሕ ኣብ ስምምዕ ከም ዝበጽሐ ይግለጽ ኣሎ
- መንግስቲ ሱዳን ኣባላት ህግደፍ ዝርከብዎም ሒዝዎም ዝጸንሐ 27 ኤርትራውያን ካብ ሃገሩ ኣባሪሩ
- ህግደፋዊ ዓፈና ኣብ መደብ ሽንግርዋ ብግልጺ ተነጸባሪቑ፡-
- ማሕበር ረድኤትን ምዕባለን ኤርትራ ሓገዝ ንምርካብ ትነጥፍ ኣላ።
- ዑደት ንረድኤት ብማሕበር ረድኤትን ምዕባሌን ኤርትራ
- The Afar cultural genocide in Eritrea prompts new united efforts against Eritrean government
- ደምዳሚ መግለጺ ደሞክራስያዊ ግንባር ሓድነት ኤርትራ (ደግሓኤ) ዞባ ሕቡራት መንግስታት ኣመሪካ
ኣብ መርበብ ዘለዉ
We have 112 guests and no members online
- Details
- Written by ድምጺ ሰላምን ደሞክራስን ኤርትራ
- Published: 06 May 2018
ወተሃደራት ህግደፍ ብላዕሊ ንዝመጽኦም ትእዛዝ ናይ ዘይምቕባል ንቕሓት የማዕብሉ ከም ዘለው ተገሊጹ
ቅድሚ ሎሚ ካብ ላዕሊ ዝወርደሎም ትእዛዝ ወይ መምርሒ፡ ሕማቕን ጽቡቕን ከይመመዩ ተቐቢሎም ብትግሃት ዝትግብሩ ዝነበሩ ወተሃደራት ህግደፍ፡ ካብ’ዚ ቀረባ ግን፡ መምርሒ ክግለጽ እንከሎ ጽን ኢልካ ዘይምስማዕ፡ ኣብ ካልእ ዕላልን ጸወታን ምድሃብ፡ ኣብ ስራሕ ምስ ወፈረካ፡ ስራሕ ከምዘይጽብቕ ምግባር ሓድሽ ናይ ኣተሓሳስባ ለውጢ የርእዩ ኣለው ክብል ንስለ ድሕነት ስድራ ቤቱ ስሙ ክግለጽ ዘይደለ፡ ነዊሕ ዓመታት ኣብ መሳርዕ ስራዊት ዝጸንሐ ዜጋ ሓቢሩ።
እቲ ኣብ ዝሓለፈ ሰሙ ናብ ጎረቤት ሃገር ኢትዮጵያ ዝኣተወ ዜጋ፡ መራሕቲ ህግደፍ ነቲ ብጥሜት፡ ዕርቃን፡ ሕማም፡ ፍረ ዘይብሉ ከቢድ ጉልበታዊ ዕዮን ስነ-ኣእምሮኣዊ ነውጽን ድከቱ ዘስትይዎ ዘለው ምስኪን ወተሃደር ከይተሰከፉ ጽቡቕ ኣለኻ ኢሎም ከታልልዎ ከም ዝፍትኑ፡ ሳላ ሓራ ፖለቲካዊ መስመርናን ኣብኡ ረጊጽና ዝተጸመምናን ንኹሉ ኣንጻርና ዝተበገሰ ተጻብኦታት ኣምኪኽና፡ ርኡይ ገስጋስ ምዕባለ ነርኢ ኣለና እናበሉ ከም ዝጀሃሩ፡ ይኹን ግን እቲ ግዱድ ወተሃደር በቲ ናይ ሓሶት ጎስጓስ ከም ዝተሰላቸወን ለውጢ ይደሊ ከም ዘሎን ኣብ ብዙሓት ኣባላት ሰራዊት ዝረአ ምልክታት ምዃኑን ኣረዲኡ።
ንኣብነት ኣብ’ዚ ቀረባ ብጀነራላት ህግደፍ ዝግበር ዘሎ ጎስጓስ፡ እቲ ወተሃደር ንውሽጣዊ ጸገሙ ከይርኢ ንግዳም ክጥምት ዝዓለመ ኮይኑ፡ ንሕና ሳላ መንግስትና ዝተኸተሎ ኣብ ገዛእ ነብሱ ዝተኣማመን ቅኑዕ ፖለቲካዊ ኣንፈት ተረጋጊእና ንቕጽል ኣለና። ኣብ ጎረባብትና ሃገራት ሱዳንን ኢትዮጵያን ዘሎ ኩነታት ግን ትሰምዕዎ ዘለኹም’ዩ። ሰራዊቶም ውህደት የብሉን። ህዝቢ ድማ ቀጻሊ ዓመጽን ተቓውሞን የስምዕ ኣሎ ዝብሉ ከም ዝርከብዎም፡ ግን ተቐባልነት ከም ዘይብሉን ምስክርነቱ ሂቡ።
ሰብ ክጨውዩ ናብ ሱዳን ዝተላእኩ ኣባላት ጸጥታ ህግደፍ፡ ብኣባላት ጸጥታ ሱዳን ኣብ ቀይዲ ኣትዮም።
ሓደ ተኽለ ሰንበት ዝተባህለ ናይ ኮለኔል መዓርግ ከም ዝነበሮ ዝተገልጸ ወተሃደር ህግደፍ ካብ ጉጅለ ህግደፍ ኣምሊጡ ናብ ሱዳን ከም ዝኣተወ፡ ነዚ ብሓይሊ ዓፊኖም ንምምላስ ዕማም ተዋሂብዎም ሱዳን ዝኣተወ 6 ዕሱባት ኣባላት ስለያ፡ ዘውፈሮም ከይፈጸሙ ብጸጥታ ሱዳን ተታሒዞም ኣብ ቤት ማእሰርቲ ከም ዝርከቡን መርበብ ሓበሬታ ኣሰና ኣፍሊጣ።
ናይ ዓፈናን ቅንጸላን ዕሱባት ኣባላት ስለያ ጉጅለ ህግደፍ፡ ብወገን ዓጊግ ብጃልባ ሰሊኾም ሱዳን ከምዝኣተው፡ ጸጥታ ሱዳን ካብ ህዝቢ ብዝረኸቦ ሓበሬታ መሰረት ኣብ ቀይዲ ምስ ኣእተዎም ብዝተገብረ ምርመራን ዝተረኽበ ሰነዳዊ መረጋግጽን እንታይ ተልእኾ ተዋሂብዎም ከም ዝኣተው ከም ዝኣመኑን ኣረጋጊጻ።
ንግስነት ስዑዲ ዓረብ ኣብ’ዚ ዝሓለፈ ኣርባዕተ ኣዋርሕ ጥራሕ ብዝተፈላለዩ ገበናት ዝተጠርጠሩ 48 ሰባት ረሽና።
ወትሩ ብጥሕሰት ሰብኣዊ መሰላትን ጭካነ ዝመልኦ ናይ ሞት መቕጻዕትን ኣትኽሰስ ንግስነት ስዑዲ ዓረብ፡ ዓመተ 2018 ካብ ዝኣቱ ንነጀው ኣብ ዘሎ ኣዋርሕ ጥራሕ፡ ብዝተፈላለዩ ገበናዊ ተግባራት ተጠርጢሮም ኣብ ቀይዲ ዝኣተው 48 ሰባት ህዝቢ ኣብ ዝተኣከበሉን ጋዜጠኛታት ኣብ ዝተዓደመሉን ብሴፍ ከም ዝረሸነት ንኣህጉራዊ ትካል ተጣባቒ ሰብኣዊ መሰል ህዩማን ራይት ዎች ብምጥቃስ ረድዮ ኤረና ብ27 ሚያዝያ 2018 ጸብጺባ።
ማእከል ናይ ሃይማኖት ምስልምና፡ ቅዱስ ቦታ ዝርከበላን ዓመታዊ ካብ ምሉእ ዓለም ንጸሎት ብሚሊዮን ዝቑጸሩ ሰባት ዝበጽሕዋን ስዑዲ ዓረብ፡ ብከም’ዚ ዝበለ ዘስካሕክሕ ኣገባብ ሰባት ብምርሻንን ኣብ ልዕሊ ደቂ-ኣንስትዮ ብትፍጽሞ ዘይማዕርነታውን ኣድላውን ፍጹም ገሃሲ መሰል ፖሊሲኣን ከምእትኹነን፡ ኣብ’ታ ሃገር ዝነብሩ ካብ እምነት ምስልምና ወጻኢ እምነት ዘለዎም ዜጋታት ካልኦት ሃገራት ተሓቢኦም ጥራሕ ጸሎት ከም ዝገብሩን ዝተፈላለዩ ምንጭታት ይሕብሩ።
መራሕቲ ሰሜንን ደቡብን ኮርያ ብኣካል ተራኺቦም ዝጸንሖም ጽልኢ ብሰላም ከደቅስዎ ተሰማሚዖም
ሓደ ዓይነት ዘርኢ ቋንቃን ኣብህልን ዘለዎም ህዝብታት ክንሶም፡ ብደጋፊ ምዕራብን ምብራቕን ፖለቲካዊ ስነ-ሓሳብ ንልዕሊ 60 ዓመት ተፈላልዮም ክሰሓሓቡ፡ ከም ስግኣት ዓለማዊ ጸጥታ ክግለጹ ዝጸንሑ፡ ሃገራት ደቡብን ሰሜንን ኮርያ ኣብ ዝሓለፈ ሰሙን ናይ ክልቲኣተን ሃገራት መራሕቲ ብኣካል ተራኺቦም ብዘካየድዎ ምርድዳእ፡ ጸገሞም ካብ ዝኾነ ወተሃደራዊ ተጻብኦታት ነጻ ብዝኾነ ኣገባብ ክፈትሑ ኣብ ስምምዕ ብምጻሖም ካብ ኩሉ ኩርነዓት ዓለም ናይ ኣድናቖትን ዮሃናን ደገፍ ይቐርበሎም ኣሎ።
ጉዳይ ክልተ ኣሕዋት ህዝብታት ሰሜንን ደቡብን ኮርያ፡ ክሳብ ክንድ’ዚ ዝኸውን ግዜ ክወስድን ዓለማዊ ስሕበት ድማ ክረክብን ዝገበሮ ኣብ መንጎ’ቶም ህዝብታት መሰረታዊ ናይ ረብሓን ታሪኻዊ ጽልእን ስለዘሎ ዘይኮነስ፡ ብቐንዱ ብናይ ክልቲኣተን ፖለቲከኛታት ሓላፍነት ዝጎደሎ ተራ ህልኽን ንሱ ዝፈጠሮ ግዳማዊ ኢድ ምትእትታውን ምዃኑን ዝተፈላለየ ማዕከናት ዜና ይገልጻ ኣለዋ።
ሓድሽ ፕረሲደንት ደቡብ ኮርያ ካብ እዋን ምረጹኒ ግዜ ኣትሒዙ ጉዳይ ክልተ ኮርያ ናይ ኣሕዋት ባእሲ’ዩ፡ ናይ ካልእ ጣልቃ ምእታው ከየድለየና ባዕልና ክንፈትሖ ኢና ክብል ቅሩብነቱ ገሊጹ ምንባሩ ብምጥቃስ፡ ኣብ ከም’ዚ ዝበለ ሰላማውን ዕውትን ፍታሕ ምብጻሖም ናቱ ፍሉይ ተራ ከም ዝነበሮ ብምንኣድ፡ ሓውሲ ደሴት ኮርያ ካብ ዝጸንሖ ወተሃደራውን ጸጥታውን ወጥሪ ወጺኡ፡ ናብ ልምዓት ገጹ ክጥምት ልዑል ተስፋ ተነቢርሉ ምህላውን ወሲኸን ጸብጺበን።
ብሓልዮት ደሞክራስያዊ ግንባር ሓድነት ኤርትራ ዝፍኖ፡ ድምጺ ሰላምን ደሞክራስን ኤርትራ 30-04-2018
ኣገዳሲ ቆጸራታት
- ዝኽሪ ንፈላሚት ባሕቲ መስከረም ሰውራ ኤርትራ ኣብ ሽቱትጋርት
- ጻውዕት ንሰፊሕ ልዝብ ደቂ-ኣንስትዮ ኤርትራ ኤውሮፓ/ኸ ኣብ ጀርመን
- በዓል 8 መጋቢት 2017
- በዓል 8 መጋቢት 2017
- SECOND EASE CONGRESS ANNOUNCEMENT - ምልክታ : ካልኣይ ጉባኤ ዝምልከት
- ኣገዳሲ ሓበሬታ ዝኽሪ መበል 25 እዮብያላዊ ዓመት ናጽነት ኤርትራ Firande av 25 års av Eritreas Självständighet.
- ኣገዳሲ ሕዝባዊ መፍለጢ Important Public Announcement دعوة لإجتماع هام
ሞድ የማን Mod Right sample subtitle goes here
This is the right module position, which is not using any module suffix.
To create a subtitle, separate the title input text in the module manager with an "|" character then enter your subtitle text.


text:
ኤርትራ ድሕሪ ናጽነት ኣብ ከመይ ዝኣመሰለ ኩነታት ኣላ? ዝብል ሕቶ መላእ ህዝቢ ኤርትራ ብሓንቲ ቃል ክዛረበላ ዝኽእል ’’ሕማቕ’’ እትብል’ያ፡፡ መግለጽታት ናይዚ ማእሰርቲ፡ ጃምላዊ መርሸንቲ፡ ቅንጸላ መግረፍቲ፡ ምስዋር፡ ፍርሕን ሽቑረራን ወዘተ ብዝብሉ ክግለጽ ይኽእል፡፡ ድምር ናይዚ ሕማቕ ብውድቀት ማሕበራዊ ቁጠባን ፖለቲካዊ ክሳራን ክግለጽ ይኽእል’ዩ፡፡
ናጽነት ኤርትራ ብህዝቢ ኤርትራ ዝተጋህደ ኤርትራዊ መስዋእቲ ዝኸፈለሉን ዝሰንከለሉን’ምበር ኢሳይያስን ጉጅልኡን ህያብ ዝሃብዎ ከምዘይኮነ ፈታውን ጸላእን ክፍልጦ ዘለዎ ሓቂ’ዩ፡፡ ኣብ ሰውራ ኤርትራ ግደ ህዝባዊ ግምባር ብህዝቢ ኤርትራ ዝክሓድ ኣይኮነን፡፡ ህዝቢ ኤርትራ ብኢሳይያስን ጉጅልኡን ተኻሒዱን ተጠሊሙን’ምበር ህዝቢ ኤርትራ ንህዝባዊ ግምባር ኣይጠለመን፡፡ ቃልን ሕድርን ስውኣት ይተግበር፡ ብቅዋም ንምሓደር፡ ህዝባዊ ምርጫ ይካየድ ፖለቲካውያን ሰልፍታት ይዓምብባ፡ ሰብኣውን ዲሞክራሲያውን መሰላት ይተሓሎ፡ ልዕልነት ሕጊ ይከበር ምባል ንፍትሒ ምጥባቕ’ምበር ሃገር ምሻጥን ምኽዳዕን ከምዘይኮነ ኢሳይያስን ጉጅልኡን ክርድኦ ኣለዎ፡፡
ኢሳይያስን ጉጅልኡን 1991 ናብ ኣስመራ ብወይጦታቱ ተዓጂቡ ክኣቱ ከሎ ብኸበሮን ዕልልታን ዝተቐበልናዮ ሕድርን ቃልን ስውኣት ከኽብር’ዩ ካብ ዝብል ቅኑዕ ኣተሓሳስባ’ምበር ንህዝቢ ኤርትራ ብውልቀ ረብሕኡን ስልጣንን ክኽሕድን ክጠልምን’ዩ ዝብል ኣብ ዝኾነ ይኹን ርእሲ ኤርትራዊ ኣይነበረን፡፡ ኤርትራውያን ዝተገራህናሉ ሽዑ ኔሩ፡፡ መሊኡ ብክልተ እግሩ ጠጠው ከይበለ ፍትሓዊ ሕቶ ንዝሓተቱ ብሽም ኣድማ ተጋደልቲ ኣብ ቅንጻለን ማእሰርትን ተጓይዩ እዚ ኣረሜናዊ ጭካነ ከይሃሰሰ 1994 ንስንኩላን ተጋደልቲ ማይ ሓባር ብመጅሙዕ ጠያይቲ ኣርጊፉ፡፡ ዕብዳንን ጽላለን ጃምላዊ መርሸንቲ ኣብ ዓዲ ኣበይቶ ቀጺልዎ፡፡
ሎሚ ኤርትራ ልዕሊ ኣብያተ ትምህርትን ትካላት ሕክምናን ኣብያተ ማእሰርቲ ዝተሃነጸላ ብሕታዊት ምድራዊት ሲኦል ተባሂላ ብኣብነት እትርቋሕ ሃገር ኮይና’ላ፡፡ ግፍዒ ኢሳይያስ ኣብ ግዱድ ዕስክርና ዝርከቡ ኣባላት ሰራዊት ኣብ ሓረስታይ፡ ነጋዳይ፡ ምሁር ተምሃራይ ኣብ ሽማግለታትን ደቂ ኣንስትዮን ብዘይ ኣፈላላይ ቃላት ክገልጾም ዘይክኣል ይወርዶም ኣሎ፡፡
ኤርትራ ንዜጋታታ ሲኦል ስለዝኾነት ህዝባ ካብ’ዛ ዓባይ ቤት ማእሰርቲ ንምንጋፍ ሞት ሰጊሮም ስደት ክውሕዙ ንዕዘብ ኣሎና፡፡ ኤርትራዊ ሃገሩ ስለዝጸልአ ወልፊ ስደት ስለዘለዎ ኣይኮነን ፋሕ ጭንግራሕ ዝብል ዘሎ፡፡ ኣብ ሃገሩን መረበቱን ብሰንኪ’ዚ ዓፋኒ ዲክታቶርያዊ ጉጅለ ምንባር ስለዝተኸልከለ’ዩ፡፡ ካሊእ ምስጢር የብሉን፡፡ ብኸበሮን ዕልልታን ዝተቐበልናዮም ናትና፡ ኣሕዋትና፡ ደቅና ኢልና ብዝኣመናዮም ውሑዳት ጉጅለ ስለዝተጠለምና ኣብ ገዛእ መሬትና ጓኖት ስለዝኾንና ከም ብሕታዊ ኣማራጺ ስደት መፍትሒ እዋናዊ ጸገማትና ጌርናዮ፡፡ ብዝተሳሕለ ሴፍን ጉራዴን ተሰጕጕና ክንወጽእ ማእለያ ዘይብሎም ግፍዕታት ኣብ ርእስና ተፈጺሞም፡፡ ከም ህዝቢ ንክነብር ህላዌና ክነውሕስ ስደት ንውሕዝ ፡ንበታተንን ንበርስን ኣሎና፡፡
እዚ ግና ግዚያዊ መፍትሒ’ምበር ዘላቒ መፍትሒ ከምዘይኮነ ኤርትራውያን ክንግንዘብ ይግባእ፡፡ እዚ ብኢሳይያስ ኣብ ልዕሌና ዝፍጸም ዘሎ ዘስካሕክሕ ግፍዒ ክንምክቶ መዕገቲ ክንገብረሉን ዘላቒ መፍትሒ እነምጽእ ኤርትራውያን ከምዝኾንና ክስወጠና ኣለዎ፡፡ ውሑዳት ጉጅለ ንብዙሓት ክውሕጡ ክነፍቅድ ኣይብልናን ንብል፡፡


text:
ኣብ ማእኸላይ ዕድመ ዝርከቡ ሰባት ምሉእ ጥዕና ኣእምሮ ከም ዘለዎም ተገሊፁ።
መቐለ ጥሪ 29/2010(ድወት) እዚ መፅናዕቲ ኣብ ሃገረ ፊንላንድ ዩኒቨርስቲ ጃይቨስኪላ ዝተኻየደ ኮይኑ ምስ ዕግበት ማሕበራዊ ህይወት ፣ ዕቤት ኣተሓሳስባን ጥዕና ኣእምሮን ዝተዛመደ ሰፊሕ መፅናዕቲ እዩ ተኻይዱ ዘሎ። ኣብ ዩኒቨርስቲ ጃይቨስኪላ ዳይረክተር እቲ ማእኸል ዝኾና ካቲጃ ኮኮ ከም ዝገለፅኦ ምስ ዕግበት ማሕበራዊ መነባብሮ ተዛሚዱ እቶም ምሉእ ጥዑይ ኣእምሮ ዝውንኑ ሰባት ካብ ክሊ ዕድመ 36 ክሳብ 50 ዝርከቡ ከም ዝኾኑ ገሊፀን።
ዳሬክተር ካቲጃ ኮኮ ኣብ መፅናዕተን ዝረኸበኦ ውፅኢት ከም ዘገረመን ውን ገሊፀን ኣለዋ ምኽንያቱ ማእኸላይ ዕድመ ደቂ ሰባት ዝተፈላለዩ ፅዕንቶታት ዝበዝሖ እዩ ንኣብነት ፃዕቂ ስራሕ ኣሎ ኢሉ ውን ማሕበራዊ መነባብሮ ጥንክር ክብል ዝስትውዐሎ ምስቲ ምዃኑ ጥዑይ ኣእምሮ ይርከብ እዩ ኢልካ ንምግማት ይኸብድ ከም ዝነበረ እየን ሓቢረን።
እዞም ኣብ ማእኸላይ ዕድመ ዝርከቡ ነቲ መፅናዕቲ ዝቐረቡ ፊንላንዳውያን ምስ ከባብን መነባብሮን ተዛሚዱ ኣፈላላይ ተፈጢሩ ከይኸውን ንምርግጋፅ ተባሂሉ ካብ ዝተፈላለዩ ሃገራት ንመፅናዕቲ ዝቐረቡ ተሳተፍቲ እቲ መፅናዕቲ ከም ዝነበሩ ተገሊፁ ኣሎ። ኣብዚ መፅናዕቲ እቶም ካብ ክሊ ዕድመ 36 ክሳብ 50 ዝርከቡ ፊንላንዳውያንን ነበርቲ ካልኦት ሃገራትን ድማ ተመሳሳሊ ኣእምራዊ ጥዕና ከም ዘለዎም ኣረጋጊፅና ኣለና ኢለን ኣለዋ ኣብ ሃገረ ፊንላንድ ዩኒቨርስቲ ጃይቨስኪላ ዳይረክተር እቲ ማእኸል መፅናዕቲ መፅናዕቲ ዝኾና ካቲጃ ኮኮ።
ፍልፍል medical.net


text:
“ንስኻትኩምከ መን እዩ ትብሉኒ?” (ማር 8፡29)
መልእኽቲ ንበዓለ ልደት ካብ ሊቀ ጳጳሳት ዘበአስመራ (ኤርትራ) ብፁዕ ኣቡነ መንግስተኣብ ተስፋማርያም’ 2017
ኣብ ንእስነትና፡ ትምህርተ ክርስቶስ ክንመሃር ከሎና፡ “ምሥጢረ ሥጋዌ እንታይ ማለት እዩ?” ንዝብል መሠረታዊ ሕቶ፣ ብሓጺሩ፡ “ወልደ እግዚኣብሔር ሰብ ኮነ ማለት እዩ”፣ ወይ ከኣ ብንውሕ ዝበለ ኣገባብ፣ “ወዲ ኣምላኽ ምእንታና ምእንቲ ድኅነትናን ቢሉ ኣብ ማሕጸን ድንግል ማርያም ሥጋ ለቢሱ ሰብ ኮነ። እዚ ማለት ድማ ንኣና ንኃጢኣተይናታት ምስ ኣምላኽ ከተዓርቕ፣ ዘለዓለማዊ ዝኾነ ፍቕሪ ኣምላኽ ክገልጸልና፣ ናይ ቅድስና ኣርኣያ ኪኾነና፣ ‘ተሳተፍቲ መለኮታዊ ባህርዩ’ ምእንቲ ክንከውን (2ጴጥ 1፡4)) ክርስቶስ ሥጋ ለቢሱ ሰብ ኮነ” (ጥርኑፍ መዝገበ ሃይማኖት ቊ 85) ብምባል ኢና እንምልሶ። እዚ መልስ’ዚ ብብዙኅ ዘመናት ቤተክርስትያን ዘማዕበለቶን ዘዕሞቖቶን ናይ እምነት መልሲ እዩ።
መድኃኒና ጐይታና ኢየሱስ ክርስቶስ ኣብ ቂሳርያ ናይ ፊሊጶስ “ንስኻትኩምከ መን እዩ ትብሉኒ? ዝብል ንሓዋርያቱ ዘቕረበሎም ሕቶ ግን ቀሊል ኣይነበረን። ሃንደበታዊ ኣብ ልዕሊ ምንባሩ ከቢድ ሕቶውን እዩ ነቢሩ። በዚ ምኽንያት እዩ ኢየሱስ ነቲ “ንስኻ ክርስቶስ ወዲ ሕያው ኣምላኽ ኢኻ”(ማቴ 16፡16)፡ ማለት፡ ቅቡእ ወዲ ሕያው ኣምላኽ ኢኻ፡ ብምባል መልሲ ክህብ ዝፈተነ ቅዱስ ጴጥሮስ እኳ፡ “ስምዖን ወዲ ዮና እቲ ኣብ ሰማያት ዘሎ ኣቦይ ደኣ እምበር ሥጋን ደምን ኣይገለጸልካን እሞ ብፁዕ ኢኻ” (ማቴ 16፡17) ቢሉ እዩ ዝመለሰሉ። እምበኣር ብመሠረቱ፡ ንክርስቶስ ምፍላጥ፡ ምሥጢር ትስብእቱን (ሰብ ምዃኑ)፡ ስብከቱን፡ ሕማማቱን፡ ሞቱን ትንሣኤኡን ዕርገቱን ንምርዳእ እምበኣር ህያብ ኣምላኽ እምበር ፍረ ጻዕሪ ሰብ ኣይኮነን ማለት እዩ። ቅዱስ ጴጥሮስ እግዚኣብሔር ኣብርሂሉኳ ሽዑ ነዚ ዝተጠቕሰ መልሲ እንተሃበ ኢየሱስ ብዛዕባ እቲ ከጋጥሞ ዝነበሮ ሕማማትን ሞትን ምስ ገለጸሉ ግን ፍልጠቱን ርድኢቱን ኣዝዩ ድሩት ከምዝነበረ ኣረጋጊጹ እዩ። ፈሊጠ ኢሉ ንኢየሱስ “ ጐይታ የድኅንካ እባ ደኣ፣ እዚ ነገር’ዝስ ከቶ ኣባኻ ኣይውረድ እናበለውን ኪገንሖ ጀመረ። ኢየሱስ ግና ግልጽ ኢሉ ንጴጥሮስ ‘ካባይ ረሓቕ ሰይጣን፣ ንስኻ ናይ ሰብ እምበር ናይ ኣምላኽ ኣይትሓስብን ኢኻ እሞ ንኣይ መዓንቀፊ ኢኻ’ በሎ” (ማቴ 16 22 23)።
በዓለ ልደት ከነብዕል ከሎና ነዚ ባዕሉ ኢየሱስ ንደቀ መዛሙርቱ ዘቕረበሎም ሕቶ መልሲ ክንህብ ይግብኣና። እቲ ኣብ ማሕጸን ድንግል ማርያም ሥጋ ለቢሱ ኣብ ቤተልሔም ኣብ መብልዕ ማል ዝተወልደ፡ ሰብኣ ሰገል ዝሰገዱሉ፡ ንጉሥ ሄሮድስ ክቐትሎ ምስ ደለየ ማርያም ኣዲኡን ዮሴፍ ጻድቕን ሒዞምዎ ንግብጺ ዝሃደመ ሕጻን መን እዩ ትብልዎ? እንተንበሃልከ ከመይ ዝበለ መልሲ ምሃብና?። ንእትፈልጦን እትጽበዮን ኢኻ እትቕበል እምበር ንዘይትፈልጦ ንዘይተጸባኻዮ ጋሻ ክትቅበል ትሽገር ኢኻ። እግዝእትነ ማርያምን ቅዱስ ዮሴፍን ከም ትእዛዝ ኣጉስጦስ ቄሳር ክምዝገቡ ካብ ናዝሬት ናብ ቤተልሔም ምስ ተጓዕዙ፣ ዝፈልጥዎም ኣይረኸቡን። በዚ ምኽንያት ከኣ “ንኣኹም ዝኸውን መኅደሪ ኣጋይሽ የብልናን” ቢሎም መለሱሎም እሞ ካብቲ ከተማ ወጺኦም ኣብ መብልዕ ማል ክጽግዑ ተገደዱ። ርእሰ ሊቃነ ጳጳሳት በነዲክቶስ ከምዝበልዎ ፈጣሪ ሰማይን ምድርን ዝሓድረሉ ቦታ ሰኣነ። ካብ ከተማ ወጻኢ ተወሊዱ ካብ ከተማ ወጻኢ ድማ ኣብ ቀራንዮ ተሰቒሉ ሞተ። ወዮ ኢሳይያስ ነቢይ “ሕፃን ተወሊዱልና፣ ወዲ ተዋሂቡና እዩ። ንሱ ከኣ ገዛኢና ኪኸውን እዩ። ንሱ ግሩም መኻሪ፣ ብርቱዕ ኣምላኽ፣ ዘለዓለማዊ ኣቦ፣ መስፍን ሰላም፣ ተባሂሉ ኪጽዋዕ እዩ” (ኢሳ 9፡6) እናበለ ዝተነበየሉ ንጉሥ ደኣ ከመይ ኢሉ መኅደሪ ቦታ ይስእን?
ቅዱስ ወንጌል፣ ንመድኃኔ ዓለም ብእምነትን ብክፉት ልብን ካብ ዝተቐበልዎ ሰባት፣ ብፍላይ ፣ እኖና እግዝእትነ ማርያም፣ ቅድስቲ ኤልሳቤጥ፣ ዘካርያስ፡ ዮሓንስ መጥምቕ፣ ቅዱስ ዮሴፍ፣ እቶም ጓሶት ቤተልሔም፣ ካብ ርሑቕ ኮኾብ መሪሑዎም ክሰግዱሉ ዝመጹ ሰብኣ ሰገል፣ ኣብ ቤተ መቕድሰ ዝተቐበልዎ ስምዖን ነቢይን፡ ሃናን ነቢይትን ይጠቅስ። እዚኣቶም ልቦም ከፊቶም ብተስፋ ንመድኃኔ ዓለም ዝጽበዩ ዝጸንሑ ምዃኖም ብተግባርን ብቃልን መስኪሮም እዮም። ብፍላይ ስምዖን ነቢይ~ “ኦ ጐይታ ደጊም ንባርያኻ ከም ቃልካ ብሰላም ኣፋንዎ። ከመይ ኣዕይንተይ ነቲ ምድኃንካ ርእየናኦ እየን። እዚ ከኣ እቲ ኣብ ቅድሚ ኲሉ ሕዝቢ ዘዳሎኻዮ ድኅነት እዩ። ንሱ እቲ ንኣሕዛብ ብርሃን፣ ንሕዝብኻ እስራኤል’ውን ክብሪ ዚገልጽ እዩ። ኣቦኡን ኣዲኡን ከኣ በቲ ብዛዕባኡ ዝተባህለ ነገራት ተገረሙ” (ሉቃ 2፡29-33)። እቶም ብትሕትናን ብተስፋን ዝጽበዩ፡ ከም ማርያምን ዮሴፍን፡ ከምቶም ኣብ በረኻ ዝሓድሩ ዝነበሩ ጓሶትን ይግረሙ፡ የመስግኑ፡ ይሰግዱ፡ የምልኹ። ንሕናውን ኣብዚ ልደተ ጥምቀት እነብዕለሉ ዘሎና ጊዜ፡ “ብሓቂዶ ንክርስቶስ እፈልጦን እፈትዎን እኽተሎን እየ? ዝብል መሰረታዊ ሕቶ ንርእስና ክንሓትት፣ ልብና ከፊትና ብምግራምን ብታሕጓስን ክንቅበሎ ድልዋት ምዃናን ዘይምዃናን ክንምርምር ንጽዋዕ ኣሎና። ሎሚውን ‘ንስኻኸ መን እዩ ትብለኒ? ንስኺኸ መን እዩ ትብልኒ?’ ዚብል ሕቶ ይቐርበልና ኣሎ ማለት እዩ። ንፈልጦዶ ንኸውን? ነፍቕሮዶ ንኸውን? ፣ በቲ ንሱ ዝደልዮ መንገዲዶ ንጓዓዝ ንኸውን? ኣብ ወንጌል ቅዱስ ዮሓንስ፣ ቶማስ ሓዋርያ ንኢየሱስ “ጐይታ ናበይ ከምእትኸይድ ኣይንፈልጥን ኢና፣ ነቲ መንገዲ ደኣ ከመይ ገይርና ኢና እንፈልጦ?” ቢሉ ምስ ሓተቶ፣ ኢየሱስ
“መንገድን ሓቅን ሕይወትን ኣነ እየ፡ ብዘይ ብኣይ ሓደኳ ናብ ኣቦ ዚመጽእ የልቦን። ንኣይ ፈሊጥኩምኒ እንተትኾኑስ ነቦይውን ምፈለጥኩምዎ ኔርኩም” (ዮሓ 14፡5-7)ዝብል ንጹር መልሲ ሃቦ። ንወዲ ኣምላኽ እንተ ተቐቢልናዮ፡ እንተፈሊጥናዮ፡ ንእግዚኣብሔር ኣቦና ንርእዮን ንረኽቦን ማለት እዩ። ኢየሱስ ናይቲ ዘይርአ እግዚኣብሔር ኣቦ ዝርአ መልክዑን ዝስማዕ ድምጹን እዩ። ብሓቂ ከኣ ኢየሱስ ናብ ነፍስወከፍና ክመጽእ ከሎ ድኅነትን ሕውየትን ሒዙልና እዩ ዝመጽእ።
ኣብዚ፡ እቶም ኢየሱስ ኣብ ቤተልሔም ክውለድ ከሎ ዘይተቐበልዎን ማዕጾ ልቦም ዘይከፈቱሉንከ እንመን እዮም ዝብል ሕቶውን ከይተላዕለ ኣይተርፍን እዩ። ብመጀመርታ እቶም ዋናታት መዕረፍ ኣጋይሽ ኮነ ዝበዝሕ ሕዝቢ ኢየሩሳሌም ክቕበሎ ፍቓደይና ኣይነበረን። ንጉሥ ሄሮድስ እቶም ሰብኣ ሰገል ናብኡ መጺኦም “ኮኾብ መሪሑና ኢና መጺእና ነቲ ዝተወልደ ንጉሥ ኣርእየና” ምስ በልዎ ኣይተሓጐሰን። በንጻሩ ፈሪሁን ሰንቢዱን። ከምኡውን እቶም ትንቢት ነቢያት ዝፈልጡ ዝነበሩ ካህናትን መማህራን ሕግን ንኢየሱስ ክቕበልዎ ድሉዋት ኣይነበሩን። ሎሚውን ዝጐድለና ከምዘይብልና ብትዕቢትን ብኣነነትን ተመሊእና ምቕባል እንተኣቢናዮ ነዚ ኣብ ራእይ ዮሓንስ ዝህበና ተሪር ማዕዳ ንስማዕ፣ “ሃብታምን ፈሳስን እየ፣ ሓንቲ ኳ ዝጐድለኒ ነገር የብለይን” ብምባልካ ሕሱርን ዜደንግጽን ድኻን ዕውርን ዕሩቕን ምዃንካ ኣይትፈልጥን ኢኻ (ራእ 3፡17)። ድኻታት ክንስና ሃብታማት ኢና እንተበልና ንርእስና ኢና ነታልል። ዕውራት ክንስና ንርኢ እንተበልና ኣብ ጸልማት ኢና ንነብር። ዕሩቓት ክንስና ክዳን ኣሎና እንተበልና ንርእስና ኢና ነተዓሻሹ። በዚ ምኽንያት እዩ መድኃኔ ዓለም ባዕሉ ካብ ዕሽነትና ክንወጽእ ካብ ዑረትና ክንሓዊ ዝመኽረናን መዋጽኦ ዘርእየናን ዘሎ። ከመይ፡ ሓቀይና ሃብቲ፣ ሓቀይና ክዳን፣ ሓቀይና ጽርየትን ንጽሕናን፣ ኣብ ኢየሱስ ካብ ዝርከብ ጸጋታትን ረድኤትን እዩ ዝርከብ። “ምእንቲ ክትህብትም ብሓዊ ዝጸረየ ወርቂ ካባይ ክትዕድግ፡ ኅፍረት ዕርቃንካ ምእንቲ ከይቅላዕን ክትክደንን ከኣ ጻዕዳ ክዳውንቲ ፣ ምእንቲ ክትርኢ ነዕይንቲኻ ክትኰሓለሉውን ኲሕሊ ካባይ ክትዕድግ እመኽረካ ኣሎኹ” (ራእ 3፡18)። ነዚ ንምግባር ግን ኣዕሚቑና ንኢየሱስ መድኃኒና ክንፈልጦን ክንቅበሎን ክንክተሎን ኣድላዪ እዩ። ኢየሱስ ነቶም ድኽነትናን ዕራቖትናን ዑረትናን ተኣሚንና ናብኡ ዝቐረብና፡“እንታይ ክገብረልካ ተደሊ” (ማር 10፡51) ቢሉ ይሓተና እሞ ከም ባርጢመዎስ “መምህር ክርኢ” (ማር 10፡51) እናበልና ብእምነት ክንምልስ ኢና። ኢየሱስ ከኣ ንነፍስ ወከፍና “ኪድ እምነትካ ኣሕወየትካ” (ማር 10፡52) ዝብል ዘተባብዕ መልሲ ክህበና ኣዩ። እውነተይና ጸጸትን ንስሓን ንዓይኒ ኅሊናና ይኸፍተልና። በቶም ሾብዓተ ኣርእስቲ ኃጢኣት፣ ማለት ትዕቢት ንፍገት፡ ፍትወት ሥጋ፡ ቊጥዓ፡ ስስዐ፡ ቅንኢ፡ ትህኪት፣ ልብና ዓዊሩን ደንዚዙን እንተ ተረኽበውን፣ ኢየሱስ ባዕሉ፣ “ኣነ ነቶም ዘፍቅሮም ዘበሉ እገንሖምን እቐጽዖምን እየ። ደጊም ንቓሕ እሞ ተነሳሕ። እንሆ ኣብ ኣፍ ደገ ደው ኢለ ማዕጾ ኳሕኳሕ ኣብል ኣሎኹ። ሓደኳ ድምጸይ ሰሚዑስ ማዕጾ እንተ ኸፈተለይ፣ ናብኡ ክኣቱ ምስኡ ኣብ መኣዲ ክቕመጥ እየ፣ ንሱውን ምሳይ ኪቕመጥ እዩ” (ራእ 3፡19-20) እናበለ ዓብይ ተስፋ ክህበና ይርከብ። እግዚኣብሔር ብዝተፈላለየ መንገዲ ገኒሑና እንተኾነውን ስለዘፍቅረና እምበር ስለዝጸልኣና ከምዘይኮነ፡ ከሕውየናን ከበርትዓናን እምበር ክፈርደናን ከዳኽመናን ከምዘይኮነ ብቓሉ የረጋግጸልና ኣሎ።
እምበኣር ሎሚውን፣ ኣብዚ በዓላት ልደተ ጥምቀት፣ ኢየሱስ፣ ንነፍስወከፍና፣ “ንስኻ፡መን እዩ ትብለኒ ? ንስኺ መን እዩ ትብልኒ?” እናበለ ይሓተና ኣሎ። ከመይ ዝበለ መልሲ ንህቦ ንኸውን?። ከም ቅዱስ ጴጥሮስ “ንስኻ ክርስቶስ ወዲ ሕያው ኣምላኽ ኢኻ”(ማቴ 16፡16) ክንብል እንተተረኺብና፣ ነቲ ኣብ ቤተልሔም ዝተወልደ ኢየሱስ ክርስቶስ መድኃኒና ብኽፉት ልቢ ተቐቢልናዮ ማለት ስለዝኾነ “ብፁዓን፡ ዕውታት ኢና”። በዓለ ልደተ ጥምቀት ድማ ብሓቂ በዓላት ኣስተርእዮ ወይ መለኮታዊ ግልጸት ይኾነልና። እቶም ኣብ በረኻታት ቤተልሔም ማሎም ዝጓስዩ ዝነበሩ ገረሀይናታት ጓሶት “ ነዚ እግዚኣብሔር ዝገለጸልና ክውን ነገር ክንርኢ ንዑናይ ንቤተልሔም ንኺድ” (ሉቃ 2፡15) እናተበሃሃሉ ብምኻድ፡ ንማርያምን ንዮሴፍን ነቲ ኣብ መብልዕ ማል ዝደቀሰ ሕጻንን” (ሉቃ 2፡16) ከምዝረኸብዎም፣ ንሕናውን ብትሕትናን ብቅንዕናን ብእምነትን እንተ ተሰናዲውና ንመድኃኔ ዓለም ክንረኽቦን ክንቅበሎን ኢና። ንሱ ከኣ ኣብ ልብና ኣቲዉ ጸጋ ኣብ ልዕሊ ጸጋ ክመልኣናን ክባርኸናን እዩ። ልብና እንተኸፊትናሉ ኢየሱስ ሕጻን ኣብዚ በዓላት ልደተ ጥምቀት፣ ፍቕሪ፡ ሓጐስ፡ ሰላም፡ ትዕግሥቲ፡ ልግስነት፡ ሕያውነት፡ ርኅራኄ፡ ተኣማንነት፡ ለወሃት፡ ርእስኻ ምግታእ፡ ተዓቅቦ ፡ንጽሕና (ገላ 5፡22-23 ረአ)፣ ክልግሰልና እዩ። በዚ ምኽንያት ድማ ብሓቂ “እቲ ቃል ሰብ ኮነ፣ ጸጋን ሓቅን መሊኡዎ ከኣ ምሳና ነበረ፣ ከምቲ ነቦኡ ሓደ ወዱ ዝኾነ ዚረኽቦ ክብሪ፣ ዝኣክል ክብሩ ረኣና” (ዮሓ 1፡14)። “ክብሪ ንኣምላኽ ኣብ ኣርያም፣ ሰላም ከኣ ኣብ ምድሪ ኣብ መንጎ እቶም እግዚኣብሔር ዚሕጐሰሎም ሰባት” (ሉቃ 2፡14) እናበልና ብሓጐስን ብምግራምን ምስቶም መላእኽቲ ክንዝምር ኢና።
ዝተባረኸን ዝተቐደሰን በዓላት ልደተ ጥምቀት ይግበረልና።
ምስ ብዙኅ ሰላምታን ቡራኬን
ሊቀ ጳጳሳት ብፁዕ ኣቡነ መንግሥተኣብ ተስፋማርያም
ሊቀ ጳጳሳት ዘበኣሥመራ


text:
ኢትዮጵያ ዓለምለኸ ዕዳጋ ቡን ክትቆፃፀር ትኽእል እያ…
መቐለ ሚያዝያ 12/2010(ድወት) ኢትዮጵያ ኣብ ቐረባ እዋን ዓለምለኻዊ ዕዳጋ ቡን ንምቁፅፃር ዘኽእል ሰፊሕ ዕድል ከምዘለዋ ተሓቢሩ።
ዳይረክተር ማእኸል ምርምር ሕርሻ ጅማ ኣይተ ኣሸናፊ ኣያኖ ከምዝገለፅዎ ብብርኪ ዓለም ቑፅሪ ተጠቀምቲ ቡን ካብ ግዘ ናብ ግዘ ይውስኽ ብምህላዉ ኢትዮጵያ ኣብ ቐረባ እዋን ዓለምለኻዊ ዕዳጋ ቡን ንምቁፅፃር ዘኽእል ሰፊሕ ዕድል ከምዘለዋ ምግላፆም ንኢዜኣ ፀሪሑ ኦል ኣፍሪካ ፀብፂቡ።
ኣይተ ኣሸናፊ ብተወሳኺ ከምእኒ ብራዚል ዝበላ ሰፊሕ ምህርቲ ቡን ዘፍርያ ሃገራት ኣብዚ ሐዚ እዋን ምህርተን ንከመሓይሻ ዘገድድ ዝተፈላለየ ከባቢያዊ ፈተናታት ዘጋጠሞ ኮይኑ ኢትዮጵያ ብኣንፃሩ ንምህርቲ ቡን ዝስማዕማዕ ምቹው ስነ-ምህዳር ኣለዋ ኢሎም።
ብራዚል 53ሚኢታዊ ምህርቲ ቡን ብምፍራይ ኣብ ዓለም ብቐዳምነት እትፅራሕ ሃገር ኮይና መብዛሕትኤን ኣፍረይቲ ቡን ሃገራት ላቲን ኣሜሪካ ድማ ኣብዚ ሐዚ እዋን ንዝተፈላለየ ሕማማት ተቓሊዑ ምህላዉ ፀብፃብ ኦል ኣፍሪካ ኣመልኪቱ።


text:
ብቅዱስ ኤፍሬም ሶርያዊ
ቅዱስ ኤፍሬም ሶርያዊን ካልኦት ናይ ሶርያውያን ቅዱሳን ኣበው ብዛዕባ ጾም ፣ጸሎት፣ ምጽዋት ንነፍሲ ብርሃን እዮም እንዳበሉ ይገልጹልና። ዓይኒ ብድጋፍ ብርሃን ከምዝርኢ ነፍሲውን ብዘይ እዚኣቶም ድጋፍ መንፈሳዊ ዓለም ምርዳእ ኣይትኽእልን እያ። ጐይታና መድኃኒና ኢየሱስ ክርስቶስ  > ማቴ.6፣22። ብርሃን ዝበሎም ነዚኣቶም እዩ። ነዚኣቶም ካብ ከንቱ ውዳሴን ሪሕቕና ብግቡእ ተጠቒምና ኣብ ግብሪ እንተ ኣውዒልናዮም መንፈሳዊ ምስትውዓልና ኣዝዩ ዝዓሞቐ ይኸውን። ኮይኑ ግና ነዚኣቶም ካብ ሰብ ክብርን ሞገስን ደሊና እንፍጽሞም እንተዀይና፣ ካብ ጥቅሙ ንላዕሊ ጉድኣቱ ኣባና ይዛይድ እሞ መጻወቲ ጸላኢ ሠናያት ይገብረና ። ብግቡእ እንተዘይተግበርናዮም ኣብ ልዕሊ ሓጥያትና ሓጥያት ክንውስኽ ይገቡሩና እሞ መንገዲና ንስሕት። ስለዚ ኣባና ዘሎ ብርሃን (ጾም ጸሎትን ምጽዋትን ) ብኸንቱ ውዳሴን ብኻልኦት ሓጥያት ጸልማት እንተዀይኑ፣ ቀዲሙ ምስ ዝፈጸምናዮም ሓጢኣት ተደሚሮም ናብ ዝገደደ ጸልማት የውዱቑና። ስለዚ እዪ ጐይታና መድኃኒና ኢየሱስ ክርስቶስ  > ዝበለና። ድንቂ ዝኾነ ኣስተምኅሮ ከነስተውዕሎ፣ ቅዱስ ኤፍሬም ካብ ዝተርጎሞ መጽሓፉ ወንጌል ትርጓሜ ብዛዕባ ጾም እስከ ከም ፍቓድ ኣምላኽ ንርአ። አምላከ ቅዱሳን በረኸትን ረደኤቱን ናይ ቅዱስ ኤፍሬም የካፍለና።
ጐይታና መድኃኒና ኢየሱስ ክርስቶስ ጾምና እንታይ ክመስል ከምዘለዎ ከምህር ከሎ  > ማቴ.6፣18። ናይ መጀመርታን ካልኣይን ትርጉም ጐይታና መድኃኒና ኢየሱስ ክርስቶስ ብግልጺ ኣቐሚጥዎ እዩ።
v ናይ መጀመርያ ክትጾሙ ካብ ሰብ ክብርን ምስጋናን ክንረክብ ኢና ኢልኩም ትጾሙ እንተኾንኩም ካብ ኣምላክ ዋላ ሓንቲ ዋጋ ኣይትረኽቡን ኢኹም ክብለና ከሎ እዩ።
v ካልኣይ ትርጉሙ ድማ ኣብ ቅድሚ ዘይረኣይ እግዚአብሔር ዝጾውም ሰብ እቲ ብሕቡእ ዝርእዮ ኣምላኹ ብግልጺ ዋጋኡ ክኸፍሎ እዩ። ስለዚ  > ኢሉና።
ከምዚ ስለዝኾነ እግዚአብሔር ነዚ ደጊ ዝኾነ ውኅበቱ ክትቕበል ብቃሉ ይዕድመካ ኣሎ። ኣእምሮኻ ብፍልጠት እግዚአብሔር ዝተቀበአ፣ ነፍስኻ ብማይ ንስሓ ተሓጺባ ካብ ኩሉ ሓጥያትካ ሪሒቓ፣ ብኹለንታኣ እንተኣንጺኅካያ፣ እግዚአብሔር ንቅዱሳኑ ካብ ዘዳለዎ ዓይኒ ዘይረኣዮ እዝኒ ዘይሰምዖ በረኸት ክኅበካ እዩ። ስለዚ ኣብ ልዕሊ ናይ ሰውነትካ ኅዋሳት እዚኦም መምርሒ ተጠቒምካ ነፍስኻ ካብ ሓጥያት ኣወግድ። ንገዛእ ርእስኻ ናይ ቅድስና ዘይቲ ቅብኣያ፣ ከምዚ ብምግባርካ ፈታዊ ጐይታ ዓለም ኢየሱስ ክርስቶስ ትብኃል።
ኣስዒቡውን ጐይታና መድኃኒና ኢየሱስ ክርስቶስ << ዓይንኻ ጥዕይቲ እንተ ዀነት ብዘሎ ሥጋኻ ብሩኅ ይኸውን። ዓይንኻ ሕምምቲ እንተ ዀነት ግና ብዘሎ ሥጋኻ ጸልማት ይኸውን።ማቴ.6፣22። ኢሉና።
ከምዚ ክብል ከሎ ንዓኻ ከም ዓይንኻ ብርሃን ዝዀኑ ጾምን ምጽዋትናን ብግቡእ እንተዘይተጠቒምካሎም ኣስተናዒቅካ ሸለል እንተኢልካዮም ፣ ብምኽንያት ሓጥያትካ ዘጥረኻዮም ስንፍናን ትህኪትን ዘይምስትውዓል ኣብ ልዕሌኻ ዕጽፊ ይኸውን ንኽብል እዩ።
ካብ ሰብ ሞጎስን ምስጋናን ደሊኻ ትጾውም እንድኅር ዀንካ፣ ገጽ ሰብ ሪኢኻ ተዳሎ እንተዀንካ ፣ ንነፍስኻ ከም ብርሃን ዓይኒ ዝዀኑ ጾምን ጸሎትን ምጽዋትን ኣብ ልዕሊኦም ዝበደልካዮ በደል ምኽንያት ምስ ናይ መጀመርያ ሓጥያትካ ተደሚሩ ቅጽዓትካ ዕጽፊ ድርብ ይገብሮ።
ንእግዚአብሔር ፈጣሪኻ ምርሳዖን፣ ስስዐን፣ ፍረ ኸንቱ ውዳሴ ደሊና ብእንጾሞ ጾምን ፣ ብኣድልዎ እንምጽውቶ ምጽዋት፣ ቀጺሎም ኣብ ልዕሌና ዝስልጥኑ ሓጥያት እዮም።
ጾም ምጽዋትን ክልተ ዋጋ ኣለዎም።
ካብ ሰብ ክብሪን ምስጋናን ሞጎስን ደሊኻ ትጸውም እንተኾንካ ሓጥያት ኣብ ልዕሌኻ ክትስልጥ እሞ ድንቁርናን ስንፍናን ኣሲሩ ይሕዛ ። መንፈሳዊ ጥበብ ይውኅደካ ኣየናይ እዩ ናይ ጽድቂ መገዲ ንኽትፈልጦ ኣይትኽእልን ምኽንያቱ ነፍስኻ ብትዕቢት ስለትውጠር ።
ኮይኑ ግና ኣእዳውካ ንዝተጸገሙን ዝተሸገሩን ነዳያን ዝዝርግሓ እንተዀኑ፣ ኅሊናኻ ከኣ ብስቡር ልቢ ናይ ኣምላኽ ተልዕሎ እንተዀንካ፣ ጾምካ ኣብ ቅድሚ እግዚአብሔር ኣምላኽ ብንጽኅና ዝቐረበ እንተዀይኑ ካብ ፈጣሪኻ እግዚአብሔር ዓስቢ ቅዱሳን በረከትን ረዴኤትን ትረክብ።
እዚ ኃይለ ቃል  > ማቴ.6፣21። ኢሉ ጐይታና መድኃኒና ኢየሱስ ክርስቶስ ካብ ዘምኃሮ ትምህርቲ ሓደ ዓይነት ተመሳሳሊ መልእኽቲ ዘለዎ እዩ።
ጾምና ምጽዋትናን ንበረከትን ጽድቅን ንኅድገት ሓጥያት ክኾነልና፣ ኣምላኽና መድኃኒና ኢየሱስ ክርስቶስ መንፈሳዊ ጥበብብ ምስትውዓል ክኅበና ምእንቲ ኣብዚ ወርሒ ጾምና ንለምኖ።
ኣብ ኩሉ ድኻምና ዝድግፈና ብኹቡር ደሙ ዝዓደገና ፍቅሩ ብተግባር ዝገለጸልና ኣምላኽና መድኃኒና ኢየሱስ ክርስቶስ ንዘልዓለም ዓለም ምስጋና ይዅኖ። ኣሜን። ኣማላድነት ናይ ኣዴና ቅድስተ ቅዱሳን ድንግል ማርያም ኣይፈለየና።
ጾምና ይባርኸልና። ይትባረክ አምላከ አበዊነ።
ወስብሐት ለእግዚአብሔር
ወለወላዲቱ ድንግል
ወለመስቀሉ ክቡር።


text:
ነበርቲ ምምሕዳር ከባቢ ፈርሔን – ንኡስ ዞባ ሓመልማሎ፡ ካብ ድገ-ምራድ ናብ ዓዶም ዘእቱ 8 ኪሎ-ሜተር ናይ ሓመድ ጽርግያ ብወፈራ ጸጊኖም፡ ንኣገልግሎት ድሉው ገይሮም።
በቲ ዝተሰላሰለ ስራሕ፡ ነበርቲ ዓድታት ድገ-ምራድ፡ በስግዲራ፡ ፈርሔንን ጀንገርድባን፡ ኣብ መጓዓዝያ ዝነበሮም ሽግር ከም ዝተቓለለ ወኪል ኤሪና ሓቢሩ።
ኣመሓዳሪ ዞባ ዓንሰባ ኣቶ ዓሊ ማሕሙድ ነቲ ስራሕ ድሕሪ ምዕዛቡ፡ ንተበግሶ ነበርቲ ናይ’ቲ ከባቢ ብምምጓስ፡ ጥርናፈ ዓድታት ምሉእ ብምሉእ ንምዝዛም ዝሕግዝ ጽጹይ ስታትስቲካዊ ሓበሬታ ክእከብን ንጥፈታት ምዕቃብ ማይን ሓመድን ክድፋኣሉን ኣተሓሳሲቡ።
ኣወሃሃድቲ ናይ’ቲ ወፈራ ኣብ ዝሃብዎ ሓበሬታ፡ እቲ ኣስታት ክልተ ወርሕን መንፈቕን ዝወሰደ ዕዮ፡ ልዕሊ ሓደ ሚልዮን ናቕፋ ዝግመት ወጻኢታት ከም ዝተገብረሉ ብምሕባር፡ ህዝቢ ንዘርኣዮ ውህደት መጒሶም።
ኣመሓዳሪ ምምሕዳር ከባቢ ፈርሔን ኣቶ ስዒድ መሓመድ-ኣሕመድ ንኤሪና ኣብ ዝሃቦ ሓበሬታ፡ ምምሕዳር ከባቢኦም ስሩዕ ኣገልግሎት ዝስተ ማይ፡ ክልተ ናይ መባእታ ኣብያተ-ትምህርቲ፡ ከምኡ’ውን ንቝጣ ምጥፋእ መሃይምነት ከምዘለዋ ብምሕባር፡ ምስ ምጽጋን ናይ’ቲ ጽርግያ፡ ዝተረፈ ኣገልግሎታት ከም ዝማላኣሎም ጽኑዕ እምነቱ ገሊጹ።
ምምሕዳር ከባቢ ፈርሔን፡ ካብ ከተማ ከረን ንሸነኽ ሰሜናዊ ምብራቕ 18 ኪሎ- ሜተር ርሒቓ ትርከብ።


text:
አውሮጳ ንኹሉ ከጋጥም ዝኽእል ተርእዮታትን ክፈጥሮ ዝኽእል ዋሕዚ ስደተኛታትን ክትዳሎ አለዋ ክብሉ ፕረዝደንት ቤትምክሪ አውሮጳ አፍሊጦም።
ዶናልድ ተስክ ነዚ ዘፍለጡ "ንአዝዩ ዝተሓላለኸ ኩነታት" ንዝበልዎ ዞባ ማእከላይ ምብራቕን ሃገራት አፍሪቃን መራሕቲ 28 ሃገራት አውሮጳ ክዘራረብሉ ትጽቢት ንዝግበረሉ ዋዕላ ሕቡራት አውሮጳ አብ ብራስለስ አብዝተአናገደሉ'ዩ።
ዘንቆልቁል ዘሎ ኩነታት ሶርያ አብ ሊብያ ዘሎ ህውከትን ስደተኛታት ንዘስተናግዳ ዘለዋ ሃገራት ግሪክ፡ቱርኪ፡ ዮርዳኖስን ሊባኖስን ንምሕጋዝ ዝብል ዛዕባታት ዝለዓለ ትኹረት ዝወሃቦ ምኳኑ ተስክ ገሊጾም'ለዉ። "አብቲ ዞባ ንዘሎ አዝዩ ዝተሓላለኸ ኩነታት ክንዘራረበሉ ኢና። ምስ ቱርኪ ንላዘብ አለና። አብ ሊብያ ዘሎ ኩነታት ገና ህውከት ሓዘል'ዩ። አብ ሶርያ ዘሎ ኩነታት'ውን የንቆልቁል'ዩ ዘሎ እዚ ኩሉ ዋሕዚ ስደተኛታት ክፈጥር ይኽእል'ዩ። ግዴታና ንኹሉ ተዳሊኻ ምጽናሕ'ዩ። ንርእስና ክንሓቶ ዘለና ውሳኔታት ሓድሽ ዋሕዚ ስደተኛታት ከይመጽእ ንምግታእ እኩል ድዩ ዝብል'ዩ" ይብሉ ተስክ።
ቱርኪ ዳርጋ 2 ሚሊዮን ሶርያዊያን አዕቁባ'ላ።ቻንስለር ጀርመን አንጀላ መርከል ነቲ ቅልውላው ስደተኛታትን ምግታእ አውሮጳ ምስ ቱርኪ ክትተሓባበር አለዋ ኢለን'ለዋ። ነቲ ጾር ክንካፈሎ ይግባእ ኢለን።
ፕረዝደንት ፈረንሳ ፍራንሰዋ ኦላንድ ብወገኖም ነቲ ቅልውላው ንምግጣም ክንሓብር አለና ኢሎም'ለው።